Shifana: Gaumah takai nukume huri eh volunteer | Mihaaru\nޝިފާނާ ސާމްޕަލް ނަގަން ޕީޕީއީ އަޅައި ތައްޔާރުވެގެން: އާރުއާރުޓީގައި އޭނާ މަސައްކަތް ކުރަނީ ހިލޭ ސާބަހަށް.\n16 މެއި 2020 - 10:00\nމައިންބަފައިން ބުރަ މަސައްކަތުން އޭނާ ބަލައި ބޮޑުކުރީ އަގަކާ ނުލަ އެވެ. ކިޔެވި އިރު އާއިލާ އާއި ޓީޗަރުންނާއި މުޖުތަމައުގެ އަޅާލުމާއި ލޯބި ލިބުނީ ވެސް ހިލެ އެވެ. ނަސީބު ރަނގަޅު ކަމުން، އޭނާ ހިމެނުނީ މޯލްޑިވްސް ނެޝަނަލް ޔުނިވާސިޓީ (އެމްއެންޔޫ) އިން ސަރުކާރުގެ ހަރަދުގައި ނަރުސްކަން ކިޔަވައިދިން އެންމެ ފަހު ބެޗުގެ ދަރިވަރުންގެ ތެރޭގަ އެވެ.\nކޮވިޑް-19ގެ ރެޕިޑް ރެސްޕޯންސް ޓީމު (އާރުއާރުޓީ)ގައި މަސައްކަތްކުރާ މަރިޔަމް ޝިފާނާ ހުސެއިން ގަބޫލުކުރާ ގޮތުގައި، ގައުމު އޭނާ އަށް ބޭނުންވި ދުވަހު އިޖާބަ ދިނުން ފިޔަވައި ދައްކާނެ އުޒުރެއް ނެތެވެ.\n"މި ހިސާބަށް އަހަރެން ގެނެސްދިނީ މަންމަ އާއި ގައުމު،" ޝިފާނާ 32، ބުންޏެވެ.\nއޭނާ އަކީ ކޮވިޑް-19އާ ދެކޮޅަށް އެންމެ އިސް ސަފުގައި ވޮލަންޓިއާކޮށް އާރުއާރުޓީގައި މަސައްކަތް ކުރާ 100 އަށް ވުރެން ގިނަ މީހުންގެ ތެރެއިން އެކެކެވެ.\nޝިފާނާ: ނަރުހެއްގެ ގޮތުން އޭނާ ވަޒީފާ އަދާކުރަމުން އަންނަނީ އިސްކަންދަރު ސްކޫލްގައި.\nއިސްކަންދަރު ސްކޫލްގައި ނަރުހެއްގެ ވަޒީފާ އަދާކުރާ ޝިފާނާގެ ދިރިއުޅުމުގެ ބޮޑު ބައަކީ ދަރުމަވެރިކަމެވެ. މޯލްޑިވްސް ރެޑް ކްރެސެންޓް (އެމްއާރުސީ)ގެ މެމްބަރެއްގެ ގޮތުން ހިލޭ ސާބަހަށް އޭނާގެ ޚިދުމަތް ގިނަ ދާއިރާތަކަށް ފޯރަ އެވެ. ގާލް ގައިޑް އެސޯސިއޭޝަނާއި ނަރުހުންގެ ޖަމިއްޔާ އާއި ކެއާ ސޮސައިޓީގެ ވެސް މެމްބަރެއްގެ ގޮތުން ހަރަކާތްތެރިވެ އެވެ.\nޝިފާނާ ބުނިގޮތުގައި ވޮލަންޓިއަރެއްގެ ގޮތުގައި އެކި ކަންކަމުގައި ބައިވެރިވާން ފެށީ އެހެން މީހަކަށް ހެޔޮ ކަމެއް ކޮށްދީގެން ލިބޭ ހިތްހަމަޖެހުން ކިތަންމެ ބޮޑު އަގެއް ދީފައި ވެސް ނުގަނެވޭނެ ކަމަށް ދެކޭތީ އެވެ. މަސައްކަތުގެ ފަހަތުގައި އޮތީ އެ ހިތްހަމަޖެހުމެވެ.\n"އެހެން މީހަކަށް ހެޔޮކަމެއް ކޮށްދީގެން އެ ލިބޭ ހިތްހަމަޖެހުމަކީ ފައިސާއަކުން ގަނެވޭނެ އެއްޗެއް ނޫން. މިއީ، ވަރަށް ތަފާތު އުފަލެއް،" ޝިފާނާ ބުންޏެވެ.\nދަރުމަވެރިއެއްގެ ގޮތުގައި 10 އަހަރު\nދަރުމަވެރިކަމުގައި އޭނާގެ ފެށުމަކީ އައިސީއާރުސީން ބޭއްވި އެކި ހަރަކާތްތަކެވެ. ސުނާމީ ސާވޭ އިން ފަށައި އުފެދުނު ޝައުގުވެރިކަމުގައި މޯލްޑިވްސް ރެޑް ކްރެސެންޓާ ގުޅި، މިހާތަނަށް އޭނާ ވަނީ ހިލޭ ސާބަހަށް އެ ޖަމާއަތުން ހިންގި ގިނަ ހަރަކާތްތަކުގައި ބައިވެރިވެފަ އެވެ. މިއީ މި މަސައްކަތުގައި އޭނާގެ 10 ވަނަ އަހަރެވެ.\nމޯލްޑިވްސް ރެޑް ކްރެސެންޓުގެ ހަރަކާތެއްގައި ޝިފާނާ ބައިވެރިވަނީ.\nގާލް ގައިޑުގައި ވެސް ޝިފާނާ އަކީ ފާހަގަކުރެވޭ މެމްބަރެކެވެ. ކޭމްޕްތަކުގައި، ނަރުހެއްގެ ގޮތުން ދަރިވަރުންނާ އެކު ބައިވެރިވާން ލިބޭ ފުރުސަތުތައް ދޫކޮށެއް ނުލަ އެވެ.\n"އެހީއަކަށް ބޭނުންވެގެން ކޮންމެ ތަނަކުން ވެސް ބުނެލައިފިއްޔާ ދަން،" ޝިފާނާ ބުންޏެވެ.\nއާރުއާރުޓީއާ ގުޅުނީ ކޮވިޑަށް ޚާއްސަކޮށްގެން އެޗްޕީއޭ އިން އެމްއާރުސީގެ ވޮލަންޓިއަރުން ތަމްރީންކުރިއިރު އޭގައި ބައިވެރިވެ ނެޝަނަލް އިމަޖެންސީ އޮޕަރޭޝަން (އެންއީއޯސީ)ގެ މަސައްކަތަށް މިދިޔަ ފެބުއަރީ މަހު ނުކުމެވުމުންނެވެ. އެޗްޕީއޭގެ ތަމްރީންގައި ޝިފާނާ ބައިވެރިވީ އޭނާ އަކީ އެމްއާރުސީގައި ފަސްޓް އެއިޑް ޓްރެއިނަރަކަށް ވާތީ އެވެ.\nވަކި ތަމްރީނެއް ފުރިހަމަކޮށް، އާރުއާރުޓީގައި މަސައްކަތް ފެށީ، ކޮވިޑް ފެތުރިދާނެ ކަމުގެ ބިރަށް ސަރުކާރު އޮފީސްތަކާއި ސްކޫލްތައް ބަންދުކުރުމުންނެވެ.\nގާލް ގައިޑް އެސޯސިއޭޝަނުގެ ހަފުލާއެއްގައި ޝިފާނާ އަށް، ފަސްޓް ލޭޑީ ފަޒްނާ އަހްމަދު ހަނދާނީ ފިލައެއް އަރުވަނީ.\nސާމްޕަލް ނެގުން: ބިރު އޮތަސް ޖެހިލުމެއް ނުވޭ\nއިންފެކްޝަން ކޮންޓްރޯލްކުރަން ޕާސަނަލް ޕްރޮޓެކްޓިވް އިކުއިޕްމެންޓް (ޕީޕީއީ)ގައި ދުވާލަކު އެތައް ގަޑިއިރެއް ހޭދަކުރުމަކީ އުނދަގޫ ކަމެކެވެ. އާރުއާރުޓީގެ މީހުން ތިބެނީ ސްކްރަބާއި ގައުންގައި ފޭސް ޝީލްޑާއި އެން95 މާސްކް އަޅައި އަތަށް ތިން އަންގި ލައްވައި ގަން ބޫޓަށް އަރައިގެންނެވެ. އެ ވަގުތުތަކުގައި ކެއުމާއި ބުއިމާއި ޒަރޫރީ އެހެން ބޭނުންތަކާ ވެސް ދުރުގަ އެވެ.\nޕީޕީއީ އަޅައިގެން ބަލި މީހާއާ ގާތްވިޔަސް ހެދޭ ކުޑަ ގޯހަކުން ވެސް ނުރައްކަލަކަށް ހުށަހެޅިދާނެ ކަމުގެ ބިރު އޮވެ އެވެ. އެކަމަކު އެ ޓީމުގެ އެހެން މީހުންނެކޭ އެއްގޮތަށް ޝިފާނާ ވެސް ޖެހިލުމެއް ނުވެ އެވެ.\nއާރުއާރުޓީގައި މި ހޭދަކުރި މުއްދަތުގައި ޝިފާނާ ވެސް ދުވާލަކު އެތައް ސާމްޕަލެއް ނަގައިފި އެވެ. އަލާމާތްތައް ފެނިގެން ގުޅުމުން މާލޭގެ ގެތަކަށް ގޮސްގެންނާއި މަގުމަތިންނާއި ބައެއް ފަހަރަށް ކައިރި ރިސޯޓްތަކަށް ގޮސްގެން ވެސް ސާމްޕަލް ނަގަން ޖެހެ އެވެ. މިއިން ކޮންމެ މީހެއްގެ ވެސް ސާމްޕަލް ނަގަނީ ބަލި ޖެހިފައި ހުރެދާނެ މީހެއްގެ ގޮތުގައި ދެކިގެންނެވެ.\nއޭނާ ބިރު ނުގަންނަނީ، ޝިފާނާ ބުނިގޮތުގައި، ސިއްހީ ދާއިރާގައި މަސައްކަތް ކުރާއިރު އިންފެކްޝަނަށް ހުށެހެޅިދާނެ ކަމުގެ ބިރު ކޮންމެވެސް އެއް ސިފައެއްގައި އަބަދުވެސް އޮންނާތީ އެވެ.\n"ސާމްޕަލް ނެގުމަކީ އެހާ އުނދަގޫ ކަމެއް، އަދި ބިރުވެރި ކަމެއްގެ ގޮތުގައި ވެސް ނޫން ދެކެނީ. މިހާތަނަށް ފުދޭވަރަކަށް ގިނަ ޕޮޒިޓިވް ކޭސްތަކަށް ވެސް އެޓެންޑްވިން. ހަމައެކަނި ސާމްޕަލް ނެގުމެއް ނޫން، ޕޮޒިޓިވް މީހުން އައިސޮލޭޝަން ފެސިލިޓީއަށް ވެސް ބަދަލުކުރަން އަހަރެމެން ދަން،" ޝިފާނާ ބުންޏެވެ.\nއާރުއާރުޓީ އެންމެންނަކީ އެއް އާއިލާއެއް، ވަަރަށް ކެތްތެރިކަމާއި އެކު ގަޔާވެގެން ނޫނީ ނުކުރެވޭނެ ކަމެއް މިއީ. އެންމެން ވެސް މިކަމުގައި އުޅެނީ އެހެން މީހުންގެ ސިއްހަތަށް އިސްކަންދޭތީ، --ޝިފާނާ\nއޭނާ ބުނީ މި މަސައްކަތުގައި ހިތްދަތި ކަންކަމާ ވެސް ކުރިމަތިލާން ޖެހޭ ކަމަށެވެ. ދިރިއުޅުމުގެ އެކި ހާލަތްތަކުގައި އުނދަގޫކޮށް އުޅޭ އެތައް ބަޔަކާ ކޮންމެ ދުވަހަކު ދިމާވާތީ އެވެ. އޭގެތެރޭގައި ލޮކްޑައުންގައި ބަންދުވެ ތިބުމުން ހާސްވެފައި ތިބޭ މީހުންނާއި ކުޑަ ތަންކޮޅުގައި އާއިލާގެ އެންމެން ދިރިއުޅުމާއި ދަރިން ގޮވައިގެން އެކަނިވެރި މައިން އުޅޭ ހާލާއި ތޮއްޖެހި، ގޮތެއް ނެތިފައި ތިބޭ ބިދޭސީން ވެސް ހިމެނެ އެވެ.\n"ވަރަށް ހިތްދަތިވާ ވަގުތުކޮޅު އާދޭ،" ޝިފާނާ ބުންޏެވެ.\nޝިފާނާ ސާމްޕަލް ނަގަން ޕީޕީއީގައި.\nއޭނާ ބުނިގޮތުގައި، އެންމެންނަށް މިއީ އުނދަގޫ ވަގުތަކަސް ޓެސްޓްކޮށް ބަލި ނެތްކަން ކަށަވަރު ކުރުމަކީ މިވަގުތަށް ކުރަން އޮތް އެންމެ މުހިއްމު ކަމެވެ. އާރުއާރުޓީ އޮތީ އެ މަސައްކަތުގައި ކަމަށް އޭނާ ބުންޏެވެ.\nދަރިން އެންމެ ބޭނުންވި ވަގުތު ދުރުގައި\nމި މަސައްކަތުގައި ޝިފާނާ އަށް އެންމެ އުނދަގޫވަނީ ދަރިންނާ ދުރުގައި އުޅެން ޖެހިފައިވާތީ އެވެ. މާލެ ލޮކްޑައުންކޮށް، ގޭގައި ބަންދުވެ ތިބެން ޖެހިފައިވާ މި ވަގުތަކީ ޝިފާނާގެ 11 އަހަރާއި އަށް އަހަރު އަދި ހަތަރު އަހަރުގެ ތިން ދަރިންނަށް އޭނާ އެންމެ މުހިއްމުވާނެ ވަގުތެވެ. ސްކޫލް އޮންނަ ނަމަ، ކިޔެވުމާ އެކު އިތުރު ހަރަކާތްތަކުގައި ތަންތަނަށް ދިއުން ފަދަ ކުދިން ހިތްހަމަޖެހޭ ކަންކަން ވެސް ކުރެވޭނެ އެވެ. އެކަމަކު އެހާ ގިނަ ދުވަސްތަކެއް ބަންދު ތަނެއްގައި ތިބެން ޖެހުމަކީ ނަފްސާނީ ގޮތުން ކުދިންނަށް ނުރަނގަޅު އަސަރު ކުރާނެ ކަމެއް ކަން އޭނާ ގަބޫލުކުރެ އެވެ.\n"ކުދިން ވީމަ ފޫހިވެސް ވާނެ. ޕާކަށް ވެސް ދާން ބޭނުންވާނެ، އާއިލާގެ އެހެން މީހުންގެ ގެއަށް ވެސް ދާން ބޭނުންވާނެ. އެކަމަކު މި ދުވަސްކޮޅުގެ ގޮތުން ކުދިން ބަންދުވެ ތިބެން ޖެހިފައިވާއިރު ދުރުގައި ހުންނަން ޖެހުމުން ވަރަށް ހިތްދަތިވޭ. ވީޑިއޯ ކޯލް އިން ބައްދަލުވަނީ،" ޝިފާނާ ބުންޏެވެ.\nހިތްދަތި ދުވަސްތަކެއް ގުނަން ޖެހިފައިވިޔަސް އުމުރުން ދުވަސްވީ މަންމަ އާއި ދަރިންނާއި އާއިލާގެ އެހެން މީހުން އޭނާގެ ފަރާތުން ވައިރަސް އަރައި ފަރުވާ ހޯދަން ޖެހުނަ ނުދޭން ހުރީ އަޒުމް ކަނޑައަޅައިގެންނެވެ.\nޝިފާނާ: އޭނާގެ ވިސްނުމަކީ ހިލޭސާބަހަށް ގައުމީ މަސައްކަތުގައި ދެމިހުރުން.\nއިސްކަންދަރު ސްކޫލާ ގުޅުނީ ވެސް ހޮސްޕިޓަލްގައި ޝިފްޓް ޑިއުޓީ އަށް ނުކުންނަން ޖެހޭތީ ކުދިންގެ ކަންކަމަށް ވަގުތު ނުދެވޭނެތީ އެވެ.\nއާއިލާއާ ދުރުގައި މިވަގުތު ހުންނަން ޖެހުނަސް ޝިފާނާ ފާހަގަކުރި ގޮތުގައި، ނަރުހުންނާއި ސިއްހީ ޚިދުމަތްތެރިން ފަހަތަށް ޖެހިއްޖެ ނަމަ މިކަން ކުރާނެ އިތުރު ބަޔަކު ވެސް މިވަގުތަކު ގައުމުގައި ނުތިބޭނެ އެވެ.\n"މިއީ ފަސޭހަ ކަމެއް ނޫން، އެކަމަކު އެންމެން ގާތުގައި ވެސް ބުނާނީ ވެވެން އޮތް ވަރަކުން އެހީތެރިވެދިނުމޭ މިވަގުތު އެންމެ މުހިއްމީ. އެންމެން އެކުގައި ނޫނީ ކަމުން އަރައެއް ނުގަނެވޭނެ. މިކަން ނިންމާލަން އެންމެން އެއްބާރުލުން ދީފިއްޔާ ކާމިޔާބުވާނެ،" ޝިފާނާ\n"މިކަން ނިމެންދެން އިރާދަކުރެއްވިއްޔާ މިގޮތުގައި ދެމިތިބެން އާރުއާރުޓީގެ ވެސް ހުރިހާ އެންމެން މަސައްކަތް ކުރަނީ،" އޭނާ ބުންޏެވެ.\nމަންމަގެ ހިތްވަރާ އެކު ޝިފާނާ އެ ހުރީ އެންމެ ބޭނުންވި ދުވަހު ވެސް ގައުމަށްޓަކައި އެކަކަށް ނުކުމެ އެވެ.\nސިއްހަތު މާލެ މޯލްޑިވިއަން ރެޑް ކްރެސެންޓް ވޮލަންޓިއަރުން ހެލްތު ޕްރޮޓެކްޝަން އެޖެންސީ ރޯދަމަސް 2020\n17 ކޮމެންޓް, 144 ރިއެކްޝަންސް\nސާބަހޭ ސިފާނާ އަށް އަދިވެސް ތިކަހަ ކުދިން ވާނެކަމުގެ އުއްމީދު އެބަ އޮތް.\nމަވެސް މިގޮތަށް ގައު ކަށް ޚުދު މާތް ކުރާހިތްވޭ. އެކަ މަކު މަގޭ ފިރި މީހާ ބުނަނީ އަންހެނުން ތިބެންޖެހޭނީ ގޭގަޔޯ.\nހިތްވަރުގަދަ ކަނބަލެއް. މާތް ﷲ ތިބާއަށް ހެޔޮ ރަޙްމަތްލައްވާށި!\nދެން ކޮން ދެއްކުމެއް ދެއްކޭކަށް. މަމެންވެސް މިއުޅެނީ ހަމަ ތިކަމުގަ ރެޔާއިދުވާލު. ނޫޅެން ދެއްކޭކަށް\nމީ އަސްލު ގައުމުގެ ބަތަލުން ނުވަތަ ބަތަލާއިންނަކީ.. ސިޔާސީ ތުންފުހީންތައް ނަންވާނީ. ޝިފާނާއަށް ހެޔޮ ރަހުމަތް ލައްވާށި.\nސަރުކާރުގެ ހަރަދުގަ ކިޔަވައިގެން ސަރުކާރަށް ހިދުމަތް ކުރުމަކީ ވަރަށްރަނގަޅުކަމެއް\nހެޔޮ ރަހުމަތް ލައްވާށި. އާމީން\nފްރޮންޓްލައިން ނޫނަސް ވަރަށް ގިނަފަރާތްތަކަކުން ވޮލަންޓިއަރުންގެ ގޮތުގައި މިވަގުތު އެދަނީ ގައުމަށް ހިދުމަތްކުރަމުން. ފަރުދާގެ ފުރަގަހުގައި ރެޔާދުވާލު ނުނިދާ އެކުރާ މަސައްކަތުން ހަގީގަތުގައި ފްރޮންޓްލައިން އެ ހިފެހެއްޓެނީ. މިކަމުގައި ފްރޮންޓްލައިނެއް ބެކްސްޓޭޖެއްނުބަލައި މިމަސައްކަތުގައި ޝާމިލުވާ އެންމެނަށް ހައްގު ޝުކުރުދީ. މިވަގުތުވެސް ފަރުދާގެ ފުރަގަހުގައި މިކަމުގައި އެހީތެރިވާ އެންއީއޯސީގެ ޓީމް އަދި ވޮލަންޓިއަރސް ނެތްނަމަ ފްރަންޓްލައިން ނޯއްނާނެ\nއަސްލުވެސް އަހަރަމެން ވެސް އޮފީހުގަ ލޮކްޑައުން ވެގެން ތިބެ މި މަސައްކަތް ކޮއްދެނީ ސަރުކާރު އިދާރާ އަކަށް، އޯޓިއެއް ނުވަތަ އިނާޔާތެއް ވެސް ނުދޭ. އެކަމު އާއިލާއާ ދުރުގަ ތިބެ މިކޮއްދެނީ ހަމަ ގައުމީ ޙިދުމަތް.ވަކި ބައެއްގެ މަސައްކަތް އެކަނި ބަލާގައްނާތީ ހިތްވަރު އެލޭ\nމާތްﷲ ތިބާއަށް ހެޔޮރަހް މަތް ލައްވާށި. ޢާ މީން.\nމި ގައުމުގެ ހަގީގީބަތަލުންނަކީމީ އެއްވެސް އަމިއްލަ އެދުމެއްނެތިގައުމަށްޓަކާ މަސައްކަތް އެކުރަނީ އެކަމަކު ގައުމަށްޓަކައި ހިދުމަތްކުރާކަމުގެ މެޑަލް ޖަހަނީ އަމިއްލަ އެދުމާގެން އުޅޭސިޔާސީމީހުން\nމީ ފިސާރި ކަނބަލެއްތާ ތިބާޔަށް ހެޔޮރަހުމަތްލައްވާށި ކާމިޔާބު ދުވަސްތަކަކަށް އެދެން...


Ibthihaal ge fahu dhuvas kolhu emme gaai avvatteriyaa ge sifa koh dheefi | Mihaaru\nއާފިޔާ އޭނާގެ ދަރި އިބްތިހާލް އުރާލައިގެން: އިބްތިހާލްގެ މަރާ ގުޅިގެން އާފިޔާއަށް ދެ ދައުވާއެއް ކުރޭ\nއިބްތިހާލްގެ ފަހު ދުވަސްކޮޅު ގާތް އަވަށްޓެރިޔާ ސިފަކޮށް ދީފި\n10 ޑިސެމްބަރ 2019 - 14:43 41 comments\nޖެނުއަރީ، 2015 ގައި އިބްތިހާލަށް ބޮޑެތި އަނިޔާތަކެއް ދީ މަރާލި މައްސަލާގައި އެ ކުއްޖާގެ މަންމަ އާފިޔާ މުހައްމަދުގެ މައްޗަށް ދައުލަތުން ދެ ދައުވާއެއް ކުރެ އެވެ. އެއީ ގަސްދުގައި ކުއްޖަކު މަރާލުމުގެ ދައުވާ އާއި އަމުރަށް ނުކިޔަމަންތެރިވުމުގެ ދައުވާ އެވެ.\nމެޖިސްޓްރޭޓް ކޯޓެއްގައި ހުރެގެން ވީޑިއޯ ކޮންފަރެންސް މެދުވެރިކޮށް ހެކިބަސް ދިނީ އިބްތިހާލްގެ ގާތް އަވަށްޓެރިއެއް ކަމަށްވާ އަދި އާފިޔާއާ ވެސް ތިމާގެކަމުގެ ގުޅުން ވެސް އޮންނަ އާރިފާ މުހައްމަދެވެ. އާރިފާ ބުނި ގޮތުގައި އާފިޔާގެ ހުއްދައާ އެކު، އެކިފަހަރު މަތިން އޭނާގެ ގޭގައި އިބްތިހާލަށް ކާން ދިނުމާއި ފެންވެރުވުމާއި ބެލެހެއްޓުން ފަދަ ކަންކަން ކޮށް ދީފައިވާނެ އެވެ. އަދި އިބްތިހާލް އޭނާއާ މުޚާތަބު ކުރަނީ ވެސް މާމަގެ ނަމުން ކަމަށް އާރިފާ ބުންޏެވެ.\nއެއް ދުވަހަކު އިބްތިހާލް ނެޕީއާ އެކު ފޯވެފައި ހުއްޓާ އޭނާގެ ގެއަށް އިބްތިހާލް ގެންގޮސް ފެންވަރުވަން ޓީޝާޓް ބާލަން އުޅުމުން އޭނާއަށް ތަދުވާ ކަމަށް ބުނި ކަމަށާއި އެހެންވެ، ޓީޝާޓް ބާލުވާފައި ބެލިއިރު އިބްތިހާލްގެ އަތުގެ ހުޅު ރަތްވެފައި ހުއްޓާ ފެނުނު ކަމަށް އާރިފާ ބުންޏެވެ. އެކަމާ ބެހޭ ގޮތުން އިބްތިހާލާ ސުވާލު ކުރުމުން އެއީ މަންމަ ކުރި ކަމެކޭ ބުނި ކަމަށް އާރިފާ ބުންޏެވެ. އެކަމަކު އިބްތިހާލަށް އާފިޔާ އަނިޔާއެއް ކުރިތަން ފެނިފައިނުވާ ކަމަށް އާރިފާ ބުންޏެވެ.\n"އަޅުގަނޑު އެހިން މަންމަހޭ ތަދުކުރީ. ބުނީމަ ބޯ ޖަހާލި. އެކަމަކު އާފިޔާ ކައިރީގައި އެހީމަ ބުނީ އޭނާ ކޮންމެ މީހެއްގެ ކައިރީގައި ވެސް ކިޔާނީ އެހެންނޭ." އާރިފާ ބުންޏެވެ.\nރަކީދޫ ސިއްހީ މަރުކަޒުގައި ވެސް މަސައްކަތްކުރާ އާރިފާ ބުނި ގޮތުގައި އިބްތިހާލް މަރުވުމުގެ ކުރިން ވެސް، އެކި ފަހަރު މަތިން އިބްތިހާލްގެ ލޯ ރަތްވެފައި ހުރެގެންނާއި ބުމަ ފަޅައިގެން ގޮސްގެން އެތަނުން އިބްތިހާލަށް ފަރުވާ ދިނެވެ. އެ އަނިޔާތަކާ ބެހޭގޮތުން އާފިޔާއާ ސުވާލު ކުރުމުން ތަފާތު އެކި ސަބަބުތައް އާފިޔާ ދެއްކުމަށް ފަހު، އޭނާ އަނިޔާ ނުކުރާ ކަމަށް ބުނާ ކަމަށާއި އެކަމަކު އާފިޔާ ކައިރިއަށް ދާން ބުނާއިރަށް އިބްތިހާލް ރޯން ފަށާ ކަމަށް ވެސް އާރިފާ ބުންޏެވެ.\n"މަންމަ ކައިރިއަށް ދާށޭ ބުނާއިރަށް ރޯން ފަށާނެ. އެކަމަކު އޭނާގެ ފިރިމީހާ ޝަފީގް ކައިރިއަށް ދާށޭ ބުނާއިރަށް އުފަލުން ދާނެ." އޭނާ ބުންޏެވެ.\nއާފިޔާ އިބްތިހާލް ގެންގުޅެނީ އެހެން ދަރިންނާ ތަފާތުކޮށް ކަމަށާއި އެހެން ކުދިން ގޮވައިގެން އާފިޔާ އުޅޭ މަންޒަރު ފެނުނަސް، އިބްތިހާލް ގޮވައިގެން އުޅޭ ތަން ވަރަށް ނުފެންނަ ކަމަށް އާރިފާ ބުންޏެވެ. އަދި އޭނާގެ ގޭގައި އިބްތިހާލް އުޅޭ ވަގުތުތަކުގައި ވެސް، މޫނުމަތިން އެއްވެސް އުފާވެރިކަމެއް ނުފެންނަ ކަމަށް އޭނާ ބުންޏެވެ.\n"ވަރަށް ހިތާމަވެރިކޮށް އިންނަ ކުއްޖެއް އެއީ. އެއްވެސް އުފާވެރި ކަމެއް އޭނާގެ މޫނުމަތިން ނުފެނޭ،" އިބްތިހާލް އުޅުމާ ބެހޭގޮތުން ސުވާލު ކުރުމުން އާރިފާ ބުންޏެވެ.\nއާރިފާ ބުނިގޮތުގައި އިބްތިހާލް މަރުވި ދުވަހު އެންމެ ފުރަތަމަ ސިިއްހީ މަރުކަޒަކަށް އައީ އާފިޔާ އެވެ. އިބްތިހާލަށް ކަމެއް ވެގެން އުޅޭކަން އޭނާ އަށް އެނގުނީ އާފިޔާ ސިއްހީ މަރުކަޒު ތެރޭގައި ހޭނެތިފައި އޮތުމަށް ފަހު ހޭ އަރައި، އެ ވާހަކަ ބުނުމުން ކަމަށް ވެސް އޭނާ ބުންޏެވެ. އެހެންވެ، އެތަނުން ނިކުމެގެން އާފިޔާގެ ގެއާ ދިމާލަށް އޭނާ ދަނިކޮށް އިބްތިހާލްގެ ހަށިގަނޑު ސިއްހީ މަރުކަޒަށް ގެނައީ މީހެއްގެ ކޮނޑުމަތީގައި ކަމަށާއި އިބްތިހާލް ގެނައިއިރު ވެސް މަރުވެފައިވާ ކަމަށް ޑޮކްޓަރު ބުނި ކަމަށް އޭނާ ބުންޏެވެ. އޭރު ވެސް އަނިޔާގެ ނިޝާންތައް ފެންނަން ހުރި ކަމަށް ވެސް ބުންޏެވެ.\n"ނިތްކުރިއާ ދިމާލުން މިތަން ވެސް އޮތީ މަޑުވެފައި،" އަތުގެ އިޝާރާތުން ދައްކަމުން އާރިފާ ބުންޏެވެ.\nއާރިފާ ބުނީ އިބްތިހާލް މަރުވުމުގެ ކުރިން އޭނާ އަށް އަނިޔާތަކެއް ލިބިގެން ސިއްހީ މަރުކަޒަށް ގެންދިއުމުން އެކަން ކައުންސިލް އިދާރާ މެދުވެރިކޮށް ޖެންޑާ މިނިސްޓްރީގެ ސަމާލުކަމަށް ވެސް ގެނައި ކަމަށެވެ. އެކަމާ ގުޅިގެން ޖެންޑާ މިނިސްޓްރީގެ ޓީމެއް އެ ރަށަށް އައި ކަމަށާއި އޭރު އެ ޓީމުން އެކަން ބެލުމަށް ފަހު، އިބްތިހާލްގެ ކަންކަން އާފިޔާ ދެން ގަވާއިދުން ބަލަހައްޓާނެ ކަމަށް އެ ޓީމުން ބުނި ކަމަށް އާރިފާ ބުންޏެވެ.\nއިބްތިހާލް މަރުވި ދުވަހު އެ ގެއިން ކުޑަކުއްޖެއްގެ ރުއިިމުގެ އަޑު އިވުނު މީހަކު ވެސް މިއަދު ހެކިބަސް ދިނެވެ. އޭނާ ބުނި ގޮތުގައި ފިހާރައަކަށް ދިއުމަށް ފަހު އޭނާ ގެއަކަށް ވަންއިރު އެ ގޭގައި އާފިޔާ އިން ކަމަށާއި އޭނާ އެނބުރި ގެއަށް ދިޔަ މަގުމަތީގައި އާފިޔާމެން ގެއިން ކުއްޖެއްގެ ރުއިމުގެ އަޑު އިވުނު ކަމަށް އޭނާ ބުންޏެވެ. އެހެންވެ އޭނާ ބުނީ އެ ގެއަށް ވަންނަން މަސައްކަތް ކުރިޔަސް، އެ ގޭގެ ދޮރު ތަޅުލާފައި ހުރުމުން ނުވަދެވުނު ކަމަށެވެ. އޭނާ ބުނި ގޮތުގައި އިބްތިހާލް މަރުވި ކަމުގެ ޚަބަރު ލިބުނީ އޭގެ 15 ވަރަކަށް މިނެޓް ފަހުންނެވެ.\nމީގެ އިތުރުން އިބްތިހާލްގެ ގައިގައި އާފިޔާ ޖެހި މަންޒަރު ފެނުނު މީހަކު ވެސް ހެކިބަސް ދިނެވެ. އޭނާ ވެސް ބުނި ގޮތުގައި އާފިޔާ ދެކެ އިބްތިހާލް ބިރުން ހުންނަކަން ފާހަގަކުރެވެ އެވެ. އަދި އިބްތިހާލް މަރުވި ދުވަހު އެ ކުއްޖާ އަށް ކޮންމެވެސް ކަމެއް ދިމާވި ކަމުގެ މައުލޫމާތު ލިބުމުން އާފިޔާގެ ގެއަށް އިތުރު މީހަކާ އެކު ދިޔަ ކަމަށާއި އިބްތިހާލް އުރައިގެން އާފިޔާ ކޮޓަރިން ނިކުތްއިރު އެ ކުއްޖާ އޮތީ އެއްވެސް އެއްޗެއް ނުލާ ކަމަށް އޭނާ ބުންޏެވެ.\n"ސިޓިން ރޫމަށް ގެންގޮސްފައި އެތަނުގައި އޮތް ބާލީހެއްގެ މަތީގައި އެ ކުއްޖާ ބޭއްވީ. ދެން އެތަނުން ކޮންމެވެސް ތަނަކުން ބާލީސް އުރައެއް ހިފައިގެން އައިސް އަޅުގަނޑު އެ ކުއްޖާގެ ގައި މަތީގައި އެޅި،" އޭނާ ބުންޏެވެ.\nއިބްތިހާލް މަރުވިއިރު ރަކީދޫ ކައުންސިލްގެ ރައީސަކަށް ހުރި އާދަމް ސާމީ އާއި އޭރު އެ ކައުންސިލްގެ ޒިންމާދާރުވެރިޔާ ހުސައިން މުއާޒް ވެސް މިއަދު އެ މައްސަލާގައި ހެކިބަސް ދެއްވި އެވެ. އެ ދެ މީހުން ވެސް ބުނި ގޮތުގައި އިބްތިހާލް މަރުވި ދުވަހު އެ ކުއްޖާ އަށް ކަމެއް ދިމާވިކަމުގެ ޚަބަރު ލިބުމުން އާފިޔާމެން ގެއަށް ދިޔައިރު އިބްތިހާލް މަރުވެފައި އޮއްވާ ފެނުނެވެ. އޭރު ވެސް ހަށިގަނޑުގައި އަނިޔާގެ ނިޝާންތައް ފެންނަ ހުރި ކަމަށް ވެސް އޭނާ ބުންޏެވެ.\nކައުންސިލްގެ ޒިންމާދާރުވެރިޔާ ވިދާޅުވި ގޮތުގައި އިބްތިހާލް މަރުވުމުގެ މަހެއްހާ ދުވަސް ކުރިން ވެސް އިބްތިހާލަށް އަނިޔާތަކެއް ލިބުނުކަމުގެ މައުލޫމާތު ލިބިގެން އެކަން ބެލުމަށް އެ ގެއަށް ގޮސްފައިވާނެ އެވެ. އަދި އެކަން އޭރު ޖެންޑާގެ ސަމާލު ކަމަށް ވެސް ގެނެސްފައިވާނެ ކަމަށް ވެސް ވިދާޅުވި އެވެ.\nހެކިވެރިންނާ ސުވާލު ކުރަން އާފިޔާ އަށް ފުރުސަތު ދިނުމުން ފުރަތަމަ ދެ ހެކިވެރިންގެ ހެކިބަހާ ބެހޭގޮތުން އޭނާ ބުނީ "އެ މީހުން އެ ހަދަނީ ހުސް ދޮގު" ކަމަށެވެ.\n"ސުވާލެއް އެބައޮތްތޯ؟." ގާޒީ މުހައްމަދު ސަމީރު ސުވާލު ކުރެއްވި އެވެ.\n"ނެތް." އާފިޔާ ޖަވާބު ދިނެވެ.\nއޭގެ ފަހުން އެއްވެސް ހެކިވެރިއެއްގެ ހެކިބަހާ ގުޅޭގޮތުން އޭނާ އެއްވެސް އެއްޗެއް ނުބުނެ އެވެ.\nއެ މައްސަލާގައި ދައުލަތުން ހުށަހެޅި ހެކިންގެ ތެރެއިން ބާކީ އޮތީ ދެ ހެކިންގެ ހެކިބަސް ނެގުމެވެ. އޭގެ ތެރޭގައި އާފިޔާގެ ފިރިމީހާ އިބްރާހިމް ޝަފީގް ވެސް ހިމެނެ އެވެ.\nއެ މައްސަލަ އަކީ ގިނަ ދުވަސް ވެފައިިވާ މައްސަލައަކަށް ވާތީ ހެކިބަސް ނަގައި ނިމޭ އަޑުއެހުމުގައި އެ މައްސަލާގެ ޚުލާސާ ބަޔާން ހުށަހަޅައި، އަޑުއެހުންތައް ނިންމާލަން ދައުލަތުން އެދުނެވެ.\nގާޒީ ސަމީރު ވެސް ވިދާޅުވީ ދެން އޮންނަ އަޑުއެހުމުގައި އެ ދެ ހެކިންގެ ހެކިބަސް ނެގިއްޖެ ނަމަ، އެ ދުވަހު ޚުލާސާ ބަޔާން ހުށަހެޅުން އޮންނާނެ ކަމަށާއި އެ މައްސަލަ އަވަހަށް ނިންމަން މަސައްކަތް ކުރައްވާނެ ކަމަށް ގާޒީ ވިދާޅުވި އެވެ. އަދި ދެން އޮންނަ އަޑުއެހުން އަންނަ މަހު ބާއްވާނެ ކަމަށް ވެސް ގާޒީ ވިދާޅުވި އެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް ކުޑަކުދިންނަށް އަނިޔާކުރުން އިބްތިހާލްގެ މަރު


Customs Officer Akah Vegen Anheneh Ge Athun Dhivehi Firihenaku Eh Lakka Rufiya Vagahnagaifi - Vaguthu\nކަސްޓަމްގެ އޮފިސަރަކަށް ވެގެން އަންހެނެއްގެ އަތުން ދިވެހި ފިރިހެނަކު އެއްލައްކަ ރުފިޔާ ވަގަށްނަގައިފި\nކަސްޓަމްސް އޮފިސަރެއް ކަމަށް ހެދިގެން އުޅުނު ދިވެހި ފިރިހެނަކު މީހަކާއި ރައްޓެހިވެ، އޭނާ އާއި ކައިވެނި ކުރާނެ ކަމުގެ ޔަގީންކަން ދީގެން އަންހެން މީހާގެ އަތުން އެއްލައްކަ ރުފިޔަ އަތުލުމަށްފަހު ފިލައިފިއެވެ.\nކަސްޓަމްސް އޮފިސަރެއް ކަމަށް ހެދިގެން އުޅުނު މީހާ އަންހެން މީހާގެ ކައިރީގައި ބުނެގެން އުޅުނީ ވެސް އެނާގެ އަސްލުނަމެއް ނޫންކަމަށް ވެއެވެ. އަންހެން މީހާގެ ގާތް މީހަކު ކޮށްފައިވާ ޓްވީޓެއްގައި ބުނީ އެއްލައްކަ ރުފިޔާ ކަސްޓަމްސް އޮފިސަރެއް ކަމަށް ހެދިގެން އުޅުނު މީހާގެ އަތައް އަންހެންމީހާ ދިނީ އެޕާޓްމަންޓެއް ކުއްޔައް ހިފުމަށް ބޭނުންވާ އެޑްވާންސް ޕޭމަންޓް ދެއްކުމަށެވެ.\nއެއްލައްކަ ރުފިޔާ ހިފައިގެން ދިޔަ ފަހުން އެނާގެ ޚަބަރެއް ނުވިއެވެ. އެހެންކަމުން އަންހެން މީހާ ވަނީ ފުލުހުންނަށް މައްސަލަ ހުށަހަޅާފައެވެ. އެއީ ކަސްޓަމްސްގެ އޮފިސަރެއް ކަމަށް އަންހެން މީހާ ބުނުމުން ފުލުހުން ވަނީ އޭނާ މަސައްކަތް ކުރާ ޑިޕާޓްމަންޓް ހޯދުމަށް އެދިފައެވެ. އޭނާ މަސައްކަތް ކުރާ ޑިޕާޓްމަންޓް ހޯދަން ކުރި މަސައްކަތުން އެނގުނީ އެއީ ކަސްޓަމްސް އޮފިސަރެއް ނޫންކަމާއި އޭނާ ބުނެފައިވާ ނަން ކިޔާ މީހަކު ކަސްޓަމްސްގައި ވެސް ނުޅޭ ކަމަށެވެ.\nއޭނާ ދީފައި ވަނީ ދޮގު މައުލޫމާތުތަކެއް ކަން އެނގުމުން އެއީ ކާކުކަން ހޯދަން ކުރި މަސައްކަތުން އެނގުނީ އެއީ ރ.އަތޮޅުގެ ރަށަކަށް ނިސްބަތްވާ މީހެއް ކަމާއި އޭނާ އުޅުނީ ނަން އޮޅުވާލައިގެން ކަމެވެ. އޭނާ ކުރިން ބުނެފައި އޮތީ އޭނާ އަކީ މާލެ މީހެއް ކަމަށެވެ.\nއޭނާ އަކީ މީގެ ކުރިން ވެސް އެތައް ބައެއްގެ އަތުން މަކަރާއި ހީލަތުން ފައިސާ ހޯދާފައިވާ މީހެއް ކަމަށް ޓްވީޓް ކުރި ބައެއް މީހުން ބުނެފައިވެއެވެ.\nމައުލޫމާތު ލިބިފައިވާ ގޮތުގައި އޭނަ މިހާރު ވެސް ހުރީ ކުރީގެ މައްސަލައަކާއި ގުޅިގެން އިއްވާފައިވާ ދެމަސް ދުވަހުގެ ޙުކުމެއް ތަންފީޒު ކުރަން ޖަލުގައެވެ.\nމަކަރާއި ހީލަތުން މީހުންގެ އަތުން ފައިސާ ހޯދުން ވަނީ ރާއްޖޭގައި ވަަރަށް ބޮޑަށް އާއްމުވެފައެވެ. އެފަދަ ކަންކަމަށް މީހުން ހޭލުންތެރިކުރަން އިދާރާތަކުން ގިނަ މަސައްކަތްތަކެއް ކުރަމުން ގެންދިޔަ ނަމަވެސް އަދިވެސް ބައެއް މީހުން މަކަރާއި ހީލަތް ހަދާ މީހުންގެ ބަހަށް ހެއްލެއެވެ.\nއޮކްޓޯބަރ 26, 2019 10:16\nޖަލުގައި ހުރި މީހަކު ކިހިނެއް މިކަން ކުރީ.\nއޮކްޓޯބަރ 26, 2019 10:24\nމާލޭ މީހުނަށް ހުތުރު އަރުވަން ނޫޅޭ.. ވައްކަން ކުރަން ވީމަ ރަށާ ނަމާ ބަދަލުވެފަ، މީހުން ކުރިމަތީ ބައެއްގެ އަގުވައްޓަން ނޫޅޭ..\nއޮކްޓޯބަރ 26, 2019 10:57\nމަކަރުން އެއްލައްކަ ރުފިޔާ ގެންދިޔަ މީހާ ހޯދި އިރު ހުރީ ޖަލުގައި. ދެންވެސް އޭނަގެ ވަނަވަރު ހާމަ ނުކުރާތި . އޭރުންތާ ދެންވެސް އެހެން މީހުން އަތުން މަކަރުން ފައިސާ އަތުލެވޭނީ.\nއޮކްޓޯބަރ 26, 2019 11:01\nޖަލުގައި ހުރެގެންވެސް ތިޔަ ވަރުގެ މަކަރާ ހީލަތް ހެދޭވަރުގެ މީހުން އުޅޭ ދޯ؟\nއޮކްޓޯބަރ 26, 2019 11:43\nމީހަކު ފެންނަ އިރަށް ހިތާވާން ޖެހޭތަ؟\nއޮކްޓޯބަރ 26, 2019 11:45\nދިވެހި އަންހެުންވެސް ހަމަ ބޯ ރަނގަޅީއޭ ބުނެވޭނީ ހެހެހެހެހެ 1 ލައްކަ ރުފިޔާއިން ހައްޖަށް ދިޔަނަމަ\nއޮކްޓޯބަރ 26, 2019 12:13\nކަމާބެހެޭ މުއައްސަސާތައް މިގައުމުއި ވަނީ ބޮޑުތަނުން ފެއިލްވެފަ ދުވާލެއް ރޭގަނޑެއް ނުދާނެ ތިޔަޖަލު މީހުން މިގައުމުގައި ދިހަބާރަ ފޭރުން ނުފޭރޭ، އެކި އެކި ނަންބަރުން ގުޅާ ތަފާތު އެކި އެކި ސްޓޯރީ ޖައްސައިގެން ނިކަމެތިން ބުރަމަސައްކަތުން ހޯދާ ފައިސާކޮޅާ މުދާ ފޭރުންމީ މިހާރު މިގައުމުގައި އާއްމު ކަމަކަށް ވެއްޖެ،\nރަތްޔިތުންގެ ޓެކްސްލާރިން ބޯކޮށް މުސާރަނަގައި ޕްޓެކްޓް އެންޑް ސާރވް ޖަހައިގެން ލަދުގަންނަން ޖެހޭނެ،\nބިލިއަން އާބާދީ އިންޑިއާގަ ފޭކް ކޯލެއްކޮއްލާތާ ފަޅި ސިކުންތު ކޮޅެތެރޭ އެއުފުރާލަނީ،\nއޮކްޓޯބަރ 26, 2019 12:15\nއަމިއްލަ ނަންވެސް އޮޅުވާލައިގެން އުޅޭނީ ވަރަށްވެސް ބޯ ރަނގަޅުވެ ވިސްނުން ތޫނު ވީމަ. އެ ފިރިހެން މީހާއަށާ މަރުކޮމިޓީގަ ވަޒީފައެއް ދިނުމަށް އެދި ގޮވާލަން\nއޮކްޓޯބަރ 26, 2019 14:09\nދިޔަ ދަޑި މާލެ މީހާ ކަނީ ރަށުމީހާ ދިނީމަ މާލޭ މީހާ ހަމައެ ކަނި ކުރާ ކަމަ ކީ ގުރާވިއްސުން .މާލެ ވެފަ ދެން އޮޅާލަ\nބިސް ނާޅާ ވެލާ\nއޮކްޓޯބަރ 26, 2019 14:33\nއެސޮރަށް ދެންވެސް މާފު ކޮށްބަލަ.. ބަލި ކުދިންނޭ ޖަޒީރާ ރާއްޖޭގަ އުޅެނީ\nއޮކްޓޯބަރ 26, 2019 15:44\nފައިސާ ދިންމީހާ ވާނީ ކަސްޓަމްސްއިން ކޮންމެވެސް ވަރަކަށް ނާޖާއިޒް ކަންކަން ހިންގާ މީހަކަށް، އެހެން ނޫންނަމަހީ ކަސްޓަމްސްގެ ޔުނީފޯމަކަށް ފައިސާއެއް ދުލެެއް ނުކުރާނެ.\nއޮކްޓޯބަރ 26, 2019 15:47\nލާރިވެސް ގިނައީ އަހަރެމެން މިއުޅެނި މީހަ ކަށް ދޭނެ ދިހަރުފިޔާވެސް ނުލިބިގެން\nއޮކްޓޯބަރ 26, 2019 16:35\nތިޔައީ "އަދީބް " އަށް ވުރެވެސް ކުޅަދާނަ މީހެއްތާ !


މެޑަމް ފާތުމަތު އިބްރާހީމްދީދީ\nމެޑަމް ފާތުންގެ ކަންކަމުގައި ދައުލަތުގެ އިސްވެރިން ބައިވެރިވުން!\nމަޖިލީހުގެ މެޖޯރިޓީ ލީޑަރު ނިހާނު ވިދާޅުވީ ރިޔާސީ ކެންޑިޑޭޓެއް ނަމަ މެޑަމް ފާތުން ކަހަލަ އަންބަކު ކޮންމެހެން ބޭނުންވާނެ ކަމަށް\nހޯމް މިނިސްޓަރު އަޒްލީން ވިދާޅުވީ މަޖިލިސް މެމްބަރުންނާއި ވަޒީރުންނަށް ގެއަށް ވަޑައިގެންނެވޭނީ މެޑަމް ފާތުންގެ ކަންކަން ކޮށްދިނުމަށް ފަހު ކަމަށް\nމަޖިލީހުގެ ރައީސް މަސީހު ގެންދަވަނީ މަޖިލީހުގެ އެތެރެއިންނާއި ބޭރުން މެޑަމް ފާތުންއަށް ކަންކަން ކޮށްދެއްވަމުން\nކ. މާލެ | 11 ފެބްރުއަރީ 2017 | ހޮނިހިރު 15:19 | 5,025\nރައީސުލްޖުމްހޫރިއްޔާ އަބްދުﷲ ޔާމީންގެ އަނބިކަނބަލުން ފާތުމަތު އިބްރާހީމްދީދީ - ރާއްޖެ އެމްވީ\nދިވެހިރާއްޖޭގައި ކުރާނެ އެހެން ކަމެއް ނެތްފަދަ އެވެ. ސަރުކާރު ހިންގާ މައިޕާޓީ ޕީޕީއެމްގެ ހިންގުން ހަރުދަނާ ކުރުމާއި މެމްބަރުން އިތުރުކުރުމާއި އަންނަ ރިޔާސީ އިންތިހާބަށް ކެމްޕެއިން ކުރުމަށް ވުރެ އިސްކަންދެވޭ އިތުރު އެހެންކަމެއް ފެންނާކަށް ނެތެވެ.\nރައީސުލްޖުމްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމްގެ ބެލުމުގެ ދަށަށް ޕީޕީއެމްގެ ހިންގުން ގެންގޮސް ޕާޓީގެ ރައީސް އަދި ކުރީގެ ރައީސް މައުމޫން އަބްދުލްގައްޔޫމް އެއްފަރާތްކޮށް، ޕީޕީއެމް ހިންގުމާއި ރައީސް ޔާމީންގެ ރިޔާސީ ކެމެޕެއިންގައި އެންމެ އިސްކޮށް އުޅުއްވާތަން ފެންނަނީ ރައީސް ޔާމީންގެ އަނބިކަނބަލުން ފާތުމަތު އިބްރާހީމްދީދީ (މެޑަމް ފާތުން) އެވެ.\nމިދިޔަ ރޯދަމަހު ސައުދީ އަރަބިއާއިން ދިވެހި ރައްޔިތުންނަށް ހިލޭ ބަހަން ފޮނުވި ކަނދުރުތަކުގެ ބޮޑު ބައެއް ފާތިމަތު އިބްރާހީމްގެ ސޮދަގާތް ފައުންޑޭޝަންގެ ނަމުގައި ދިވެހި ރައްޔިތުންނަށް ބަހާ، އާސަންދައިން ހިތާނީ ކޭމްޕެއް ހިންގާ، ސަރުކާރުގެ ކުންފުނިތަކުގެ އެހީގައި ފަސްޓްލޭޑީ ނަމުގައި މުޅި ރާއްޖެއަށް ހުޅުވާލައިގެން ބަށި މުބާރާތެއް ބާއްވަމުންދާއިރު، މެޑަމް ފާތުން ގެންދަވަނީ ރާއްޖޭގެ ރަށްރަށަށް ވެސް ޒިޔާރަތް ކުރައްވަމުންނެވެ. އެކަމަނާގެ ނަންފުޅުގައި އޮރެންޖު ކުލައިގެ ނޫޓްތައް އަޅާފައިވާ ސިޓީ އުރަތައް ގޭގެ ދޮރު ހުރަސްކޮށް ވަންނަ ވާހަކައަކީ ވެސް އިވޭ ވާހަކަތަކެވެ. ސޯޝަލް މީޑިއާގައި ފަތުއަޑުގައި ފެތުރޭ ފޮޓޯކުން އެކަން އެނގެއެވެ.\nމެޑަމް ފާތުންގެ އެ ހަރަކާތްތައް ހިންގަވާއިރު، އެއީ ލައްކަ ފައިސާއެވެ. އެފައިސާ ހަރަދު ކުރަނީ ކޮންތާކުންކަމާއި ބަޖެޓް ހަމަޖައްސަނީ ކޮން ގޮތަކުންކަން ރައްޔިތުން އެނގެން ބޭނުންވެއެވެ. ސަބަބަކީ މީގެ ކުރިން ކުރީގެ ނައިބު ރައީސް އަހުމަދު އަދީބު، ބީއެމްޑަބްލިޔު ކާރަކާއި، އަތްޕުޅުގައި އަޅުއްވާނެ އަގުބޮޑު ޑައިމަންޑް އަނގޮޓިކޮޅެއް މެޑަމްއަށް ދެއްވި ވާހަކަތައް ވެސް ފެތުރިފައިވާތީއެވެ. އަދީބު އެއީ ކޮންބޭފުޅެއްކަން ދިވެހިރައްޔިތުންނަށް އެނގިގެން ދިޔައީ އޭނާގެ މައްޗަށް ދައުލަތުން އުފުލި ދައުވާތަކާއި ކުރެވޭ ބޮޑެތި ތުހުމަތުތަކުންނެވެ. އަދީބު ގެންގުޅުންވީ ކޮން ފައިސާއެއްތޯއާ މެދު ދިވެހި ރައްޔިތުން ސުވާލު ކުރާނެ ޖާގައެއް ނެތެވެ. އެސުވާލުތަކަށް މެޑަމް ފާތުންގެ ފިރިކަލުން އަދި ރައީސް ޔާމީން ވަނީ ޖަވާބު ދެއްވާފަ އެވެ. ހަމައެކަނި އެމްއެމްޕީއާރުސީގެ ތެރެއިން 1.3 ބިލިއަން ރުފިޔާގެ ހިޔާނާތުގެ މައްސަލައިން ވެސް އެކަން އެނގެއެވެ.\nރައީސް ޔާމީންގެ މިސަރުކާރަށް އަދީބު "ބްރޯ" ވެގެން އުޅުނު ދުވަސްވަރު، އެއީ ބޭންކުތަކުން ފައިސާ ނަގަން ހުންނަ އޭޓީއެމް ފަދަ ޕީޕީއެމްއަށް ފައިސާ ވައްދާ މެޝިނެއް ކަމަށް ވެސް ރައީސް ޔާމީނާއި ސަރުކާރުގެ އިސްވެރިން ގެންދެވީ ވިދާޅުވަމުންނެވެ. އެހެންކަމުން އަދީބު ހިންގާފައިވާ ހިޔާނާތަކީ ސަރުކާރާއި ޕީޕީއެމް ނަގާ ކޮޅަށް ޖަހަން، މިސަރުކާރަށް އެނގިގެން، އަދީބާއެކު ސަރުކާރުގެ އިސަވެރިން ހިންގާފައިވާ ޖަރީމާއެއް ކަމަށް ދެކުމުގެ ފުރުސަތު އެބައޮތެވެ.\nމިހާރު "ބްރޯ" އޮތީ ކުޑަގޮޅީގަ އެވެ. މިހާރު ސަރުކާރާއި ޕީޕީއެމް ހިންގުމުގައި އެންމެ އިސްކޮށް އުޅުއްވަނީ މެޑަމް ފާތުންނެވެ. ކުރިން އަދީބު ކުޅުއްވި ރޯލު މިހާރު ކުޅުއްވާތަން ފެންނަނީ މެޑަމް ފާތުންނެވެ.\nޕީޕީއެމްގެ އޮފީސް ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ހޯމް މިނިސްޓަރު އަޒްލީން އަހުމަދު ވިދާޅުވެފައި ވަނީ ޕީޕީއެމް އަށް ނިސްބަތްވާ ރައްޔިތުންގެ މަޖިލީހުގެ މެމްބަރުންނާއި ސަރުކާރުގެ ވަޒީރުންނަށް އޮފީހުގެ ރަސްމީ މަސައްކަތްތައް ނިންމުމަށް ފަހު ގެއަށް ވަޑައިގެންނެވޭނީ ޕާޓީގެ ހަރަކާތްތަކުގައި ބައިވެރިވުމަށް ފަހު ކަމަށެވެ. އަދި އެ ހަރަކާތަކީ މެޑަމް ފާތުންގެ ހަރަކާތްތައް ކަމަށް އަޒްލީން ވިދާޅުވެފައި ވެއެވެ.\nއަޒްލީން އެވިދާޅުވީ ކަންއޮތް ގޮތުގެ ވާހަކަ އެވެ. ފެންނަމުންދާ މަންޒަރެވެ. އެކަމަކު އަދި އެއްކަމެއް އިތުރު ކޮށްލަން ޖެހެއެވެ. އެއީ ރައްޔިތުންގެ މަޖިލީހުގެ ރަސްމީ މަސައްކަތްތަކާއި ސަރުކާރުންގެ ވަޒީރުންގެ އޮފީހުގެ ރަސްމީ މަސައްކަތްތައް ނިންމުމަށްފަހުގައޭ އެވިދާޅުވި ވިދާޅުވުމެވެ. ރަނގަޅު ގޮތަކަށް ވާނީ މަޑަމް ފާތުން ވިދާޅު ހަމަ ކޮންމެ ވަގުތެއްގަ ވެސް މެޑަމް ފާތުންގެ ހަރަކާތްތަކުގައި ޕީޕީއެމަށް ނިސްބަތްވާ ރައްޔިތުންގެ މަޖިލީހުގެ މެމްބަރުންނާއި ސަރުކާރުގެ ވަޒީރުންނާއި ސަރުކާރު ކުންފުނިތަކުގެ އިސްވެރިންނާއި މުވައްޒަފުން ބައިވެރިވާން ޖެހޭނެ ކަމަށް ވިދާޅުވުން ނޫންތޯ އެވެ. ފެންނަނީ އެމަންޒަރު ނޫންތޯއެވެ. ޝަރުއީ ކޯޓުތަކުގެ ފަނޑިޔާރުން ވެސް މީގެ ކުރިން ކޮންމެ ވެސް ވަރަކަށް ސަރުކާރުގެ ބައެއް އިވެންޓްތަކުގައި ބައިވެރިވެ ވަޑައިގަންނަވާފައި ވާއިރު، ފާޅުގައި ފަނޑިޔާރުންގެ ވާހަކަ އަޒްލީން ވިދާޅުނުވީ ކޯޓުގެ ހުރުމަތަށްޓަކައި ކަމަށް ވެދާނެ އެވެ.\nހޯމް މިނިސްޓަރު އަޒްލީން އެގޮތަށް ވިދާޅުވިއިރު، މެޑަމްއަށް އެންމެ ބޮޑަށް ކަންކަން ކޮށްދެއްވާ ބޭފުޅެއްގެ ގޮތުގައި ފާހަގަ ކުރެވެނީ ރައްޔިތުންގެ މަޖލީހުގެ ރައީސް އަބްދުﷲ މަސީހު މުހައްމަދު އެވެ.\nއަޑުތައް އިވޭ ގޮތުން މަސީހު ގެންދަވަނީ ރައްޔިތުންގެ މަޖިލީހުގެ ތެރެއިންނާއި ބޭރުން މެޑަމް ފާތުންނަށް ގިނަ ކަންތައްތަކެއް ކޮށްދެއްވަމުންނެވެ.\nބައެއް ފަހަރު މެޑަމް ފާތުން ހިންގަވާ ހަރަކާތްތަކުގައި ބައިވެރިވެ ވަޑައިގެންނެވުމަށްޓަކައި ގާނޫނު ހަދާ މަޖިލިސް ބާއްވަންޖެހޭ ބައެއް ދުވަސްދުވަހު އެ މަޖިލިސް ވެސް ނުބާއްވަވާ ކަމަށް މެމްބަރުން ވިދާޅުވެފައި އެބަހުއްޓެވެ. އަދި މެޑަމް ފާތުންގެ ހަރަކާތްތަކުގައި ބައިވެރިވެ ވަޑައިގެންނެވުމަށްޓަކައި މަޖިލިސް ކުރުކޮށްލައްވާ ކަމަށް ވެސް ވެއެވެ.\nމީގެ އިތުރުން ސަރުކާރުން ބާއްވާ އިވެންޓްކަތުގައި ވެސް އެއިވެންޓްގެ މައިގަނޑު މަގްސަދަކީ ކޮބައިކަން އޮޅޭވަރަށް އިވެމުންދަނީ މެޑަމް ފާތުންއަށް ތައުރީފް ކުރުމުގެ ވާހަކަތަކެވެ. މުރާލި ކަމާއި ހިތްވަރުގަދަ ކަމުގެ ވާހަކައެވެ. ރިޔާސީ ކެންޑިޑޭޓެއް ނަމަ މެޑަމް ފާތުން ކަހަލަ އަނތްބެއް ކޮންމެހެން ބޭނުންވާނެ ކަމުގެ ވާހަކަތަކެވެ. މެޑަމް ފާތުން ކަންކަން ކޮށްދެއްވާލެއް ފުރިހަމަ ކަމުގެ ވާހަކަތަކެވެ. އެކަމަކު އެންމެވެސް ކުރާ ސުވާލަކީ އެހާ ގިނަ ކަންކަން ކުރައްވަން ލައްކަ ފައިސާ ބޭނުންވާއިރު އެ ފައިސާ ހޯއްދަވަނީ ކިހިނެއްބާވައެވެ؟ މެޑަމް ފާތުން އެ ފައިސާ ހޯއްދަވަނީ ކޮންތާކުންބާއެވެ؟


Alifaanuge haadhisaa: Cigarettakaa'eku mulhi dhiriulhun maayoos...\nއަލިފާނުގެ ހާދިސާ: ސިގިރޭޓާކާއެކު މުޅި ދިރިއުޅުން މާޔޫސްކަމުގެ ތެރެއަށް!\nއަލިފާން ފުރަތަމަ ރޯވީ ލޯންޗުގައި\nއެއީ މުޅި ދިރިއުޅުމަށް ކުރި މަސައްކަތް\nސަރުކާރުން އެހީތެރިވާނެ ކަމަށް އުންމީދުކުރޭ\nކ. މާލެ |2އޮކްޓޯބަރ 2019 | ބުދަ 16:32 | 5,637\nބައުޒަރުތަކުގައި ރޯވެ އަނދަނީ - ރާއްޖެ އެމްވީ\nހޯމަ ދުވަހު ޓީޖެޓީ ސަރަހައްދުގައި އޮތް ތެޔޮ ބައުޒަރުތަކުގެ ރޯވި އަލިފާންގަނޑު ހާދިސާގައި އެންމެ ބޮޑު އެއްގެއްލުމެއް ލިބުނު އެއްފަރާތަކީ މޫސާ އިބްރާހިމްއެވެ.\nމި ހާދިސާގައި 01 ލޯންޗާއި، 06 ބައުޒަރު ބޭނުން ނުކުރެވޭ ވަރަށް އަނދާހުލިވެފައިވާއިރު އޭގެ ތިން ބައުޒަރަކީ، މޫސާ މުޅި އުމުރު ދުވަހު ކުރި ވިޔަފާރިއެވެ. މުޅި ދިރިއުޅުން އެ ވިޔަފާރިއަށް ބަރޯސާވެފައިވާއިރު، އުފަން ރަށް އދ. މަހިބަދޫ ދޫކޮށް މާލެ ބަދަލުވީ ފޮނި އުންމީދުތަކަކާއެކުއެވެ.\nމިހާދިސާ ހިނގާ ދިޔަގޮތް ރާއްޖެ.އެމްވީއަށް ކިޔާދެމުން މޫސާ ބުނީ މިފަދަ ހިތާމަވެރި ހާދިސާއެއް ހިނގާފާނެ ކަމަށް އުންމީދު ވެސް ނުކުރާ ކަމަށެވެ. އެތައް ދުވަހެއްގެ މިންނެތް މަސައްކަތް ނެތިދިޔައީ މަދު ސިކުންތު ކޮޅެއްގެ ތެރޭގައި ކަމަށް މޫސަ ބުންޏެވެ.\nކޮފީއެއްގަ ހުއްޓަ ބައުޒަރުގެ މުވައްޒަފުން ގުޅާފަ ބުނީ އަލިފާން ރޯވި ވާހަކަ. ދެން އަވަހަށް އެތަނަށް ދިއައިރު ވާނެ އެއްޗެއް ވެފަ އޮތީ. އެވިޔަފާރިއަކީ ގާތްގަނޑަކަށް 1.95 މިލިއަން ރުފިޔާގެ ވިޔަފާރިއެއް.\n~ މޫސާ އިބްރާހިމް\nއަލިފާނުގެ ހާދިސާ ހިނގި ވަގުތު އެތަނުގައި ތިބި މީހުންނާ ހަވާލާދީ މޫސާ ބުނީ ފެޓްރޯލް އަޅަމުންދިޔަ ވަގުތު ލޯންޗް ތެރޭގައި ސިގިރޭޓް ބުއި ކަމަށާއި، 99 އިންސައްތަ ބެލެވެނީ ސިގިރޭޓަކުން ކަނޑާލި އަޅިއަކުން ލޯންޗްގައި ހެދިފައިހުރި އާވީގެ ސަބަބުން ހުޅުގަނޑު ހިފީ ކަމަށެވެ. އަދި އެވަގުތު މެރީޑިއަމް ތެޔޮބައުޒަރުގެ ހޮޅީގައި އަލިފާން ހިފީ ކަމަށާއި، އަލިފާންގަނޑު ފެތުރުނުއިރު ބައުޒަރުތައް ދުރަށް ޖައްސަން ވަގުތުވެސް ނުލިބުނު ކަމަށެވެ.\nއެވަގުތު އެތަނުގައި ތިބި މީހުންނާއި، އެލޯންޗްގައި ތިބި ވަރަށް ގިނަ މީހުންނާ ވާހަކަ ދެއްކިން. އެންމެން ވެސް ބުނީ ސިގިރޭޓް ބުއި ވާހަކަ. ވަރަށް ޔާގީންވާތީ މިހެން މިބުނަނީ. ހުޅުގަނޑު ހިފީ ލޯންޗުގައި ހެދިފަ ހުރި އާވިގަނޑުގަ. ދެން އަލިފާން ހިފީމަ ބައުޒަރުތައް ދުރަށް ޖައްސަން މުވައްޒަފުން މަސައްކަތް ކުރި. އެކަމަކު ދުރަށް ޖައްސަން ވަގުތެއް ނުލިބޭ. އެހާވެސް އަވަހަށް ހުޅުގަނޑު ހިފައިގެންދިޔައީ.\nތެޔޮ ބައުޒަރުތައް ވަނީ ބޭނުން ނުކުރެވޭ ވަރަށް އަނދާފައި -- ފޮޓޯ: ރާއްޖެ.އެމްވީ\nހާދިސާގައި ލިބުނު ބޮޑު ގެއްލުމުގެ ވާހަކަ ހިތާމަވެރި އަޑަކުން ހިއްސާކުރަމުން މޫސަ ބުނިގޮތުގައި މި ހާދިސާއިން ވަނީ ގިނަ ފިލާވަޅުތަކެއް ލިބިގެންގޮސްފަ އެވެ.\nމޫސަގެ ނަސޭހަތަކީ ބަނދަރުގެ ތޮށިގަނޑާ އެހާ ކައިރީގައި ބައުޒަރު ބާއްވައިގެން ތެޔޮ ނޭޅުމަށެވެ. އަދި ލޯންޗް ސިގިރޭޓް ބުއިން މަނާކޮށް، އެފަދަ ފަރާތްތަކާއިމެދު ފިޔަވަޅު އެޅުމަށް މޫސަ ވަނީ އެދިފަ އެވެ.\nހެނދުނު 8:00 އިން 23:00 އަށް އަބަދުވެސް މީހުން އުޅޭނެ ތެޔޮ ބައުޒަރުގައި. ދެން ރޭގަނޑުގެ މެންދަމު ވަގުތުގައި އަބަދު އެތާގައި ނެތް ނަމަވެސް އަބަދުވެސް ޗެކްކުރާނެ މުވައްޒަފުން އެތަނަށް ގޮސް.\nއަލުން ވިޔަފާރި ފެށޭނެ ދުވަހެއް ނޭނގުނު ނަމަވެސް މޫސާ އުންމީދު ކުރަނީ ސަރުކާރުގެ އެހީތެރިކަން ލިބި މިކަމުން އަރައިގަނެވޭނެ ދުވަހަކަށެވެ.\nމިހަރު މުޅި ސަރަހައްދު އޮތީ ބަންދުކޮށްފަ. ދެން ލޯންޗްތަކަށް ޕެޓްރޯލް އެޅުން މިހާރު ވަރަށް ދަތިވާނެ.\nމޫސާގެ ތުހުތަމުތައް ތެދުނަމަ މިމައްސަލައަށް އަވަސް ފިޔަވަޅެއް އަޅަން ޖެހެއެވެ. ގާނޫނުގެ ތެރެއިން ރައްޔިތުންނަށް ރައްކާތެރިކަން ކަށަވަރުކޮށްދޭންޖެހެއެވެ. ބައެއްގެ ފަރުވާ ކުޑަ އަމަލެއްގެ ސަބަބުން ގިނަ ބަޔަކު ދިރިއުޅުމަށް ކުރި މަސައްކަތް އަނދާހުލިވެފައިވާއިރު އެރައްޔިތުންނަށް އިންސާފު ލިބެންޖެހެއެވެ. މިއަލިފާނުގެ ހާދިސާގެ ތަހުގީގު ފުލުހުން ކުރިއަށް ގެންދާއިރު ހަތަރު ކުދިންގެ ބައްޕަ މޫސާގެ އިތުރުން އެތައް އާއިލާއެއް ތިބީ ކަމާ ބެހޭ މުއައްސަސާތަކުން ދޭނެ ޖަވާބެއްގެ އިންތިޒާރުގައެވެ.


Column Sumeh: Alah Inthikhaabu vi member inge test\nކޮލަމް ސުމެއް: އަލަށް އިންތިޚާބުވި މެންބަރުންގެ ޓެސްޓު\n8 އޭޕްރީލް 2019, 11:02 |\nމިހާތަނަށް ފުވައްމުލަކުން އެމްޑީޕީއަށް ނުލިބޭފަދަ ތަފާތު ނަތީޖާތަކާއިއެކު ފުވައްމުލަކުގެ ތިން ދާއިރާގެ ގޮޑިއަށްވެސް އެމްޑީޕީ ކެންޑިޑޭޓުން ފުވައްމުލަކުން ހޮވައިފިއެވެ. މިއީ ސިޔާސީ ޕާޓީތައް އުފެދި ޕާޓީ ވާދަވެރިކަމުގައި ފުރަތަމަ ފަހަރަށް ފުވައްމުލަކުން އެމްޑީޕީއަށް މެޖޯރިޓީ ގޮޑީ ލިބުނުފަހަރެވެ. މިފަހަރު މިލިބުނީ ހަމައެކަނި މެޖޯރިޓީއެއްނޫނެވެ. ހުރިހާ ގޮޑިތަކެވެ. މިއީ ޓެސްޓެކެވެ. މިއީ ކުރީގެ ޓެސްޓުތަކުގެ ނަތީޖާއެކެވެ.\nސިޔާސީ ޕާޓީތައް އުފެދި ހަރަކާތްތެރިވާން ފެށިފަހުން ފުރަތަމަ ބޭއްވުނު މަޖިލިސް އިންތިޚާބުގައި 2009 ވަނަ އަހަރު ފުވައްމުލަކުން މެޖޯރިޓީ ދީފައިވަނީ އިދިކޮޅު ޕާޓީއަށެވެ. އެފަހަރު ސިޔާސީ ފަރާތްތަކުން ބުނަމުން ދިޔައީ ސަރުކާރު ޖަވާބުދާރީކުރުވުމަށް އެންމެ މުހިންމީ އިދިކޮޅަށް މަޖިލިސް ދިނުމެވެ. އެފަހަރު އިދިކޮޅަށް މަޖިލިސް ދިނުމުން ރައްޔިތުން ހިތްހަމަޖެހޭފަދަ ކުރިއެރުމެއް ފުވައްމުލަކަށް ނުލިބުނެވެ. އެމްޑީޕީއިން ސިޓީއެއްގެ ދަރަޖަ ދޭން މަސައްކަތްކުރުމުން އެކަމާއި ހުރަސްއެޅީ އޭރުގެ މެންބަރުންނެވެ. އެޓެސްޓް މުޅިން އެމެންބަރުން ފެއިލްވީއެވެ. ދެވަނަ ފަހަރަށް އެއިގެތެރެއިން އެއްމެންބަރަކު ފިޔަވައި އެއްވެސް މެންބަރަކު އިންތިޚާބެއްނުވިއެވެ.\nދެވަނަ ފަހަރު 2014 ވަނައަހަރު މުޅި މަޖިލިސް އެއްކޮށް ދިނީ ސަރުކާރަށެވެ. ނަމަވެސް، ފުވައްމުލަކު ރައްޔިތުން ހިތްހަމަޖެހޭފަދަ ކުރިއެރުންތަކެއް ނުލިބުނެވެ. ކުރިން ސިޓީއެއްގެ ދަރަޖަ ދިނުމާއި ދެކޮޅު ހެދުމަށްފަހު އުމްރާނީ ގޮތުން އެކަށީގެންވާ މިންވަރަށް ކުރިނާރުވައި ސިޓީއެއްގެ ދަރަޖަ ދިނެވެ. ދަމާދަމާ ނުދެމި އޮތް ނަރުދަމާ ފެށިއެވެ. ފަސްއަހަރު ތެރޭ ނުނިމުނެވެ. މަގު ހަދައިދޭނެކަމަށް ވައުދުވެ ރިއާސީ ދައުރު ނިމެނިކޮށް ދަޅައެއް ދައްކާލިއެވެ. ފުވައްމުލަކުގެ ގިރާ ސަރަހައްދަށް ހައްލެއް ނުލިބި ނެރުތަކެއް ބައްދާލިއެވެ. ބަދަރުގެ ދަތިކަން ދިމާވެފައި ވަނިކޮށް ބަދަރު މަރާމާތުކުރިނަމަވެސް ރައްޔިތުން އެދޭ ބަދަލެއް ނައެވެ. އެންމެ ކުޑަމިނުން ބަދަރުގެ ބޭރު ތޮށިވެސް ބޭނުންކުރެވޭ ގޮތެއް ހަދައެއް ނުދެވުނެވެ. ތައުލީމީ ދާއިރާއަށް އެކަށީގެންވާ ކުރިއެރުމެއް ނުލިބުނު އިރު އަތޮޅު ހޮސްޕިޓަލުން ލިބޭ ޚިދުމަތްތަކާއިމެދު ރައްޔިތުން ކަންބޮޑުވުން އިންތިހާއަށް އިތުރުވިއެވެ.\nމިހުރިހާ ޝަކުވާ އެއް ހައްލުކުރުމުގެ ބަދަލުގައި މެންބަރުންތައް ކޯޅެންފެށީ އެމެންބަރަކު ބޭނުންވާ ފަރާތްތަކަށް ވަޒީފާގެ ފުރުސަތު ނުދެވިގެނެވެ. މި ކޯޅުން ބޮޑުވެ އެއްމެންބަރަކު އަނެއް މެންބަރެއްގެ އިތުބާރު ނެތްކަމުގެ ވޯޓަށްވެސް ދާން ނިކުތެެވެ. އަދި ދެވަނަ މެންބަރުވެސް ޕާޓީއިން ނިކުތެވެ. ރައްޔިތުންގެ ޝަކުވާ އިންތިހާއަށް ބޮޑުވެގެން ދިޔައީ ހާހެއްވާ މީހުން ދިރިއުޅޭ ދުއްވާ އެއްޗެހީގެ އަދަދު މަދު ރަށްރަކުގެ މަގު ހެދެމުން ފުރިހަމަވަމުންދާއިރުވެސް މާލެ ފިޔަވައި ރާއްޖޭގެ ދެވަނައަށް އެންމެ އާބާދީ ބޮޑު ފުވައްމުލަކުގެ މަގުތައް ނެހެދިގެނެވެ. ނަރުދަމާއާއި ސާފު ބޯފެން ނިލިބިގެނެވެ. ރަގަޅު ސިއްހީ ނިޒާމަކުން މަހުރޫމްވާތީއެވެ. މިފަދަ އެތަކެއް ޝަކުވާއެއް ހުރިއިރުވެސް ފުވައްމުލަކު މެންބަރުންނަށް ކުރެވުނު އެއްވެސް ކަމެއް އަމުދުން ނެތުމުންނެވެ. މަލްޓިޕާޓީ ބަރުލަމާނީ ހަޔާތުގެ ދެވަނަ ޓެސްޓްވެސް މެންބަރުންތައް ފެއިލްވީއެވެ.\nއެހެންކަމުން، ތިންވަނަ ޓެސްޓާއި ފުވައްމުލަކުން ތައްޔާރުވީ ތަފާތު ގޮތަކަށެވެ. އެމްޑީޕީއިން ފުވައްމުލަކުގައި ބޭއްވި ބޮޑު ޖަލްސާ ހުށަހަޅާ ދިނުމުގައިވެސް ފުވައްމުލަކުގައި ހުރި ކަންބޮޑުވުންތައް ހުށަހަޅާދިނެވެ. އެމްޑީޕީގެ ރައީސާއި ފުވައްމުލަކުގެ ތިން ކެންޑިޑޭޓުންގެ ކުރިމަތީގައެވެ. މިކަންތައްތަކަށް ހައްލު ހޯއްދަވައި ދެއްވުމަށް މަސައްކަތް ކުރައްވާނެ ކަމަށް ކެންޑިޑޭޓުން ވައުދުވިއެވެ. ސަރުކާރުން މިފަދަ ޕްރޮޖެކްޓްތައް އިއުލާނުކުރިއެވެ.\nއެމްޑީޕީ ރައީސްގެ ކެމްޕެއިން ދަތުރުފުޅުގައި ރައްޔިތުން ކުރިމަތި ކުރުވި އަނެއް ސުވާލަކީ އެމްޑީޕީގެ ފަރާތުން ސަރުކާރުގެ މަތީ މަގާމުތަކަށް ފުވައްމުލަކު ފަރާތްތައް އެކަށީގެންވާ މިންވަރަކަށް ލެވިފައިނުވާ ޝަކުވާއެވެ. އެގޮތުން، ވަޒީރުންގެ މަޖިލީހުގައި ފުވައްމުލަކަށް ނިސްބަތްވާ މެންބަރަކު އައްޔަންކޮށްފައި ވަނީ ޖޭޕީއިންނެވެ. ސަރުކާރުގެ އެއްވެސް ކުންފުންޏެއްގެ ހިންގުމުގެ އެންމެ އިސްފަރާތަކަށް (އެމްޑީ ކަމަށް) ފުވައްމުލަކަށް ނިސްބަތްވާ ފަރާތެއް ނެތެވެ. ސަރުކާރު ކުންފުނިތަކުގެ ޑިރެކްޓަރުންގެ ބޯޑުގައި ފުވައްމުލަކަށް ނިސްބަތްވާ އެންމެ މެންބަރެއް ފިޔަވައި ނެތެވެ. އަދި ސްޓޭޓް މިނިސްޓަރުންނާއި ޑެޕިއުޓީންވެސްގެވެސް އެންމެ ފަރާތެކެވެ. އެހެންކަމުން، މިއީ ފުވައްމުލަކަށް ހައްގު މިންވަރެއްނޫންކަމަށް ބުނެ ޝަކުރާ ރައީސް ނަޝީދަށް އާންމު ފަރާތްތަކުން ކުރިމަތިކުރުވިއެވެ. މިއާއިއެކު މިކަން ބައްލަވާނެ ކަމަށް ރައީސް ވިދާޅުވިވިދާޅުވުމާއިއެކު ރައްޔިތުންގެ އެކަން ބަލައިގަތީ ވޯޓުންނެވެ.\nއެހެންކަމުން، ފުވައްމުލަކު ރައްޔިތުން މިފަހަރު އެމްޑީޕީގެ ތިން ކެންޑިޑޭޓުންނަށް ވޯޓު ދީފައިމިވަނީ ވަރަށްވެސް ފޮނި އުއްމީދެއްގައެވެ. މަގުތައް ހެދޭނެކަމުގެ އިންތިޒާރުގައެވެ. ހަމައެކަނި ވަށާގެންމިވާ ނައިތުއްތު މަގެއްނޫނެވެ. އާންމުކޮށް ދުއްވަން ޖެހޭ ބޮޑެތި މަގުތައް ހިމެނިގެނެވެ. އެކަށީގެންވާ ސިއްހީ ނިޒާމެއްގެ އުއްމީދުގައެވެ. ތައުލީމީ ނިޒާމު އިތުރަށް ހަރުދަނާވެ ފުރިހަމަވެގެންދާނެ ކަމުގެ އުއްމީދުގައެވެ. ފުވައްމުލަކުގެ ގިރާ ސަރަހައްދެއް ހައްލެއް ހޯދޭނެކަމުގެ އުއްމީދުގައެވެ. ތުރާލަކަށްވެފައިވާ ކުނީގެ މައްސަލަ ހައްލުވާނެ ކަމުގެ ފޮނި އުއްމީދުގައެވެ. ޖާގައިގެ ދަތިކަން ކުރިމަތިވެފައިވާ ބަދަރަށް ހައްލެއް ލިބޭނެކަމުގެ ފޮނި އުއްމީދުގައެވެ. ފުވައްމުލަކުން ވަޒީފާގެ ފުރުސަތު ތަނަވެސްވެ ރަށުގައި ތިބެގެން އާމްދަނީ ލިބޭނެ ވަސީލަތްތައް ގާއިމުވާނެކަމުގެ ޔަގީންކަމުގައެވެ. މީގެ އިތުރުން އެމްޑީޕީއިން ތަމްސީލުކުރާ ސަރުކާރުގެ މަތީ މަގާމުތަކުގައިވެސް ފުވައްމުލަކު ރައްޔިތުންގެ ބައިވެރިވުން އޮންނާނެކަމުގެ އުއްމީދުގައެވެ. މިކަންކަމަކީ މަޖިލިހަށް އަލަށް އިންތިޚާބުވި ތިން ކެންޑިޑޭޓުންވެސް ބެއްލެވުން މުހިންމު ކަންތައްތަކެވެ. މިއީ މިފަހަރުގެ ޓެސްޓެވެ.\nއިތުރު ލިޔުންރައްޔިތުންގެ މަޖިލިސް\nTags: ރައްޔިތުންގެ މަޖިލިސް\nަަައަބުދުﷲރަޝީދު(ރަޝީދުބެ) 20 ޖުލައި 2019 01:07\nހަތްމަސްވެ ދަނީ އަދި ހޭވެސް އަހާލި ކަމަކައްނުވޭ އުއްމީދުގަ މިތިބީ މަގުމަތީ ދުއްވޭ ވަރެއްނުވޭ ސިޓީކައުންސިލް ނަމެއްގަ\nރައްޔިތުންނައް ކުރަނީ ޖެއްސުން ކޮއްފަ ބަންދު ގަޑީގަ ނިކުމެ\nގުރޫޕު ހަދާފައި ހޮޓަލައްގޮސް ރައްޔިތުންގެ ފައިސާ ޚަރަދުކޮއް\nމުސާރާގެތިންގުނަޖައްސާގެން މަސްނިމޭތަނުން ސޯޅަސަތާރަ ހާސްވަރު އެއިރުވެސްކަންކުރިގޮތް ތިބީއެއްބައެއް ފަރިތަވާނީ ވެސް އެގޮތްނޯންތޯ މީ ހަތްމަސްދުުހުނަތީޖާ. ސަޅިދޯ؟


Kulhudhuffushin Addu ah Maldivian ge seedha dhathuru thah fashany | dhuvasmv ކުޅުދުއްފުށިން އައްޑޫއަށް މޯލްޑިވިއަންއިން ސީދާ ދަތުރުތައް ފަށަނީ – dhuvasmv\nކުޅުދުއްފުށިން އައްޑޫއަށް މޯލްޑިވިއަންއިން ސީދާ ދަތުރުތައް ފަށަނީ\nމޯލްޑިވިއަންގެ ފްލައިޓެއް -- ދުވަސް ފޮޓޯ\nކުޅުދުއްފުށީ ސިޓީން އައްޑޫ ސިޓީއަށް މޯލްޑިވިއަންގެ ސީދާ ދަތުރުތައް ފަށަން ނިންމައިފި އެވެ.\nގައުމީ އެއާލައިން މޯލްޑިވިއަން ހިންގާ އައިލެންޑު އޭވިއޭޝަނުން ބުނީ ހަފްތާއަކު ދެ ދަތުރު އެ ދޭތެރޭ ކުރުމަށް ހަމަޖެހިފައިވާ ކަމަށެވެ. އެގޮތުން ކުޅުދުއްފުށިން ބުރާސްފަތި ދުވަހު އަދި އައްޑޫއިން ހޮނިހިރު ދުވަހު ދަތުރު ކުރުމަށް ހަމަޖެހިފައިވާ ކަމަށެވެ.\nމި ދަތުރުގައި ތެޔޮ އެޅުމަށް20 މިނެޓު ވެލާނާ އިންޓަނޭޝަނަލް އެއާޕޯޓުގައި މަޑު ކުރާނެ އެވެ. މޯލްޑިވިއަންއިން ބުނީ އެ ވަގުތުގައި ފަސިންޖަރުން ތިބޭނީ ފްލައިޓުގައި ކަމަށް ބުނެ އެވެ.\nމި ދަތުރުގެ އެއްކޮޅު ޓިކެޓުގެ އަގަކީ 1،444 ރުފިޔާ އެވެ.\nއައްޑޫ-ކުޅުދުއްފުށި ޝެޑިއުލް ދަތުރައް ފަށަނީ އިކޮނޮމިކް މިނިސްޓްރީން އިސްނަގައިގެންނެވެ. އޭގެ މައިގަނޑު ބޭނުމަކީ އެ ދެ ސަރަހައްދުގެ ދެމެދުގައި އިގުތިސާދީ ހަރަކާތްތައްް ހިންގުމަށް މަގުފަހިކުރުން ކަމަށް މޯލްޑިވިއަން އިން ބުނެ އެވެ.\nމޯލްޑިވިއަންއިން ބުނީ ކޯވިޑް-19 އާއި ގުޅިގެން އެތެރޭގެ އުދުހުންތައް މެދުކަނޑާލާފައި އޮތުމަށް ފަހު ޖުލައި މަހު އަލުން ދަތުރުތައް ފެށުމަށް ތައްޔާޜުވެފައިވާއިރު އިތުރު އެއާޕޯޓުތަކަކަށް ސީދާ ދަތުރުތައް ކުރާނެ ކަމަށެވެ. އަދި އަލަށް މާވަރުލު ޑޮމެސްޓިކް އެއާޕޯޓަށް މޯލްޑިވިއަންގެ ދަތުރުތައް ފަށާނެ އެވެ.\nއެތެރޭގެ ދަތުރުތަކުގެ ތެރެއިން ސީދާ ދަތުރު ކުރުމަށް ހަމަޖެހިފައިވާ އިތުރު އެއާޕޯޓުތަކަކީ ދަރަވަންދޫ އެއާޕޯޓުން ހަނިމާދޫ އެއާޕޯޓަށެވެ. އަދި ތިމަރަފުށީ އެއާޕޯޓުން ކައްދޫ އެއާޕޯޓަށެވެ.\nމޯލްޑިވިއަންއިން ބުނީ މިހާރު ދަތުރުތަކެއްގެ ޓިކެޓު އޮންލައިންކޮށް ގަނެވޭނެ ކަމަށެވެ


Trump Ge Musheerakaai Eku Ehgolhieh Gai Ohnan El Chapo Dhekolhu Hedhi - Vaguthu\nފަހުގެ ތާރީޚެއްގައި ދުނިޔެދުއް އެންމެ ނުރައްކާތެރި މަސްތުވާތަކެތީގެ ބޮޑުވިޔަފާރިވެރިޔާ ކަމަށް ގަބޫލު ކުރެވޭ މެކްސިކޯގެ އެލްޗަޕޯ ގުޒްމަން، އެމެރިކާގެ ކުރީގެ ރައީސް ޑޮނަލްޑް ޓްރަމްޕްގެ މުޝީރެއްގެ މަގާމު އަދާކުރި ސްޓީވް ބެނޮން އާއިއެކު އެއްގޮޅިއެއްގައި އޮންނަން ދެކޮޅުހެދި ކަމަށް މީޑިއާ ރިޕޯޓްތައް ބުނެފިއެވެ.\nމަސްތުވާތަކެތީގެ ވިޔަފާރި ކުރުމުގެ މައްސަލަ އާއި ގޭންގެއް މެދުވެރިކޮށް އެތައް ބަޔަކު މެރުމުގެ މައްސަލައިގައި އެލްޗަޕޯ އަންނަނީ އެމެރިކާގެ ޖަލެއްގައި އުމުރު ދުވަހުގެ ޖަލު ހުކުމެއް ތަންފީޒު ކުރަމުންނެވެ. ޓްރަމްޕްގެ ވެރިކަމުގައި އޭނާގެ މުޝީރެއްގެ މަގާމު އަދާކުރި ބެނޮން ވަނީ އެމެރިކާގެ ކޮންގްރެސްއަށް ދޮގު މައުލޫމާތު ދިންކަމަށް ބުނެ ޓްރަމްޕްގެ ވެރިކަމުގައި ޖަލަށް ލާފައެވެ.\nއެމެރިކާގެ "ނިއުޔޯކް ޓައިމްސް" އިން އިއްޔެ ބުނީ ބެނޮން ޖަލަށް ލުމުން އޭނާ ބޭނުންވީ އެލްޗަޕޯ އާއިއެކު އެއްގޮޅިއެއްގައި އޮންނަން ކަމަށެވެ. ކަރެކްޝަނަލް ސާވިސްގައި އޭނާ އެގޮތައް އެދުމުން ބެނޮން، އެލްޗަޕޯގެ ގޮޅިއަށް ލުމަށް މަސައްކަތް ކުރެވުނެވެ. ނަމަވެސް އެލްޗަޕޯ ވަނީ ބެނޮން އާއިއެކު އެއްގޮޅިއެއްގައި އޮންނަން ދެކޮޅު ހަދާފައެވެ. އެހެންވެ ދެމީހުން އެއްގޮޅިއެއްގައި ބަންދު ކުރެވިފައެއް ނުވެއެވެ.\nޓްރަމްޕް އެމެރިކާގެ ރައީސް ކަމަށް ކުރިމަތިލުމުން އެންމެ އަރިހުގައި ކެމްޕޭންގެ ކަންކަން ރޭވުމުގައި އިސްކޮށް ހުރި އެކަކަކީ ބެނޮންއެވެ. ނަމަވެސް ޓްރަމްޕްގެ ވެރިކަމަށް ހަތް މަސް ދުވަސް ވީތަނުން ބެނޮންން ވަނީ ސަރުކާރުން އިސްތިއުފާ ދީފައެވެ. އޭގެ ފަހުން ޓްރަމްޕް އާއި ބެނޮންގެ ގުޅުން ވަރަށް ބޮޑަށް ގޯސްވިއެވެ. ބެނޮންގެ ޖަލު ހުކުމް ތަންފީޒު ކުރަމުން ދަނިކޮށް ޓްރަމްޕަށް އިންތިހާބު ކާމިޔާބު ނުވުމުން ޓްރަމްޕް ވަނީ ބެނޮންއަށް އަފްއާމް ދީފައެވެ. އެހެންކަމުން އެހިސާބުން އޭނާ ޖަލުން މިނިވަންވިއެވެ.\nނަމަވެސް މިދިޔަ އަހަރުގެ އޮގަސްޓް މަހު އޭނާގެ މައްޗަށް ވަނީ މަނީލޯންޑަރިންގެ ދައުވާއެއް އުފުލާފައެވެ. އެދައުވާ ސާބިތުވެއްޖެނަމަ އޭނާއަށް 20 އަހަރުގެ ޖަލު ހުކުމެއް އައުން އެކަށީގެންވެއެވެ.\nބޮޑު ގެއްލުމެއް ލިބުމުން ޓްރަމްޕުގެ ހޮޓެލް ވިއްކާލަނީ\nޓްރަމްޕް އެއްލި ބޯޅަ ޖެހުނީ ކުޑަ ކުއްޖެއްގެ ބޮލުގައި!


Ras Online - މީސްމީޑިޔާގައި މަޝްހޫރު ދެފަންނާނުން ޗުއްޓީ ހޭދަކުރަން ރާއްޖެއަށް\nމީސްމީޑިޔާގައި މަޝްހޫރު ދެފަންނާނުން ޗުއްޓީ ހޭދަކުރަން ރާއްޖެއަށް\nމާޝާ މިދުހަތު 15 ސެޕްޓެމްބަރު 2020\nދެމަފިރިންނަށް މަރުހަބާކީަ މަންޒަރުތައް ފެންނަ ފޮޓޯތަކުގެ ތެރެއިން ފޮޓޯއެއް (ފޮޓޯ: މީސްމީޑިއާ)\nއެކި ކަންކަމާއި ބެހޭގޮތުން ވީޑިއޯ ހަދައި މީސްމީޑިޔާގައި އާންމު ކުރަމުންދާ ދެމަފިރިން ކަމަށްވާ ޚާލިދް އަލް އަމޭރީ އާއި އޭނާގެ އަންހެނުން ސަލާމާ މުހައްމަދު، ޗުއްޓީ ހޭދަކޮށްލުމަށް ރާއްޖެ އަތުވެއްޖެއެވެ. މިދެމަފިރިން ޗުއްޓީ ހޭދަ ކޮށްލަން ހަމަޖެހިފައި ވަނީ ތާޖް އެކްޒޯޓިކާ ރިސޯޓް އެންޑް ސްޕާ ގައެވެ.\nޗުއްޓީ ހޭދަކޮށްލުމަށް ރާއްޖެ އަށް އާދެވުމުން، ތާޖް އެކްޒޯޓިކާ ރިސޯޓް އިން ލިބުނު މެހެމާންދާރީ ފާހަގަކޮށް، އެ މަންޒަރުތައް ޚާލިދް ވަނީ މީސްމީީޑިޔާ ގައި ހިއްސާ ކޮށްފައެވެ. މީސްމީޑިޔާގައި މަޝްހޫރުކަން ހޯދާފައިވާ ޔޫއޭއީގެ ޚާލިދް އަލް އަމޭރީ އަދި އަންހެނުން، ސަލާމާ މުހައްމަދުގެ މީސްމީޑިޔާގައި 3.5 މިލިއަނަށްވުރެ ގިނަ ފޮލޯވަރުން ހިމެނެއެވެ.\nދިވެހި ރާއްޖޭގެ ބޯޑަރު އަލުން ހުޅުވައިލުމުން، ތާޖް އެކްޒޯޓިކާ ރިސޯޓް އެންޑް ސްޕާ ވަނީ މެދު އިރުމަތީގެ ގިނަ ގައުމުތަކެއްގެ މަންޒިލަކަށް ވެފައެވެ.\nމީގެއިތުރުން މިދިޔަމަހު ތާޖް އެކްޒޯޓިކާ ރިސޯޓް އެންޑް ސްޕާ އިން ވަނީ، ޗުއްޓީ ހޭދަކޮށްލަން ރާއްޖެ އައި، މީސްމީޑިޔާގެ މަޝްހޫރު ނުސެއިރް ޔާސިން، އާންމު ނަމުންނަމަ ނަސްޑެއިލީ އަށް ވެސް މަރުހަބާ ކިޔާފައެވެ.


Supreme Court ah Isthiunaaf Kurevey Muhdhathu Kuda Kurumah Hushahalhaifi ސްޕްރީމް ކޯޓަށް އިސްތިއުނާފްކުރެވޭ މުއްދަތު ކުޑަކުރަން ހުށަހަޅައިފި – Huvadhoo News Supreme Court ah Isthiunaaf Kurevey Muhdhathu Kuda Kurumah Hushahalhaifi Huvadhoo News\nސްޕްރީމް ކޯޓަށް އިސްތިއުނާފްކުރެވޭ މުއްދަތު ކުޑަކުރަން ހުށަހަޅައިފި\nސްޕްރީމްކޯޓުގައި އިސްތިއުނާފް ކުރަން ދެވޭ މުއްދަތު 30 ދުވަހަށް ކުޑަ ކުރަން ކޯޓުތަކުގެ ގާނޫނަށް އިސްލާހު ގެނައުމުގެ ބިލުގައި ހުށަހަޅައިފިއެވެ.\nސަރުކާރުގެ ފަރާތުން މިބިލް މަޖިލީހަށް ހުށަހަޅާފައިވަނީ މަތިވެރި ދާއިރާގެ މެންބަރު ހަސަން ޒަރީރުއެވެ. މިބިލުގައިވާ ގޮތުން ހައިކޯޓުން ނިންމާފައިވާ މައްސަލަތައް ސްޕްރީމް ކޯޓަށް އިސްތިއުނާފަށް ހުށަހެޅުމުން 30 ދުވަހުގެ ތެރޭގައި އިސްތިއުނާފް ކުރަން ޖެހޭނެއެވެ. އަދި މައްސަލައެއްގެ ލިޔެކިއުންތައް އެ މައްސަލައެއް ނިމޭ ތާރީޚުން ފެށިގެން ގިނަވެގެން ހަތް ދުވަސް ތެރޭގައި މައްސަލައިގައި ހިމެނޭ ފަރާތްތަކަށް ދޭން ޖެހޭނެ ކަމަށް އެބިލުގައި ބަޔާންކޮށްފައިވެއެވެ.\nމިބިލުގައި ވާގޮތުން ހައި ކޯޓުގެ އުތުރު ގޮފިއާއި ދެކުނު ގޮފި އުވާލަން ވެސް ވަނީ ހުށަހަޅާފައެވެ.\nމީގެ ކުރިންވެސް އިސްތިއުނާފް ކުރެވޭ މުއްދަތު އިނީ 30 ދުވަހެވެ. އެހެންނަމަވެސް 2020 ވަނަ އަހަރު ގާނޫނަށް ގެނައި އިސްލާހުގައިވާ ގޮތުން އިސްތިއުނާފް ކުރެވޭ މުއްދަތު ވަނީ 60 ދުވަހަށް ދިގުކޮށްފައެވެ. މިބިލް ފާސްވެއްޖެނަމަ މުމއްދަތު ކުރީގަ އިންގޮތަށް 30 ދުވަހަށް ބަދަލުވެގެން ދާނެއެވެ.\nޝަރީއަތުގެ ކުރިން ނިންމާ ނިންމުމެއް އެ ނިންމާ ތާރީހުން ފެށިގެން 10 ދުވަހުގެ ތެރޭގައި އިސްތިއުނާފް ކުރެވޭނެ ކަމަށް ގާނޫނުގައިވެއެވެ. އެކަމަކު ދައުލަތުގެ ފަރާތުން އިސްތިއުނާފް ކުރަން ޖެހޭ މުއްދަތަކީ 48 ގަޑިއިރު ކަމަށް އޭގައިވެއެވެ.\nރައްޔިތުންގެ މަޖިލިސް ސްޕްރީމް ކޯޓް


Vazeefaa Ge Birudhehkiyas Adu Ufulan Jeheyne - Ilyas - Vaguthu\nކޮވިޑް-19: އަދަދުތައް އެއްވަރެއްގައި! - 22 ގަޑިއިރު ކުރިން\nވަޒީފާގެ ބިރުދެއްކިޔަސް އަޑު އުފުލަން ޖެހޭނެ - އިލްޔާސް\nވަޒީފާގެ ބިރު ދެއްކި ނަމަވެސް އިސްލާމް ދީނާ ޚިލާފު ކަންކަން އެއީ ދީނާ ޚިލާފު ކަންކަން ކަމަށް ބުނެދީ ހާމަ ކުރުން ހުއްޓުވާ ނުލެވޭނެ ކަމަށް އައްޝައިހު އިލްޔާސް ހުސައިން ވިދާޅުވެއްޖެ އެވެ.\nއިލްޔާސް މިހެން ވިދާޅުވެފައި މިވަނީ މޯލްޑިވްސް ޑިމޮކްރެސީ ނެޓްވޯކް (އެމްޑީއެން) އާ ދެކޮޅަށް ބާއްވާ އެއްވުންތަކުގައި ސިވިލް ސާވިސް މުވައްޒަފުން ބައިވެރިވުން ހުއްޓުވަމަށް އެ ކޮމިޝަންގެ މެންބަރުންނާއި ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ބައްދަލުކުރައްވާ މަޝްވަރާ ކުރައްވާފައި ވާތީއެވެ.\nއިލްޔާސް ރޭ ކުރެއްވި ޓްވީޓެއްގައި ވިދާޅުވީ ކިތަންމެ މަތީ މަގާމެއްގައި ހުންނެވި ބޭފުޅަކު ވިދާޅުވި ނަމަވެސް އަދި ވަޒީފާގެ ބިރު ދެއްކި ނަމަވެސް ދީނާ ޚިލާފު ކަންކަން އެއީ ދީނާ ޚިލާފު ކަންކަމޭ ބުނުން ހުއްޓުވައި ނުލެވޭނެ ކަމަށެވެ.\n"އިލާހީ ކޯފާއިން ސަލާމަތްވުމަށް ނުބައި ކަންތައްތައް ހުއްޓުވައިދިނުމަށް ކަމާބެހޭ ފަރާތްތަކުގައި ދެންނެވޭނެ." އިލްޔާސް ވިދާޅުވި އެވެ.\nއިއްޔެ މަޖިލީހުގެ އިދާރާގައި ބޭއްވި ނޫސްވެރިންގެ ބައްދަލުވުމުގައި މަޖިލީހުގެ އަމީން އާންމު ފާތިމަތު ނިއުޝާ ވިދާޅުވީ ރައީސް ނަޝީދާއި ސިވިލް ސާވިސް ކޮމިޝަންގެ މެންބަރުން ބައްދަލުކުރައްވާ ހަމަނުޖެހުމަށް ގޮވާލައި އެއްވުންތަކުގައި ސިވިލް ސާވިސްގެ މުވައްޒަފުން ބައިވެރިނުވުމަށް ސީއެސްސީން ބާރު އަޅާ ދިނުމާ ގުޅޭ ގޮތުން މަޝްވަރާ ކުރައްވާފައި ވާކަމަށެވެ. "އެ ބައްދަލު ކުރެއްވުމުގައި ސިވިލް ސާވިސްގެ މުވައްޒަފުންނަށް އެއްވެ އުޅުމާއި ހިޔާލު ފާޅުކުރުމުގެ މިނިވަންކަން ފުރިހަމައަށް ލިބިދޭ ކަން މަޖިލީހުގެ ރައީސް ފާހަގަ ކުރެއްވި، ނަމަވެސް ހަމަނުޖެހުމަށް ގޮވާލުމަށް ހިންގާ ސިޔާސީ ހަރަކާތްތަކުގައި ސިވިލް ސާވިސް މުވައްޒަފުން ބައިވެރި ނުވުމަށް ސިވިލް ސާވިސް ކޮމިޝަނުން ބާރުއެޅުވުމާ ގުޅޭ ގޮތުން މަޝްވަރާ ކުރެއްވި." ނިއުޝާ ވިދާޅުވިއެވެ.\nއޮކްޓޯބަރ 28, 2019 10:54\nހަމަނުޖެހުމަށް ގޮވާލާ އެއްވުންތަކުގައި ސިވިލްސާވިސްގެ މުވައްޒަފުން ބައިވެރިއެއް ނުވެއެވެ. އެމީހުންނަށް ލިބިދޭ ޙައްޤު ހަނިކުރިޔަސް ދީނާއި، ރަސޫލާއަށް ފުރައްސާރަ ކުރާމީހުންނާ ދެކޮޅަށް އަޑުއުފުލާ ބަޔަކާ ދެކޮޅަށް އަޑުއުފުލަން ބާއްވާ އެއްވުންތަކުގައި ސިވިލްސާވިސްގެ މުވައްޒަފުން ބައިވެރިވާނެއެވެ. އެމްޑިއެންއާ ދެކޮޅަށް ވާހަކަދެއްކުމަކީ ހަމަނުޖެހުމަށް އަޑުއުފުލުމެއް ނޫނެވެ.\nއޮކްޓޯބަރ 28, 2019 11:00\nމިސަރުކާރަކޭ ނިމިދިޔަ ސަރުކާރަކޭ އެއްވެސް ތަފާތެއްނެތް. އޭރު ގޯސްވި ކަންކަން މިހާރު ރަނގަޅު. ނަޝީދު ހިރެގެން ދުވަހަކުވެސް މިޤައުމު ރަނގަޅު ދިމާލަކަށް ނުދާނެ! އިބްރާހިމް މުޙައްމަދު ސޯލިހުގެ ސަރުކާރު ފޭއިލްވަނީ ނަޝީދުގެ ސަބަބުން. ރަނގަޅު އެއްގޮތް ވެސްނެތް ހުސް އަމިއްލަ އެދުމާއިގެން އުޅޭމީހުން!\nއޮކްޓޯބަރ 28, 2019 11:44\nއިލްޔާސްގެ ވަރަށްބޮޑު ހިއްސާއެއްވާ މިސަރުކާރު ހަމަމަގަށް އަލުވަންޖެހޭނީދެން އިލްޔާސް\nއޮކްޓޯބަރ 28, 2019 11:55\nއަޅުގަނޑުމިއަދުވަރަށްއުފާކުރަން މިޤައުމު އަނދަވަޅަކަށްވައްޓަވާލެއްވިއްޖެކަމަށް ޤަބޫލުކުރެއްވުނީތީ ހިތްވަރާއެކުޤައުމުއަމާން މަންޒިލަކަށްގެންދެވޭތޯމަސައްކަތްކުރަށްވާށެވެ. ކެހިކަނޑުލުގެހިތިފިލުވާށެވެ. ޙައްޤުޙައްޤުގެގޮތުގައި ރައިއްޔަތުންނަށްކިޔާދެއްވާށެވެ. ގުދޯގުދޯގޮވާފަރާތްތަކާ ފެއަށްވަޑައިގެންމިދިވެހިޤައުމު ސަލާމަތްކުރެވޭތޯބައްލަވާށެވެ. ސަލާމް\nއޮކްޓޯބަރ 28, 2019 12:32\nއަސްލު ދީފައި އިން ހެޑްލައިން ރަނގަޅެއް ނޫން. އިލްޔާސް ބުނަންޖެހޭނީ "އަޑުއުފުލިޔަސް ވަޒީފާގެ ބިރު ދައްކާކަށް ނުޖެހޭ" މިހެން. ބުނަން ނުކެރިގެން ތި އުޅެނީ ކަލޭވެސް ވަޒީފާގެ ބިރުން. ހަޔާތްކުޑަ.\nއޮކްޓޯބަރ 28, 2019 13:51\nއޮކްޓޯބަރ 28, 2019 13:09\nވޯޓްދިނީ ސާލިޙްއައް މުޅިރައްޔިތުން ރަޝެއްގެ ތިބި2000 ވޯޓްގެތެރެއިން 500 ވޯޓްލިބުނުމީހަކު ގައުމުގެބަސް ބުނަނީ މިހެންވާނަމަ ރައީސަކު ހޮވުމުގެ ބޭނުމެއްނެއް ހަރަދުކުޑަވާނެ އެކަކު އިސްތިއުފާދިނީމަ މިހާރުވެސް ބަޖެޓްހުސްވެ ވިޔަފާރިދައްވެ މިދަނީ ވީވައުދުތައް ހުރީއެޅި ޕެންޑުރައިވްގަ ދެންއެފުރިގެން ޑިލީޓްވާނީި،\nއޮކްޓޯބަރ 28, 2019 13:28\nއިލިޔާސް މެން ގެނައި ސަރުކާރެއްމީ. މިކަން ހަމަމަގަށް އަޅުވަންޖެހޭނީ އިލިޔާސްމެން. އޭރުވެސް ބުނިން މިވާނީހަމަ މިޔަށޭ. އެކަމު އިލިޔާސްމެން ފައިސާގެ ދަހިވެތިކަމުގައި ކުރިކަމެއްގެ ހިތި ނަތީޖާ ފެނަނަމުން މިދަނީ.\nއޮކްޓޯބަރ 28, 2019 13:54\nކޮބާތޯ ލަދު ؟ދުޢާދެއްވާފައޭ ކިޔާ ރައްޔިތުން ގުނބޯ ހެއްދީ. ކަނޑުލުން ހިތި ފިލުވާ.\nރައްޔިތުން ކިބައިން މާފަށް އެދެންޖެހޭ. ޝެއިޚަށް ޖަޒީރާ ރާއްޖެއާ ޒިރޯ ޓްލަރެންސް. މިހާރު ވ. ސާފުވާނެކަމަށް ޔަޤީން ކުރަނީ.\nމީދެން މިހާރު ކާކުތަ؟ މިހާރު އިތުބާރެއް ނުކުރަން. ތިއީ ސިޔާސީ ސޭކެއް.


Alifushi TVET Center Alhan Havaalu Kohfi\nޓިވެޓް ސެންޓަރެއް އަލިފުށީގައި ހަދަން ވީ އަވަ އިންވެސްޓްމެންޓް ޕްރައިވެޓް ލިމިޓެޑާ ހަވާލުކޮށް ސޮއި ކުރުން: ފޮޓޯ/ ހަޔާ އެޑިއުކޭޝަން\nއަލިފުށީ ޓިވެޓް ސެންޓަރު އަޅަން ހަވާލުކޮށްފި\n12 މޭ 2022 - 11:47:32\nރ. އަލިފުށީގައި ގާއިމުކުރުމަށް ހަމަޖެހިފައިވާ ސްޓޭޓް އޮފް ދި އާޓް، ޓެކްނިކަލް ވޮކޭޝަނަލް އެޑިޔުކޭޝަން އެންޑް ޓްރެއިނިން (ޓިވެޓް) ސެންޓަރުގެ މަޝްރޫއު އެވޯޑުކޮށްފަ އޮންނަތާ ދެމަސް ފަހުން އެވޯޑުކުރި ކުންފުންޏާއި މަސައްކަތް ހަވާލުކޮށްފި އެވެ.\nސަރުކާރުގެ ސްޓްރެޓީޖިކް އެކްޝަން ޕްލޭންގައި ހިމެނިގެން ޖޫނިއަ ކޮލެޖް، ޕޮލިޓެކްނިކް އަދި ޓިވެޓް އިންސްޓިޓިއުޓްތައް ބިނާކޮށް، ހިންގުމަށްޓަކާ ރާއްޖޭގެ އެކި ސަރަހައްދު ތަކަށް އަމާޒުކޮށްގެން ޕަބްލިކް ޕްރައިވެޓް ޕާޓްނަޝިޕް އުސޫލުން ހަޔަ އެޑިޔުކޭޝަނުން މިނިސްޓްރީން، ކުރިޔަށް ގެންދިއުމަށް ހަމަޖެހިފައިވާ މި މަޝްރޫއުގެ ތެރެއިން އަލިފުށީގައި އެކޮމޮޑޭޝަން ބްލޮކަކާއެކު އެޅުމަށް ހަމަޖެހިފައިވާ ޓިވެޓް ސެންޓަރުގެ މަސައްކަތުގެ ބިޑް މަރުހަލާއިން ކުންފުންޏެއް ހޮވިފައި އޮންނަތާ ދެ މަސް ވަރު ވަނީ ވެފައެވެ. ނަމަވެސް އެއްބަސް ވުމުގައި ސޮއި ކޮށްފައެއް ނުވެއެވެ.\nއެ މަސައްކަތުގެ އެއްބަސްވުމުގައި ދެމަސް ފަހުން “ވީ އަވަ އިންވެސްޓްމެންޓް ޕްރައިވެޓް ލިމިޓެޑާ”އެކު އިއްޔެ ވަނީ ސޮއިކޮށްފައެވެ. މަސައްކަތް ހަވާލުކުރީ 300 ދުވަހުގެ ތެރޭގައި ނިންމާ ގޮތަށެވެ. މަޝްރޫއު ހަވާލުކޮށްފައިވަނީ 30.49 މިލިއަން ރުފިޔާއަށެވެ.\nއަލިފުށީގައި އެ ސެންޓަރު ގާއިމް ކުރަނީ 38،328 އަކަފޫޓް ބިމެއްގައެވެ. ހަޔަ އެޑިއުކޭޝަން މިނިސްޓްރީން ބުނީ، އެ ސެންޓަރު އިމާރާތް ކުރުމަށް ހަމަޖެހިފައިވަނީ އަލިފުށީ ޕޮލިޓެކްނިކް ކެމްޕަސްގެ ބިމުގައި ކަމަށެވެ. އަދި އެބިމުގެ ހުޅަނގުން އޮތް ބިންވެސް ހިމެނޭގޮތަށް ކަމަށެވެ.\nއެ ސެންޓަރުގައި ބޯޓް ބިލްޑިން ދާއިރާގެ އެކި ލެވެލްތަކުގެ ކޯސްތައް ހިންގުމަށް ހާއްސަ ކުރެވޭނެ އެވެ.\nއެ ޓިވެޓް ސެންޓަރު އިމާރާތްކުރުމަށް ހަމަޖެހިފައިވަނީ ތިން ފަންގިފިލާ އަށެވެ. އެއީ އިންސްޓިއުޓް ބްލޮކަކާއި ބޯޓްޔާޑަކާއި އެކޮމޮޑޭޝަން ބްލޮކަކާއި އެކްޓިވިޓީ އޭރިއާއެއް ވެސް ހިމެނޭ ގޮތަށެވެ.\nހަޔާ އެޑިއުކޭޝަން މިނިސްޓްރީރ.އަލިފުށިރ. އަތޮޅު\nއަލިފުށި އެންމެ ފަހުން މޮނިޓަރިންނަށް


ނަދީމްގެ މަރުގެ މައްސަލައިގެ އަޑުއެހުމެއް މާދަމާ! | | Sangu News\nނަދީމްގެ މަރުގެ މައްސަލައިގެ އަޑުއެހުމެއް މާދަމާ!\n21 ނޮވެމްބަރ 2020 - 19:31\nޓާމިނަލް ކެފޭގެ ތެރޭގައި ތޫނު އެއްޗަކުން ހަމަލާ ދީ މަރާލި ނަދީމް\nޓާމިނަލް ކެފޭ ތެރޭގައި އިންދާ ތޫނު އެއްޗަކުން ހަމަލާ ދީ މަރާލި ހއ. ތަކަންދޫ، ނަދީމް އަބްދުއްރަހީމްގެ މަރުގެ މައްސަލައިގެ އަޑުއެހުމެއް ކްރިމިނަލް ކޯޓުގައި ތާވަލުކޮށްފިއެވެ.\nނަދީމްގެ މަރުގެ މައްސަލައިގެ އަޑުއެހުން ތާވަލުކޮށްފައިވަނީ މާދަމާގެ 01:30 އަށެވެ. ގިނަ ދުވަސްތަކަކަށް ފަހު ބާއްވާ އެ އަޑުއެހުމަކީ ޝަރީއަތަށް ބޭނުންވާ ހެކި ނެގުމަށް ތާވަލު ކުރާ އަޑުއެހުމެކެވެ.\nހަތަރު މީހުންގެ ތެރެއިން މަފާޒްގެ މައްޗަށް ކުރަނީ ތޫނު އެއްޗެއް ބޭނުން ކޮށްގެން ގަސްދުގައި މީހަކު މެރުމުގެ ދައުވާ އެވެ. ދައުވާގައިވާ ގޮތުން މަފާޒަކީ ނަދީމަށް ހަމަލާދިން މީހާ އެވެ. އެ ދައުވާ ސާބިތުވެއްޖެ ނަމަ މަފާޒްގެ މައްޗަށް މަރުގެ އަދަބު އަންނާނެ އެވެ.\nދެން ތިބި ތިން މީހުންނަށް ކުރަނީ ތޫނު އެއްޗެއް ބޭނުން ކޮށްގެން ގަސްދުގައި މީހަކު މެރުމުގައި ބައިވެރިވުމުގެ ދައުވާ އެވެ. ދައުވާގައިވާ ގޮތުން އެ މީހުންނަކީ ސައިކަލުތަކުގައި އެތަނަށް ގޮސް، އެކަމުގައި ބައިވެރިވި މީހުންނެވެ. ތިން މީހުންގެ މައްޗަށް މި ދައުވާ ސާބިތުވެއްޖެ ނަމަ 15 އަހަރާއި 25 އަހަރާ ދެމެދުގެ މުއްދަތަށް ޖަލަށްލާނެ އެވެ.\nނަދީމްގެ މަރުގެ މައްސަލައިގައި އުފުލާފައިވާ ދައުވާގައި ބުނެފައިވަނީ 2017 ވަނަ އަހަރުގެ، ޖުލައި 27 ވަނަ ދުވަހު ޓާމިނަލް ކެފޭގައި ހުއްޓައި ފަސް މީހަކު ޓާމިނަލް ކެފޭ ކައިރިޔަށް ދިޔަ ކަމަށެވެ. އަދި އެ މީހުން ދިޔައީ ތިން ސައިކަލެއްގައި ކަމަށާއި، އޭގެ ތެރެއިން ޓާމިނަލް ކެފޭ ތެރެއަށް ވެދެ ނަދީމަށް ހަމަލާދީފައި ވަނީ މަފާޒު ކަމަށް ވެސް ދައުލަތުން ވަނީ ބުނެފައެވެ.\nމި މައްސަލައިގައި ބަޔާން ހުށަހަޅަމުން ދައުލަތުން ބުނެފައިވަނީ ނަދީމަށް ހަމަލާ ދިނުމަށް ފަހު ތިން ސައިކަލްގައި ފަސް މީހުން ވެސް އެތަނުން ގޮސް ފިލާފައިވާކަމަށެވެ. އަދި ޓާމިނަލް ކެފޭއަށް ނަދީމަށް ހަމަލާ ދޭން ވަން މަފާޒް އާއި ނިފާޒް އިނީ ދެ ސައިކަލެއްގެ ފަހަތުގައި ކަމަށް ބުނެފައި ވެއެވެ.\nމައްސަލައިގައި ބުނެފައިވަނީ ނަދީމްގެ ވާތް ފަރާތު ކަންފަތާ ދިމާލުން މައްޗަށް ހަ އިންޗި ހުންނަވަރުގެ ވަޅިއަކުން ހަމަލާ ދީފައިވާ ކަމަށެވެ. އަދި އޭނާއަށް ލިބުނު ޒަހަމްތަކަށް އޭޑީކޭ ހޮސްޕިޓަލުގައި ފަރުވާދެމުން ދަނިކޮށް، ޖުލައި 29 ވަނަ ދުވަހުގެ ހަވީރު 5:12 ގައި ނަދީމް މަރުވެފައިވާކަމަށެވެ.\nމައްސަލައިގައި ބުނެފައިވަނީ މަފާޒްއާ އެކު ޓާމިނިލް ކެފޭ ތެރެއަށް ވަދެ އަދި އޭނާއެކު ނިކުމެގެން ގޮސްފައިވަނީ އަލީ ނިފާޒް ކަމަށެވެ.


Nukulhedhuntherikan Hunna Meehunah Khaassa Qaanooneh Faaskoffi - vNews.mv\nނުކުޅެދޭ މީހަކަށް ގޯނާކޮށް ޙައްޤަކަށް އަރައިގެންފިނަމަ ޖަލަށް\nޖާދުﷲ ސައީދު 08 June 2021, 20:14\nސިކުނޑީގެ އުނިކަން ހުރުމުގެ ސަބަބުން ނުކުޅެދޭ މީހުނަށް އަޅައިލުމާއި ފަރުވާ ދިނުމާއިގުޅޭ ޤާނޫނެއް އެކުވެރި އަރަބި އިމާރާތުން އެކުލަވައިލައިފިއެވެ.\nއެކުވެރި އަރަބި އިމާރާތުގެ ޤައުމީ މަޖިލިސް، ފެޑަރަލް ނެޝަނަލް ކައުންސިލް އެފްއެންސީއިން މިހާރުވަނީ ފާސްވެސް ކޮށްފައެވެ.\nއެކުވެރި އަރަބި އިމާރާތުގެ ރައްޔިތުންގެ މަޖިލީހުން މި ބިލް ފާސްކުރީ ހުރިހާ މެމްބަރުންގެ އިއްތިފާޤުން މިއަދުއެވެ.\nމި ޤާނޫނުގައި ބުނާގޮތުން ސިކުނޑީގެ އުނިކަން ހުރުމުގެ ސަބަބުން ނުކުޅެދުންތެރިކަން ހުންނަ މީހެއްގެ އެއްވެސް ޙައްޤަކަށް ވަކިވަކި ފަރުދަކު ނުވަތަ ޢާއިލާއަކުންވެސް އަރައިގަނެގެން ނުވާނެއެވެ. އަދި އެފަދަ ޢަމަލެއް ހިންގައިފި މީހަކު ނުވަތަ އާއިލާއެއް ދެލައްކަ ދިރުހަމުން ޖޫރިމަނާކޮށް އިތުރު އަދަބެއްގެ ގޮތުގައި ޖަލަށްވެސް ލެވިދާނެއެވެ.\nމި ޤާނޫނުގައި ބުނެފައިވާ ގޮތުގައި އެފަދަ ނުކުޅެދޭ މީހުނަށް ފަރުވާދޭތަނަކަށް މީހަކު ވެއްދުމަށް ނުވަތަ ނެރުމަށް ދޮގު މެޑިކަލް ރިޕޯރޓެއް ހެދި މީހަކަށްވެސް ޤަނޫނީ އަދަބު ދެވޭނެއެވެ. އަދި އެފަދަ ނުކުޅެދުންތެރިކަން ހުންނަ މީހަކާމެދު އިހާނެތި އަމަލެއް ހިންގައި ނުވަތަ ޤާޞްދުގައި އެމީހުނާ އަލައިނުލައިފި މީހަކު އެއްއަހަރަށްވުރެ ދިގުނޫން މުއްދަތަކަށް ޖަލަށްލުމާއިއެކު އެއްލައްކަ ދިރުހަމުން ޖޫރިމަނާ ކުރެވޭނެއެވެ.\nމީގެ އިތުރުންވެސް ގަދަކަމުން ނުވަތަ ޙީލަތްތެރިކަމުގައި އެފަދަ ނުކުޅެދޭ މީހުން ބައިތިއްބައިގެން ފަރުވާދޭ ތަނަކަށް ސަލާމަތުންހުރި މީހަކު ވައްދަން މަސައްކަތްކޮށްފިނަމަ އެފަދަ މީހަކު ނުވަތަ ބަޔަކު ތިންމަސްދުވަހުގެ ޖަލު ޙުކުމަކާއިއެކު ބައިލައްކަ ދިރުހަމާއި އެއްލައްކަ ދިރުހަމާއި ދެމެދުގެ އަދަދަކުން ޖޫރިމަނާ ކުރެވޭނެއެވެ.\nމި ޤާނޫނު އަމާޒުކުރެވިފައިވަނީ އެފަދަ ބަލިމީހުނަށް ބޭނުންވާ ޞިއްޙީ އަޅައިލުމާއި އެމީހުންގެ ޙައްޤުތަކާއި ކަރާމާތް ހިފަހައްޓައި ރައްކާތެރިކޮށްދިނުމަށެވެ.\nއަދި މި ޤާނޫނުގައި ނަފްސާނީ ބަލި މީހުނާއި ސިކުނޑީގެ އުނިކަމުން ނުކުޅެދޭމީހުނަށް ފަރުވާދޭ ތަންތަނާއި އެފަދަ އެނޫންވެސް މަރުކަޒުތަކާއި ހުރހާ ތަނެއް ވަނީ ހިމަނައިފައެވެ. އޭގެތެރޭގައި ދައުލަތުގެ ޤާނޫނު ތަކުގައި ވިޔަފާރިއާއި މުދަލާއި އެނޫންވެސް އެފަދަ އެއްވެސް އެއްޗަކުން ޑިއުޓީ ނުވަތަ ޓެކްސް ދައްކަން ނުޖެހޭ ސަރަޙައްދުތައްވެސް ހިމެނެވެ.\nމި ޤާނޫނުގެ އަޙުކާމު އާންމުގައިވާގޮތުން އެކުވެރި އަރަބި އިމާރާތުގެ ތެރޭގައި ހިމެނޭ ކޮންމެ ސަރުކާރެއްގެ ތެރޭގައި އެކެއް ނުވަތަ އެއަށްވުރެ ގިނަ ކޮމިޓީ އުފައްދަންޖެހެއެވެ.\nމި ކޮމިޓީތަކަކީ އެފަދަ ފަރުވާދޭ ތަންތަނުންހުށަހަޅާ ރިޕޯރޓުތަކުގައި ހުންނަ މައްސަލަތައް ބަލައި އެކަމަށް ފިޔަވަޅުއެޅުމުގެ ބާރު ލިބިދީފައިވާ ތަންތަނަށްވެސް ވާންޖެހެއެވެ.\nއަދި އެ ކޮމިޓީތަކަކީ ނަފްސާނީ ބަލި މީހުން ފަރުވާ ހޯދުމަށް ދެކޮޅުހަދާނަމަ ޤާނޫނުގައި ކަނޑައަޅައިފައިވާ ޝަރުޠުތަކުގެ ދަށުން އެފަދަ މީހުނަށް ފަރުވާދިނުމަށް ބޭނުންވާ ހުއްދަވެސް ދޫކުރަންޖެހޭ ތަންތަނެވެ.\nއެފްއެންސީ ކޮމިޓީ އޮން ހެލްތު އެންޑް އެންވަޔަރންމެންޓަލް އެފެއަރޒްގެ ނައިބު ރައީސް ނަޢީމާ ޢަބުދުﷲ އަލް ސަރުޙާން ވިދާޅުވީ ސިކުނޑީގެ އުނިކަމުގެ ސަބަބުން ނުކުޅެދުންތެރިކަން ހުންނަ މީހުންގެ ޙައްޤު ރައްކާތެރިކުރާ މި ޤާނޫނު ބައްޓަން ކުރެވިފައިވަނީ ނަފްސާނީ އަދި އިޖުތިމާޢީ ހަމަޖެހުން ޤާއިމް ކުރުމަށެވެ. އެއީ އެފަރުދަކަށް އެމީހެއްގެ ލަނޑުދަނޑިތައް ޒާތީ ޤަބިލްކަމުން ހޯދޭނެ ގޮތުގެ މަތީން ކަމުގައެވެ.\nއަދި އެއީ ދިރިއުޅުމުގެ ނުފޫޒީ ޙާލަތާއި މަސައްކަތުގެ މާޙައުލުގައި ހުންނަ ގޮންޖެހުންތަކާއި ކުރިމަތިލައި އުފެއްދުންތެރި އަދި ބިނާކުރަނިވި ގޮތުގައި މުޖުތަމަޢުގެ ޙިއްޞާއެއްގެ ގޮތުގައި ޤާއިމްވެވޭނެ މަގުހޯދައިދިނުންވެސް ހިމެނޭ ގޮތުގެ މަތީންނެވެ.\nއޭނާ ވިދާޅުވީ އެފަދަ ނުކުޅެދުންތެރިކަން ހުންނަ މީހުނަށް ފަރުވާދޭ މަރުކަޒެއް ޤާއިމްކުރަން ބޭނުންވާ ފަރާތްތަކުން އެކަމަށް ޚާއްޞަ ކުރެވިފައިވާ ލައިސަންސެއް ކަމާބެހޭ މުއައްސަސާއިން ހޯދަންޖެހޭނެ ކަމުގައެވެ.\nމި ޤާނޫނުގައިވާ މާއްދާތަކުގެ ތެރޭގައި މަރުކަޒަކުން އެކަށައެޅިފައިވާ ގޮތެއްގައި ބޭރުން ފަރުވާދޭން ޖެހިއްޖެނަމަ ކަންކުރާނެ ގޮތާއި އެގޮތަށް ބޭރުން ދެވޭ ފަރުވާއެއް ފުރިހަމަ ނުވުމުގެ ސަބަބުން އަޅަންޖެހޭ ފިޔަވަޅާއި ދެވޭ ފަރުވާ އެހެން ގޮތަކަށް ބަދަލުކުރަން ވެއްޖެނަމަ އެކަންކުރާނެ ގޮތާއި އެފަދަ ތަނެއްގައި ބަލިމީހަކު މަޑުކުރުވަން ލާޒިމްކުރާނަ ބަލިމީހާގެ ރުހުމާއި ނުރުހުން އޮންނަންޖެހޭ ގޮތާއި ނަފްސާނީ ބަލި މީހަކު އަމިއްލައަށް އަދި ކުއްލި ޙާލަތުގައި ފަރުވާހޯދަން ބޭނުންމަ އެކަން އޮންނަންވާ ގޮތުގެ އުޞޫލުތައްވެސް ހިމެނިފައިވެއެވެ.\nއެކުވެރި އަރަބި އިމާރާތުގެ ޤާނޫނުހަދާ މަޖިލީހުން ފާސްކުރި މި މިބިލު ޤާނޫނަކަށް ވެގެން އަންނާނީ ޔޫއޭއީގެ ރައީސް އަލް އަމީރު ޝައިޚް ބޚަލީފާބިން ޒައިދު އަލް ނަޙުޔާން ސޮއިކުރެއްވުމުންނެވެ.


Raajje ah Enme ginain meehun genesdeynee Emirates\nރާއްޖެ އަށް އެންމެ ގިނައިން މީހުން ގެނެސްދެނީ އެމިރޭޓްސް\nއެމިރޭޓްސް ގެ ފުލައިޓެއް ވެލާނާ އިންޓަނޭޝަނަލް އެއާޕޯޓުގައި -- ފޮޓޯ: އަވަސް\nކޮވިޑް-19 އަށްފަހު ރާއްޖޭގެ ބޯޑަރު އަލުން ހުޅުވިފަހުން މިހާތަނަށް އެންމެ ގިނައިން މީހުން އުފުލައިދިން އެއާލައިން އަކަށް، އެމިރޭޓްސް ވެއްޖެ އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި ބަލި ފެތުރުން ކޮންޓްރޯލް ކުރަން މާޗް 15 ގައި ބޯޑަރު ބަންދުކޮށް ޖުލައި 15 ގައި ބޯޑަރު ހުޅުވުމާއެކު 16 ވަނަ ދުވަހު ރާއްޖެ އަށް ދަތުރު ފެށި އެމިރޭޓްސް އިން މިހާތަނަށް 14,987 މީހުން ރާއްޖެ ގެނެސްދީފަ އެވެ. އެމިރޭޓްސް މި މަހުގެ 28 ވަނަ ދުވަހުގެ ނިޔަލަށް 178 ފްލައިޓް އަޅާފައިވެ އެވެ. އެ އެއާލައިނުން ވަނީ ޔޫރަޕުގެ ފިނި މޫސުމާ ދިމާކޮށް ފްލައިޓް އިތުރު ކުރަން ވެސް މިހާރު ނިންމާފަ އެވެ.\nއެމިރޭޓްސް ނަގާފައި ދެން އެންމެ ގިނައިން މީހުން ގެނެސްދީފައިވަނީ ރާއްޖޭން ސިޔާސީ ގުޅުން ކަނޑާލާފައިވާ ގަތަރުގެ، ގައުމީ އެއާލައިން ގަތަރު އެއާވޭސް އެވެ. ބޯޑަރު ހުޅުވި ޖުލައި 15 ވަނަ ދުވަހު ރާއްޖެ އަށް ދަތުުރު ފެށި ގަތަރު އެއާވޭސް އިން މިހާތަނަށް ރާއްޖެ އަށް 206 ފްލައިޓް އަޅައި، 14,690 މީހުން ގެނެސްދީފައިވެ އެވެ.\nފްލައިޓް މޫވްމެންޓް އަށް ބަލާއިރު ތިންވަނަ އަށް އެންމެ ގިނައިން މީހުން ގެނެސްދީފައިވާ ރަޝިއާގެ ވެރިރަށް މޮސްކޯ އިން އަންނަ ޔޫރޯފްލޯޓް އެވެ. އެ އެއާލައިނުން 28 ފްލައިޓް އަޅައި 4,639 މީހުން ގެނެސްދީފައިވެ އެވެ.\nބޯޑަރު ހުޅުވިފަހުން އެންމެ ގިނައިން އެއް ގައުމަކުން ފްލައިޓް އަޅާ ގައުމަކީ އަވަށްޓެރި އިންޑިއާ އެވެ. އެ ގައުމުގެ އެއާ އިންޑިއާ އާއި އިންޑިގޯ އަދި ސްޕައިސް ޖެޓުން ދަނީ ރާއްޖެ އަށް މީހުން އުފުލަމުންނެވެ. ނަމަވެސް އެ ގައުމުން މިހާތަނަށް އައިސްފައިވަނީ 1,559 މީހުންނެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި ބޯޑަރު ހުޅުވިފަހުން މިހާރު 12 އެއާލައިނެއް ދަނީ ރާއްޖެ އަށް ދަތުރު ކުރަމުންނެވެ. މި އެއާލައިން ތަކުން 1,038 ފްލައިޓް މޫވްމެންޓް ރެކޯޑް ކުރެވިފައިވެ އެވެ. މިހާތަނަށް ޖުމްލަ 47,357 މީހުން ރާއްޖެ އައިސްފައިވެ އެވެ. މީގެތެރޭގައި 37,468 ޓޫރިސްޓުން ވެސް ހިމެނެ އެވެ.\nއިންޑިއާ ރަޝިޔާ ޓޫރިޒަމް + ޓޫރިސްޓް އެރައިވަލް ގަތަރު މިނިސްޓްރީ އޮފް ޓޫރިޒަމް އެމިރޭޓްސް ގަތަރު އެއާވޭސް ކޮވިޑް-19 ދިވެހި ރާއްޖެ އަލުން ހުޅުވާލުން


Ibthihal ge manma ah ves insaafu libenjehey: PG Shameem\nވ. ރަކީދޫގައި އުމުރުން ތިން އަހަރުގެ މުހައްމަދު އިބްތިހާލްގެ ގައިގައި ތަޅައި މާރާލުމުގެ ތުހުމަތު ކުރެވިފައިވާ އެ ކުއްޖާގެ މަންމަ، އާފިޔާ މުހައްމަދު މަނިކަށް ވެސް އިންސާފު ލިބެން ޖެހޭ ކަމަށް ޕްރޮސެކިއުޓަރު ޖެނެރަލް ހުސައިން ޝަމީމް ވިދާޅުވެއްޖެ އެވެ.\nއެތައް އަނިޔާއެއް ދިނުމަށްފަހު އިބްތިހާލު މަރާލާފައިވަނީ 2015 ވަނަ އަހަރު އެވެ. އިބްތިހާލަށް އަނިޔާކޮށް މަރާލި މައްސަލާގައި އާފިޔާގެ މައްޗަށް ދެ ދައުވާއެއް ދައުލަތުން ކުރެ އެވެ. އެއީ ގަސްދުގައި ކުއްޖަކު މަރާލި ކަމުގެ ދައުވާ އާއި އަމުރަށް ނުކިޔަމަންތެރިވުމުގެ ދައުވާ އެވެ. ނަމަވެސް ފަސް އަހަރުވީއިރު ވެސް އެ މައްސަލަތައް ނިމިފައެއް ނުވެ އެވެ.\nއާފިޔާގެ މައްޗަށް ދައުވާ އުފުލުމުން އޭނާގެ ދިފާއީ ވަކީލު ކަމާއި ފުރަތަމަ ހަވާލުވީ ޝަމީމެވެ. އެއީ ފެބްރުއަރީ 3، 2015 ގައެވެ. އާފިޔާގެ ގާނޫނީ ވަކީލު ކަމާ ޝަމީމް ހަވާލުވެވަޑައިގެންނެވީ ހިލޭ ސާބަހަށެވެ. އޭރު ޝަމީމް ވިދާޅުވީ އާފިޔާގެ މައްސަލައާ އޭނާ ހަވާލުވެ ވަޑައިގެންނެވީ ތުހުމަތު ކުރެވޭ މީހާގެ މައްޗަށް ވެސް އިންސާފުވެރި ޝަރީއަތެއް ހިންގުމަށް ދީނީ ގޮތުން އޮންނަ ފުރުސަތު އާފިޔާއަށް ހޯދައި ދިނުމުގެ ބޭނުމުގައި ކަމަށެވެ.\nރޭ އަޑުން ގެނެސްދިން ޕްރަގްރާމެއްގައި އިބްތިހާލުގެ މަރުގެ މައްސަލައާ ގުޅޭގޮތުން ޝަމީމާ ވަނީ ސުވާލުތަކެއް ކުރިމަތިކޮށްފަ އެވެ. އެ ސުވާލުތަކަށް ޖަވާބު ދެއްވަމުން ޝަމީމް ވިދާޅުވީ އާފިއާގެ ވަކީލެއްގެ ގޮތުގައި މަސައްކަތް ކުރެވިފައިވާތީ އެ މައްސަލައިން އޭނާ ތަނާޒުލްވެ ވަޑައިގެންފައިވާ ކަމަށެވެ. ނަމަވެސް އެ މައްސަލާގައި އިންސާފު ނުލިބި ލަސްވަމުންދާތީ ކަންބޮޑުވުން ފާޅުކުރެއްވި އެވެ.\nޝަމީމް ވިދާޅުވީ އިބްތިހާލު މަރުވި މައްސަލާގައި އިބްތިހާލަށް ވެސް އަދި އާފިޔާއަށް ވެސް އިންސާފު ލިބެން ޖެހޭ ކަމަށެވެ. އާފިޔާއަށް އިންސާފު ލިބުމަކީ އޭނާގެ މައްޗަށް ކުށް ސާބިތުވާނަމަ އަވަހަށް ހުކުމް އިއްވުން ކަމަށް ވެސް ވިދާޅުވި އެވެ.\n"އަަޅުގަނޑު ހިތުން އެކަމުގެ އިންސާފަކަށް ވާނީ ދެކޮޅަށް ވެސް އިންސާފު ލިބުން. މާނައަކީ އިބްތިހާލަށް ވެސް އިންސާފު ލިބުން އަދި އެކަމުގައި ތުހުމަތު ކުރެވޭ މީހާ [އިބްތިހާލު މަންމަ] އަށްވެސް އިންސާފު ލިބުން. އޭނާއަށް އިންސާފު ލިބުނު ކަމަަށްވާނީ އޭނަގެ މައްޗަށް ކުށް ސާބިތުވާނަމަ އެކަންވެސް އަަވަހަށް ނިންމުން. ކުށް ސާބިތުވާ ކަމަށް ނިންމާ ޕްރޮސެސް ބަރާބަރަށް ފޯރުކޮށް ދިނުން. އެހެންވީމަ އަޅުގަނޑު އެދެނީ އެ މައްސަލަ ވެސް ވީހާވެސް އަވަހަށް ނިމިގެންދާން،" ޝަމީމް ވިދާޅުވިއެވެ.\nޝަރީއަތުގެ މަޖިލީހުގައި އެތައް ފަހަރަކު އިބްތިހާލަށް އަނިޔާކުރި ކަމަށް އާފިޔާ ބުނެފައިވެ އެވެ. އަދި އިބްތިހާލަށް އަނިޔާ ކުރަނީ އެއީ "ބައްޕަ ނެތް" ކުއްޖަކަށް ވާތީ ކަމަށް ވެސް ބުނެފައިވެ އެވެ.\nނަމަވެސް ފަހުން ވާހަކަ ވަނީ ބަދަލުކޮށްފައެވެ. ފަހުން ބުނީ، އިބްތިހާލަށް އޭނާ އަނިޔާކޮށްފައި ނުވާނެ ކަމަށެވެ. އޭނާ ކުރިން އިބްތިހާލަށް އަނިޔާކުރި ކަމަށް އިއުތިރާފްވީ ބަޔަކު ބިރު ދައްކައި މަޖުބޫރުކޮށްގެން ކަމަށެވެ.\nޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް މުހައްމަދު އިބްތިހާލް + ރަކީދޫ\nއަމީން މައްސަލާގައި ހައިކޯޓުން ގާނޫނު މާނަކުރީ ގޯސްކޮށް


Dhivehi Film "Andhirikan" Premier Kohffi - Vaguthu\nއެސް ޕްރޮޑަކްޝަން އާއި މާސްކޭ ސްޓޫޑިއޯ ގުޅިގެން ގެނެސްދޭ ލޯބީގެ އަސަރުގަދަ ފިލްމު "އަނދިރިކަން" ޕްރިމިއަރ ކޮށްފިއެވެ.\nމަޝްހޫރު ތަރިން ކަމުގައިވާ ޝީލާ ނަޖީބް އާއި އަލީ ސީޒަން އަދި އާމިނަތު ރިޝްފާ ލީޑް ރޯލުން ފެނިގެންދާ މި ފިލްމުގެ ސްކްރީން ޕްލޭ ލިޔެފައި ވަނީ މަޝްހޫރު ސްކްރީން ރައިޓަރ އަހުމަދު ޒަރީރު އެވެ. މި ވާހަކަ ލިޔެފައި ވަނީ ސީޒަންގެ ކޮންސެޕްޓަކަށް ކަމަށް ޕްރޮޑަކްޝަން ޓީމުން މައުލޫމާތު ދެއެވެ.\nސީޒަން ޑައިރެކްޓު ކޮށްފައިވާ މި ފިލްމުން ފެނިގެން ދަނީ ދަރިއަކު ނުލިބޭނެ ކަމަށް ހޮސްޕިޓަލަކުން ކަށަވަރު ކޮށްދީފައިވާ އަތްނބަކު، އޭނާގެ ފިރިމީހާ ބޭނުންވާ ގޮތަށްދަރިއަކު ހޯދައި އެދެމަފިރިންގެ ކައިވެނި ސަލާމަތް ކުރުމަށް ކުރަމުންދާ މަސައްކަތެވެ.\nމާލެ އެކޭ އެއްގޮތަށް އަތޮޅު ތެރޭގެ ބައެއް ރަށްރަށުގައި ވެސް "އަނދިރިކަން"ގެ ޝޯތަކެއް އެޅުވުމަށް ހަމަޖެހިފައިވާއިރު، މި ފިލްމުގައި ހަރަކާތްތެރިވާ ބައެއް ކުޅަދާނަ ފަންނާނުން އެ ރަށްރަށަށް ޒިޔާރަތް ކުރާގޮތަށް ވެސް ހަމަޖެހިފައިވާ ކަމަށް "ވަގުތަށް" މައުލޫމާތު ލިބެއެވެ.\nމި ފިލްމުގައި އިތުރު ތަރިންގެ ގޮތުގައި ހަރަކާތްތެރިވާ މީހުންގެ ތެރޭގައި މަޝްހޫރު އަދި ދާއިރާގައި ދުވަސްވީ ދެ ފަންނާނުން ކަމުގާއިވާ އަހުމަދު ސައީދު، އަދި ޒީނަތު ހިމެނެއެވެ.\nމި ފިލްމުގެ ބޮޑު ބައެއް މ. މަޑުއްވަރީގައި ޝޫޓު ކޮށްފައިވާއިރު، އދ. ދަނގެތީގައިވެސް ވަނީ މި ފިލްމުގެ ބައެއް ޝޫޓް ކުރިއެވެ.\nފިލްމީ ދާއިރާއަށް ދިމާވެފައި އޮތް ގޮންޖެހުމަކީ ސަރުކާރުން އެހީނުވުން - ޔޫއްޕެ\nމާޗް 5, 2020 12:30\nއޯ ލޯބިވާ މުސްލިމް ދަރީންނޭވެ. ދުނިޔެއަށް ވަބާތަކާ ބަލާތަކާ މުޞީބާތްތައް ޢާއްމުވެފައިވާ އިރުވެސް އަހަރެމެން މުސްލިމުންވީ ހިލޭ ފިރިހެނުންނާއި އަންހެނުން ގައިގޯޅިވެ ރަނގަޅަށް ނިވާނުވާ ހެދުން ލައިގެން ފިލްމު ކުޅެހަދަންހެއްޔެވެ. މާތްﷲ އަށް ބިރުވެތިވެ ފުރިހަމަ އިސްލާމީ ރިވެތި ގަހަނާައިން ޖަރީވެ ފާޙިޗްކަންތަކާއި ނުބައި އާދަތަކުން ދުރުވެ މި ބަލާތަކުން ސަލާމަތްވޭތޯ ދުޢާދަންވަމާ ހިނގާށެވެ. ހަމަ މިހާރުވެސް މަރުއައިސް ބައްދަލުކޮށްފާނެއެވެ. އޭރުން އޮންނާނީ އެމީހެއްގެ ޢަމަލެއް އެމީހަކަށެވެ. ކިތަންމެ މޮޅަށް ފިލްމެއްކުޅަނަސް ކުރާނެ މަންފާއެއް ނޯންނާނެއެވެ. އޭ ހޭއަރާ ތިބޭށެވެ. ސަލާމަތެއްއޮތީ ވިސްނާ ފިކުރުކޮށް ހެޔޮމަގަށް ރުޖޫޢަވީ މީހަކަށެވެ.\nމާޗް 5, 2020 14:35\nތި ޕޯސްޓަރެއް ބަލާފަ ހަމަ ހިނިއަންނަނީ.\nމާޗް 5, 2020 14:56\nޒަހަރު އެބަހުރިތަ ޒަހަރު\nމާޗް 5, 2020 19:13\nތި އަނދިރި ދުނިޔެއިން އަލިކަމުގެ ތެރެއަށް ނުކުންނާކަށް ނުވޭތަ؟ މުޅި ދުނިޔެ ބިރުވެރި ކަމެއްގެ ތެރޭގައި ވާ އިރު އަދިވެސް ނަހީކުރެއްވި ކަންތައްތައް ކުރުމަށް މީހުންނަށް ދައުވަތު ދޯ ދެނީ.


Prince Harryge kaiveneegai "Spice Girls" perform eh nukuraane | Mihaaru\nކުރީގެ ބޭންޑް "ސްޕައިސް ގާލްސް" ގެ މެމްބަރުން: ޝާހީ ކައިވެނީގައި ޕަފޯމެއް ނުކުރާނެ.\nޕްރިންސް ހެރީގެ ކައިވެނީގެ ހަފުލާގައި "ސްޕައިސް ގާލްސް" ޕަފޯމެއް ނުކުރާނެ\n08 މާޗް 2018 - 05:54\nއެ ވާހަކަ މީޑިއާތަކުގައި ވައިގައި ހިފީ ބޭންޑްގެ ފަސް މެމްބަރުންގެ ތެރެއިން މެލަނީ ޖެނީ ބްރައުން (މެލް ބީ) މިދިޔަ ހަފުތާގައި ޓީވީ ޝޯ "ދަ ރިއަލް" ގައި ދެއްކި ވާހަކަތަކާ ގުޅިގެންނެވެ. އޭނާ ބުނި ގޮތުގައި ޝާހީ ކައިވެންޏަށް ބޭންޑްގެ މެމްބަރުންނަށް ވެސް ދައުވަތު ލިބިފައިވެ އެވެ. އަދި އެ ހަފުލާގައި އެ މީހުން ޕަފޯމް ކުރާނެކަން ދޭހަވާ ކަހަލަ ގޮތަކަށް ވާހަކަ ދެެއްކި އެވެ.\nޝޯގެ ހޯސްޓުން އެކަމާ އިތުރަށް ސުވާލުކުރަން ފެށުމުން މެލް ބީ ބުނީ މިހާރު ވެސް ބުނަން ނުވާ ވަރަށް ބުނެވިއްޖެ ކަމަށެވެ. އެހެންވެ އިތުރަށް އެކަމާ ބެހޭ ގޮތުން އެއްޗެއް ނުބުނާނެ ކަމަށް ބުންޏެވެ.\nހެރީ އާއި ބަތަލާ މޭގަން މާކަލްގެ ކައިވެނީގެ ހަފުލާ ޓީވީން ލައިވް ކުރާނެތީ "ސްޕައިސް ގާލްސް" އެ ހަފުލާގައި ޕަފޯމް ކުރާ ތަން ފެންނާނެތީ ގިނަ ބަޔަކު ތިބީ ވަރަށް އުފަލުންނެވެ.\nއެކަމަކު ބޭންޑްގެ އެހެން މެމްބަރެއް ކަަމަށްވާ މެލަނީ ސީ (މެލް ސީ) ވަނީ ހަފުލާ އަށް ދައުވަތު އޭނާ އަށް ނުލިބޭ ކަމަށް އަންގާރަ ދުވަހު ބުނެފަ އެވެ. އެހެންވެ އެ ހަފުލާގައި "ސްޕައިސް ގާލްސް" ޕަފޯމް ކުރާނެތޯ ސުވާލު އުފައްދާނެ ޖާގައެއް ނެތް ކަމަށް ބުންޏެވެ.\n"އަހަންނަށް ހީވަނީ މެލް ބީ ދެއްކި ވާހަކަ ބައެއް މީހުންނާއި މީޑިއާތަކަށް ވެސް މާ ސީރިއަސްކޮށް ނެގުނީހެން. އަދި އަހަންނަށް ހީވަނީ އޭނާ އެ ވާހަކަ ދެއްކީ ޖޯކަކަށް ހަދާފައިހެން،" މެލް ސީ ދަ ސަން އަށް ބުންޏެވެ. "ޔަގީނުން ވެސް އަހަންނަކަށް އަދިއެއް އެ ކައިވެނީގެ ހަފުލާއަކަށް ދައުވަތެއް ނުލިބޭ."\nމެލް ބީ "ދަ ރިއަލް" ގައި ވާހަކަ ދައްކަނީ.\nއޭނާ ބުނީ ވަރަށް ގިނައިން ޕްރިންސް ހެރީ އާއި އޭނާގެ ބައްޕާފުޅު ޕްރިންސް ޗާލްސްއާ ވެސް ބައްދަލުވާ ކަމަށެވެ.\n"އެހެންވެ އަހަރެން އަހަން ބޭނުން މެލް ބީ އަށް ދައުވަތު ދިން އިރު އަހަންނަށް ދައުވަތު ނުލިބިގެން އުޅެނީ ކީއްވެތޯ؟" މެލްސީ ބުންޏެވެ. "އަހަންނަށް ޔަގީން އަހަންނާ ނުލައެއް ސްޕައިސް ގާލްސް އެއްވެސް ތާކު ޕަފޯމެއް ނުކުރާނެ."\n"ސްޕައިސް ގާލްސް" ގައި ދެން ހިމެނެނީ އިނގިރޭސި ފުޓްބޯޅަ ތަރި ޑޭވިޑް ބެކަމްގެ އަންހެނުން ވިކްޓޯރިއާ ބެކަމް (ޕޯޝް ސްޕައިސް)، ގެރީ ހެލިވެލް (ޖިންޖަ ސްޕައިސް) އަދި އެމާ ބަންޓަން (ބޭބީ ސްޕައިސް) އެވެ.\nބައެއް ރިޕޯޓްތައް ބުނާ ގޮތުން ޕްރިންސް ހެރީ އާއި މޭގަންގެ ކައިވެނީގެ ހަފުލާގައި އެޑް ޝީރަން ޕަފޯމް ކުރުމުގެ ފުރުސަތު ބޮޑެވެ.


Re-announcement for Assistant Program Officer\nމި މިނިސްޓްރީގައި ހުސްވެފައިވާ ތިރީގައި މިދަންނަވާ މަޤާމުތަކަށް މުވައްޒަފުން ބޭނުންވެއްޖެއެވެ.\n1- މަޤާމު: އެސިސްޓެންޓް ޕްރޮގްރާމް އޮފިސަރ\nވަޒީފާ އަދާކުރަންޖެހޭ ސެކްޝަން/ޔުނިޓް: އިކޮނޮމިކް ޕޮލިސީ އެންޑް ބިޒްނަސް ފެސިލިޓޭޝަން / އެންޓަރޕްރައިޒް ޑިވެލޮޕްމަންޓް ޔުނިޓް\nއިކޮނޮމިކް ޕޮލިސީ އެންޑް ބިޒްނަސް ފެސިލިޓޭޝަން / އެންޓަރޕްރައިޒް ޑިވެލޮޕްމަންޓް ޔުނިޓް\nބީ.ޑީ.އެސް.ސީ އާއި އެ.ސް.އެމް.އީ ޑިވެލޮޕްމަންޓުން ހިންގާ އެކިއެކި ޕްރޮގްރާމްތަކަށް އެހީތެރިވުން.\nސުޕަވައިޒަރުގެ އެހީއާއެކު ކަމާބެހޭ އެހެން އިދާރާތަކާ ގުޅިގެން އެސް.އެމް.އީ ޑިވެލޮޕްމަންޓާ ބެހޭ މަޢުލޫމާތު ހޯދުން.\nއީ.ޑީ.ޔޫ އާއި އެސް.އެމް.އީ ކައުންސިލްގެ މީޓިންގތަކުގެ އިދާރީ މަސައްކަތްތައްކޮށް ޔައުމިއްޔާ ބެލެހެއްޓުން.\nސަރުކާރާއި އެހެނިހެން ފަރާތްތަކުން ފަންޑުކޮށްގެން ހިންގާ އެސް.އެމް.އީގެ އެކިއެކި ޕްރޮގްރާމްތައް ރާވައި ހިންގުމުގައި އެހީތެރިވުން.\nއީޑީ ޔުނިޓުން ހިންގާ އެކިއެކި ޕްރޮގްރާމްތަކާ ގުޅޭގޮތުން ކަސްޓަމަރުންކުރާ ސުވާލުތަކަށް ޖަވާބުދިނުން.\nއޮފީހަށް އަންނަ ސިޓީތަކަށް ޖަވާބު ދިނުމާއި، ޔުނިޓްގެ މަސައްކަތްތަކާ ގުޅިގެން އޮފީހަށް ހުށަހެޅޭ ސިޓީތަކަށް ދޭންޖެހޭ ޖަވާބު ތައްޔާރުކުރުން.\nއީޑީ ޔުނިޓުން ހިންގާ ޕްރޮގްރާމްތަކާ ބެހޭގޮތުން ޢާންމު ރައްޔިތުންނަށް ދޭންޖެހޭ މަޢުލޫމާތުތައް ގަވާއިދުން ދިނުން.\nހުރިހާ ލިޔެކިޔުންތައް ގަވާއިދުން ފައިލްކުރުން.\nޤާނޫނު ނަންބަރު 79/31 (ދިވެހިރާއްޖޭގެ އެކްސްޕޯޓް އިމްޕޯޓްގެ ޤާނޫނު) އަށް9ވަނަ އިޞްލާޙު ގެނައުމުގެ ޤާނޫނުގެ ދަށުން މިމިނިސްޓްރީން ޑިއުޓީ މަޢާފުކޮށްދޭ ތަކެތީގެ ޑިއުޓީ މަޢާފުކުރުން.\nއޮފީހުގެ މަސައްކަތާ ގުޅިގެން އެވަގުތަކު ސެކްޝަން ހިންގުމާ ހަވާލުވެހުރި ވެރިއަކު އަންގާ މަސައްކަތް ކުރުން.\nއެޑްމިނިސްޓްރޭޝަން /މެނޭޖްމަންޓުގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް 3ގެ ސަނަދެއް ހާސިލުކޮށްފައި ވުމާއެކު، އެޑްމިނިސްޓްރޭޝަން/މެނޭޖްމަންޓުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\n- މީގެއިތުރުންވެސް މަޢުލޫމާތެއް ސާފުކުރައްވަން ބޭނުންވެލައްވާނަމަ، މި މިނިސްޓްރީގެ ނަންބަރު: 3333174 އަށް ގުޅުއްވުމުން ނުވަތަ [email protected] އަށް އީމެއިލް ކުރެއްވުމުން ލިބިލައްވާނެއެވެ.\n12 ޖުމާދަލްއޫލާ 1436\n03 މާރިޗު 2015


ތިން ލޭޔަރގެ ޑިސްޕޯސަލް މާސްކް "ލިބޭ" އިން ވިއްކަން ފަށައިފި - Vaguthu\nތިން ލޭޔަރގެ ޑިސްޕޯސަލް މާސްކް "ލިބޭ" އިން ވިއްކަން ފަށައިފި\nތިން ލޭޔަރގެ ޑިސްޕޯސަލް މާސްކް "ލިބޭ" އިން ވިއްކަން ފަށައިފިއެވެ.\n"ލިބޭ" ގެ އޮފިޝަލަކު މިރޭ "ވަގުތު" އަށް މައުލޫމާތު ދެމުން ވިދާޅުވީ ކޮވިޑް-19 އާއި ގުޅިގެން މާސްކް އެޅުން މަޖުބޫރު ވެފައިވާ މިދަނޑިވަޅުގައި ހުރިހާ ފަރާތްތަކަކުން ބޭނުންވާނެ މާސްކްތައް ވެސް އެކުންފުނިން ވިއްކަމުން ގެންދާ ކަމަށެވެ.\n"50 މާސްކް ހިމެނޭ ޕެކެއް މިވިއްކަނީ 350 ރުފިޔާ. ހާލަތު މިހާރު މިއޮތް ގޮތުން، އަދި އެޗްޕީއޭގެ ގަައިޑްލައިން ބުނާ ގޮތުން ވެސް ބޭރަށް ނިކުންނަނަމަ މާސްކް އަޅަން ޖެހޭ. އަޅުގަނޑުމެން ވިއްކާ ޑިސްޕޯސަލް މާސްކަކީ އިތުބާރު ކުރެވޭ، ރައްކާތެރިކަން ކަށަވަރު ކުރެވިފައިވާ މާސްކް" އޮފިޝަލް ވިދާޅުވިއެވެ.\n"ލިބޭ" އިން ގެންދަނީ ޑިސްޕޯސަލް މާސްކްގެ އިތުރުން ފޮތި މާސްކް ވެސް ވިއްކަމުންނެވެ. އެކުންފުނިން ވިއްކާ ފޮތި މާސްކަކީ ވެސް އަޅައިގެން ހުންނަ ފަސޭހަ، އަދި އަޅައިގެން ހުންނަތާ ގިނައިރުތަކެއްވި ނަމަވެސް އުނދަގޫ ނުވާ މާސްކެކެވެ.\nތެރޭގައި ބޮޑެތި މީހުންނާއި ކުޑަކުދިންނަށް ހާއްސަ މާސްކްގެ އިތުރުން، ސެނެޓައިޒާ ވެސް ހިމެނެއެވެ.


ބެރިންމަދޫން ހޯރަފުއްޓަށް ބަދަލުވި މީހުން ދިރިއުޅޭ ސަރަޙައްދުގެ އުތުރުފަރާތުގައިވާ ރުއްގަނޑު ވަރުވާއަށް ދޫކުރުމާއިބެހޭ\nބެރިންމަދޫން ހޯރަފުއްޓަށް ބަދަލުވި މީހުން ދިރިއުޅޭ ސަރަޙައްދުގެ އުތުރުފަރާތު ހޭޅީގައި ހައްދާފައިވާ ރުއްގަނޑު ވަރުވާއަށް ލިޔެ ބަލަހައްޓައިދޭނެ ފަރާތެއް ހޯދުމަށް ބޭނުންވެއެވެ. މިގޮތުން މި ރުއްގަނޑު ލިޔެދެވޭނީ އަހަރު ދުވަހަކަށް އެންމެ ބޮޑު ވަރުވާއެއް ހުށަހަޅާ ފަރާތަކަށެވެ.\nވީމާ، މިކަމަށް ޝަޢުޤުވެރިވާ ފަރާތްތަކުން ތިރީގައި ދަންނަވާފައިވާ ގޮތުގެ މަތިން ހޯރަފުށީ ކައުންސިލްގެ އިދާރާއަށް ޙާޟިރުވެ މަޢުލޫމާތު ސާފުކުރެއްވުމަށް ފަހު ކަނޑައެޅިފައިވާ ތާރީޚަށް އަގު ހުށަހެޅުއްވުން އެދެމެވެ.\nއަގު ހުށަހަޅާ ފޯމާއި ޙަވާލުވުމަށާއި މަޢުލޫމާތު ސާފުކުރުމަށް ބަދަލުގައި މީހަކު ފޮނުވާނަމަ، މިކަމަށް އެދޭ ފަރާތުގެ ސިޓީއެއް، ބަދަލުގައި ޙާޟިރުވާ ފަރާތުން ހުށަހަޅަންވާނެއެވެ. މި ސިޓީގައި ބަދަލުގައި ފޮނުވާފަރާތުގެ ނަމާއި، އެޑްރެސް އަދި ދިވެހިރައްޔިތެއްކަން އަންގައިދޭ ކާޑު ނަންބަރު އެނގެން އޮންނަންވާނެއެވެ. އަގު ހުށަހެޅޭނީ މަޢުލޫމާތު ސާފުކުރުމަށް ޙާޟިރުވާ ފަރާތްތަކަށް އެކަނި ކަމުގައިވެސް ދަންނަވަމެވެ.


Akshay ge film Laxmi Bomb ge director film dhookohlaifi - vNews.mv\nއަކްޝޭގެ ފިލްމު "ލަކްޝްމީ ބޮމް"ގެ ޑައިރެކްޓަރު ފިލްމު ދޫކޮށްލައިފި\nއާޝިޔާ ޞާލިޙް 19 May 2019, 11:59\nއެކްޓަރު އަކްޝޭ ކުމާރް މިހާރު ޝޫޓިން ކުރިއަށް ގެންދާ ފިލްމު ލަކްޝްމީ ބޮމްގެ ފުރަތަމަ ފެނިލުން ނުވަތަ "ފަސްޓް ލުކް ޕޯސްޓަރ" ރިލީޒްކުރީ އިއްޔެގެ ވަގުތެއްގަ އެވެ. މަތީގައި އެވާ ފޯސްޓަރު ރިލީޒްކޮށްފައިވަނީ އަކްޝޭގެ ޓްވިޓަ އެކައުންޓް މެދުވެރިކޮށެވެ.\nއެހެންނަމަވެސް މި ޕޯސްޓަރު ނެރެފައިވަނީ ފިލްމުގެ ޑައިރެކްޓަރު ރާގަވާ ލޯރެންސާ އެއްވެސް މަޝްވަރާއެއް ކުރުމެއް ނެތި އަދި އޭނާއަށް ނުވެސް އެނގި ކަމަށްވާތީ، އެކަމާ ހިތްހަމަނުޖެހިގެން އޭނާ މިހާރު ވަނީ މި ފިލްމު ދޫކޮށްލާފަ އެވެ. ޓްވިޓަ މެދުވެރިކޮށް ރާގަވާ ވަނީ ރޭ މިކަން އިއުލާންކޮށްފަ އެވެ.\nރާގަވާ ބުނީ އޭނާއަށް ނޭނގި އޭނާ ޑައިރެކްޓްކުރާ ފިލްމެއްގެ ޕޯސްޓަރެއް ނެރުމަކީ ފިލްމުގެ ޕްރޮޑިއުސަރުން އޭނާއަށް އެއްވެސް އިހްތިރާމެއް ނުކުރާކަން ހާމަވެގެން ދިޔަ ކަމެއް ކަމަށެވެ. ފިލްމުގެ ސްކްރިޕްޓަކީ އޭނާގެ ސްކްރިޕްޓެއް ކަމުން ސްކްރިޕްޓް ހިފަހައްޓާ ފިލްމު ހުއްޓުވުމުގެ އިޚްތިޔާރު އޭނާއަށް އޮތަސް އެގޮތަށް ކަންތައް ކުރަން ބޭނުން ނުވާ ކަމަށްވެސް ބުންޏެވެ. އަދި ފިލްމުގެ ލީޑް ތަރި އަކްޝޭ ކުމާރަކީ އޭނާ ވަރަށް އިހްތިރާމް ކުރާ މީހަކަށްވާތީ އަކްޝޭއާ ބައްދަލުކޮށް ސްކްރިޕްޓް ހަވާލުކޮށްފައި ޑައިރެކްޓަރުގެ ޒިންމާ އޭނާ ދޫކޮށްލާނެ ކަމަށްވެސް ރާގަވާ ވަނީ ބުނެފަ އެވެ.\nލަކްޝްމީ ބޮމް އަކީ ރާގަވާ މީގެ އަހަރުތަކެއް ކުރިން ޑައިރެކްޓްކުރި ތަމަޅަ ބިރުވެރި ކޮމެޑީ ފިލްމު ކަންޗާނާގެ ހިންދީ ރީމޭކެކެވެ.\nއާޝިޔާ ޞާލިޙް Twitter


hulhudhoo falhu koffai vanee siyaasee fikuru thakun - abbaas\nހުޅުދޫ ފަޅުކޮށްފައިވަނީ ސިޔާސީ ފިކުރުތަކުން – ...\nހުޅުދޫ ރަށްޔިތުން ހުޅުދޫ ފަޅު ނުކުރާކަމަށާ ހުޅުދޫ ފަޅުކޮށްފައިވަނީ ސިޔާސީ ފިކުރުތަކުންކަމަށް ލޯކަލް ކައުންސިލް އިންތިޚާބުގައި ހުޅުދޫދާއިރާއަށް އަމިއްލަގޮތުން ވާދަކުރައްވާ ކެނޑިޑޭޓް އައްބާސް ވާފިރު ވިދާޅުވެއްޖެވެ.\nއައްބާސް މިގޮތައް ވިދާޅުވެފައިވަނީ އައްބާސްކުރައްވާފައިވާ ޓުވިޓެއްގައެވެ. އެ ޓުވިޓްގައި އިތުރަށް އައްބާސް ވިދާޅުވެފައިވަނީ ހުޅުދޫ ފަޅުވެފައިވަނީ ބަޔަކު މީހުން ގަސްތުގައި ހުޅުދޫ ފަޅުކުރުމުންކަމަށާ ދެން އެފުރުސަތު ނުދެއްވާނެކަމަށެވެ.\n” ހުޅުދޫ ދެން ބައިބައި ނިވޭހެއް ، މިކޯ ދެން މާބޮނޑޮވަރުގެ ” އައްބާސް ގެ ޓުވިޓުގައި ވިދާޅުވެފައިވެއެވެ.\nއައްބާސް ވޭތުވެދިޔަ ދުވަސްތަކުގައި ފެނިގެން ގޮސްފައިވަނީ ޕީޕީއެމްގެ ހަރަކާތްތަކުންނެވެ. ޚާއްސަކޮށް ކުރީގެ ހުޅުދޫ ދާއިރާގެ ރަށްޔިތުންގެ މަޖިލިހުގެ މެމްބަރު ޝާހިދު ( ޝާޑު) އާއި އެއްކޮށް ޕީޕީއެމްގެ ވަރަށް އިސްސަފުގައި އައްބާސް މަސައްކަތްކުރަމުންދިޔަތަން ފެނިގެން ގޮސްފައިވެއެވެ.\nއައްބާސް އަމިއްލަގޮތުން ކައުންސިލް އިންތިޚާބުގައި ހުޅުދޫ ދާއިރާއަށް ކުރިމަތި ލައްވާއިރު ޕީޕީއެމްގެ ޓިކެޓްގައި މޫސާ ބުޝްރީ ހުޅުދޫ ދާއިރާއަށް ވާދަކުރައްވައެވެ. އަދި އެމްޑީޕީގެ ޓިކެޓްގައި ހުޅުދޫ ދާއިރާއަށް ފައިޒް ވާދަކުރައްވާއިރު އަމިއްލަ ގޮތުން ސީނުވެސް ވަނީ ހުޅުދޫ ދާއިރާއަށް ކުރިމަތި ލައްވާފައެވެ.


Ras Online - 241 ކޮމިޓީގެ މެންބަރުން ސިފައިންގެ މައި މަރުކަޒަށް\nއަހުމަދު ޝާހް 19 ޖޫން 2021 - 17:36\nމަޖިލީހުގެ 241 ކޮމިޓީގެ ބައެއް މެންބަރުން\nރައްޔިތުންގެ މަޖިލީހުގެ 241 ކޮމިޓީގެ މެންބަރުން ސިފައިންގެ މައި މަރުކަޒަށް ޒިޔާރަތްކުރަށްވައިފިއެވެ.\nމިއަދު ހަވީރު ސިފައިންގެ މައި މަރުކަޒަށް 241 ކޮމިޓީގެ މެންބަރުން ޒިޔާރަތް ކުރަށްވާފައިވާއިރު މިކަމާ ގުޅޭ އެއްވެސް މަޢުލޫމާތެއް އެއްވެސް ފަރާތަކުން އަދި ހާމަކޮށްފައެއް ނުވެއެވެ. 241 ކޮމިޓީން ވަކިވަކި ސިފައިންނާ ސުވާލުކުރަން ބޭނުންވާކަމަށް ރައްޔިތުންގެ މަޖިލީހުން ވަނީ އަންގާފައެވެ. އެހެން ނަމަވެސް އެމްއެންޑީއެފުން ވަނީ ވަކިވަކި ސިފައިންނާ ސުވާލު ނުކުރެވޭނެ ކަމަށާއި ސިފައިންގެ ފަރާތުން ޖަވާބުދާރީވާނީ އަސްކަރިއްޔާއިންކަން ހާމަކޮށްފައެވެ. ނަމަވެސް މިހާރު ވަކިވަކި ސިފައިން ގެންދަނީ ކޮމިޓީއަށް ޙާޟިރުވެ މަޢުލޫމާތު ހާމަކުރަމުންނެވެ.\nރައީސް ނަޝީދު އަވަހާރަކޮށްލުމަށް ދިން ޓެރަރިސްޓް ޙަމަލާއާއި ގުޅިގެން 241 ކޮމިޓީން ކުރިއަށްގެންދާ އިންކުއަރީއަށް މިހާތަނަށް ގިނަ ފަރާތްތަކެއް ވަނީ ހާޒިރުކޮށްފައެވެ. އޭގެ ތެރޭގައި ދައުލަތުގެ މިނިސްޓަރުންނާއި، ސިފައިންނާއި ފުލުހުންގެ އިސްވެރިންނާއި އޮފިސަރުންނާއި ދައުލަތުގެ އިދާރާތަކާއި މުއައްސަސާތަކުގެ ބޭފުޅުން ހިމެނިވަޑައިގަންނަވައެވެ.\n241 ކޮމިޓީން ވަނީ ރައީސް ނަޝީދަށް ދިން ހަމަލާގެ އެންމެ ފުނަށް ކޮމިޓީން ދާނެކަމަށާ، ކޮމިޓީއަށް ޙާޒިރުކުރަންޖެހޭކަމަށް ކޮމިޓީއަށް ފެންނަ ހުރިހާ އެންމެން ޙާޒިރުކޮށް ސުވާލު ކުރަމުން ގެންދާނެކަން ބުނެފައެވެ. އަދި 241 ކޮމިޓީން ކުރިއަށްގެންދާ އިންކުއަރީއަށް ސަރުކާރުން ފުރިހަމަ އެއްބާރުލުން ލިބެމުންދާކަމަށް ކޮމިޓީގެ މުޤައްރިރު ވަނީ ވިދާޅުވެފައެވެ. ނަމަވެސް ރައީސް ނަޝީދާއި އެމްޑީޕީގެ އިސް ބައެއް ބޭފުޅުން ވަނީ ސަރުކާރުން މި އިންކުއަރީއަށް ހުރަސް އަޅަމުން ގެންދާކަމަށް ތުހުމަތުކޮށްފައެވެ. އަދި މިކަމުގައި ސީދާ ރައީސް ޞާލިހަށްވެސް އިނގިލި ދިއްކޮށްފައިވެއެވެ.


އޮގަސްޓް 2021 ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nއޮގަސްޓް 2021 ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nއޮގަސްޓް 2021 ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމްލަ 236 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 107 މައްސަލަ އޮގަސްޓް މަހު ވަނީ ރިޕޯޓުކޮށްފައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިންސީ ހާނިއްކައިގެ މައްސަލަތކެވެ. އެ ގޮތުން މި ބާވަތުގެ 34 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން އިހުމާލުވުމުގެ 22 މައްސަލަ، ޖިސްމާނީ ހާނިއްކައިގެ 18 މައްސަލަ، ނަފްސާނީ ހާނިއްކައިގެ 15 މައްސަލަ، ގެވެށި އަނިޔާގެ އަމަލެއް ކުރާތަން ކުއްޖަކަށް ދެއްކުން ނުވަތަ ފެނުމުގެ7މައްސަލަ، ނަހަމަ ގޮތުގައި ބޭނުންކުރުމުގެ5މައްސަލަ، އެހެން ކުދިންގެ ފަރާތުން ގަނާލިބުން އަދި ފުރައްސާރައިގެ ޝިކާރައްކަށްވުމުގެ3މައްސަލަ، އެހެން ކުދިންގެ ފަރާތުން އިންޓަރނެޓް މެދުވެރިކޮށް ގަނާލިބުމުގެ2މައްސަލަ އަދި އިތުރު 1 މައްސަލަ ހުށަހެޅިފައިވެއެވެ.\nކުޑަކުދިންގެ އަޚުލާޤާ ގުޅުން ހުރި7މައްސަލަ އޮގަސްޓް މަހު ވަނީ ހުށަހަޅައިފައެވެ.\nމިފަދަ މައްސަލަތަކުގެ ތެރޭގައި ސްކޫލަށް ދާން ބޭނުންނުވުމުގެ4މައްސަލަ އަދި އިތުރު3މައްސަލަ ހިމެނެއެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 30 މައްސަލަ އޮގަސްޓް މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 20 މައްސަލައާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 10 މައްސަލައެވެ.\nޙައްޤުތަކުން ކުޑަކުދިން މަޙްރޫމުކުރުމުގެ 8 މައްސަލަ އޮގަސްޓް މަހު ވަނީ ރިޕޯޓުކޮށްފައެވެ.\nއެއީ ކުދިން ސްކޫލަށް ނުފޮނުވުމުގެ6މައްސަލަ، ސިއްހީ ފަރުވާއަށް ހުރަސްއެޅުން / ނުދިނުމުގެ 1 މައްސަލަ އަދި ބޯހިޔާވަހިކަން ފޯރުކޮށްނުދިނުމުގެ 1 މައްސަލައެވެ.\nޤާނޫނާއި ގާވާއިދާ ހިލާފުވުމުގެ 1 މައްސަލަ އޮގަސްޓް މަހު މިނިސްޓްރީއަށް ވަނީ ހުށަހަޅައިފައެވެ.\nޢާއިލީ 35 މައްސަލަ އޮގަސްޓް މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ޙަޟާނާތު ނުވަތަ ކުދިންނާ ބައްދަލުކުރުމުގައި ޖެހޭ 19 މައްސަލަ، ކުދިން ބެލުމުގައި ޖެހޭ9މައްސަލަ އަދި ދަރިންގެ ހަރަދު ދިނުމުގައި ޖެހޭ7މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 43 މައްސަލަ އޮގަސްޓް މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ނަފްސާނި އަނިޔާ ނުވަތަ އަނގަބަހުން އަނިޔާކުރުމުގެ 18 މައްސަލައެވެ.\nމިބާވަތުގެ މައްސަލަތަކުގެ އިތުރުން ޖިސްމާނީ އަނިޔާކުރުމުގެ 16 މައްސަލަ، ބިރުދެއްކުމުގެ ގޮތުން ކުރެވޭ ކަންކަމުގެ5މައްސަލަ، ޖިންސީ ހާނިއްކަކުރުމުގެ2މައްސަލަ، ނަހަމަ ގޮތުގައި ބޭނުންކުރުމުގެ 1 މައްސަލަ އަދި ހިފެހެއްޓުމުގެ 1 މައްސަލަ ހިމެނެއެވެ.\nއަމިއްލަ ނަފުސަށް ގެއްލުންދިނުމާ ގުޅޭ5މައްސަލަ އޮގަސްޓް މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\nމިފަދަ މައްސަލަތަކުގެ ތެރޭގައި އަމިއްލައަށް މަރުވާން މަސައްކަތްކުރުމުގެ4މައްސަލަ އަދި އަމިއްލަ ނަފްސަށް ގެއްލުން ދިނުމުގެ 1 މައްސަލަ ހިމެނެއެވެ.\nއޮގަސްޓް މަހުގައި 8 ކުދިން ރީއިންޓަރގްރޭޓް ކުރެވިފައިވޭ، 1 ކުއްޖަކު ފޮސްޓަރ ކުރެވިފައިވޭ އަދި 1 ކުއްޖަކަށް ވަޒީފާގެ ފުރުސަތު ހޯދައިދެވިފައިވެއެވެ.\nއޮގަސްޓް މަހުގެ ނިޔަލަށް ދަޢުލަތުގެ ބެލުމުގެ ދަށުގައި ތިބި ކުދިންގެ ޖުމުލަ ޢަދަދަކީ 209 އެވެ.\n23 ސަފަރު 1443\nޖުލައި 2021 ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް →\n← ބައިނަލްއަޤުވާމީ އުމުރުން ދުވަސްވީ މީހުންގެ ދުވަސް 2021


ރައީސުލްޖުމްހޫރިއްޔާގެ ނާއިބުގެ ރަސްމީ ގެކޮޅުން ނެރޭ ބަޔާން –4ނޮވެމްބަރ 2015 – Ahmed Adeeb\nރައީސުލްޖުމްހޫރިއްޔާގެ ނާއިބުގެ ރަސްމީ ގެކޮޅުން ނެރޭ ބަޔާން –4ނޮވެމްބަރ 2015\nދިވެހި ޖުމްހޫރިއްޔާގެ ނާއިބު ރައީސް އަލްފާޟިލް އަހުމަދު އަދީބު ދޫނިދޫ ޖަލުގައި ހައްޔަރުކޮށްފައި ހުންނަތާ މިއަދަށް 11 ދުވަސް ވެގެންދިޔައިރު، އެމަނިކުފާނު ހުންނެވީ ވަރަށް ސާބިތުކަންމަތީއެވެ. އަދި މިފަދަ ނާޒުކު ދަނޑިވަޅެއްގައި، ލިބިދާނެ ގެއްލުމަކަށް، ދިމާވެދާނެ ނުރައްކަލަކަށް ބެލުމެއްނެތި އެމަނިކުފާނަށް ތާއީދުކުރެއްވުމުގައި ދެމިތިއްބެވި އެންމެހައި ފަރާތްތަކަށް އެމަނިކުފާނުގެ ހިތުގެ އެންމެ ފުންމިނުން ޝުކުރު އަދާކުރައްވައެވެ.\nމިފަދަ ނާޒުކު ދަނޑިވަޅެއްގައި، ނާއިބު ރައީސް އަހުމަދު އަދީބަށް ސަރުކާރުން ކުރިމަތިކުރުވާފައިވާ ޙާލަތާއިމެދު ސިއްރިއްޔާތުގައި ކަންބޮޑުވުން ފާޅުކުރައްވަމުން ގެންދަވާ، އެމަކިނުފާނާއި ރަހުމަތްތެރި ރައްޔިތުންގެ މަޖިލީހުގެ މެމްބަރުންނަށް އެމަނިކުފާނުގެ ހެޔޮއެދުންތައް ފޮނުއްވައެވެ. އެފަދަ މެމްބަރުންގެ ދުރު ވިސްނުމާއި ބޭނުންކުރައްވަމުން ގެންދަވާ އުކުޅުތަކުގެ ސަބަބުން، މި ނާޒުކު ހާލަތުން މިންޖުވުމަށްފަހު ދެން ކުރިމަތިވެދާނެ ކަންކަމުން އަރައިގަތުމަށް ފަސޭހަވާނެކަމަށް ނާއިބު ރައީސް ޤަބޫލުފުޅު ކުރައްވައެވެ.\nނާއިބު ރައީސް އަހުމަދު އަދީބާއި ދެކޮޅަށް ޒާތީ އަދި ސިޔާސީ ގޮތުން ތަފާތު އެކި ހަމަލާތައް، ކެނޑިނޭޅި ދެމުންގެންދާ މި ދަނޑިވަޅުގައި، އެ ކަންކަމަށް އެކަށީގެންވާ ގޮތެއްގައި އަޅަންޖެހޭ ފިޔަވަޅުތައް އަޅަމުން ގެންދާނެ ވާހަކަ ދަންނަވަމެވެ. އަދި އެމަނިކުފާނު ހައްޔަރުކުރެވުނު ފަހުން ފެންމަތިވެފައިވާ ބޮޑެތި ހާދިސާތަކާއިމެދު، ނާއިބު ރައީސް ނުހަނު ކަންބޮޑުވުން ފާޅުކުރައްވައެވެ.\nއެއްވެސް މީހަކާއި ދެކޮޅަށް އަނިޔާވެރި އަމަލެއް ހިންގުން ނުވަތަ އަނިޔާވެރި އަމަލެއް ކުރާނެކަމުގެ އިންޒާރު ދިނުމަކީ ނާއިބު ރައީސް ނުހަނު ކުށްވެރި ކުރައްވާ ކަމެއްކަމުގައި ދަންނަވާ ހާލު، މުލީއާގެ ކައިރިން ފެނުނު ބޮމެއްކަމަށް ޝައްކުކުރެވޭ އެތި ހިފައިގެން މާލޭގެ އެކި ސަރަހައްދުތަކުގައި ދުއްވުމަކީ ނައިބުރައީސް ނުހަނު ކަންބޮޑުވެވަޑައިގަންނަވާ ކަމެކެވެ. ހަމަ މި ދަނޑިވަޅުގައި، މިނިސްޓަރ އޮފް ހޯމް އެފެއަރޒް އުމަރު ނަސީރާއި ސަލާމަތީ ބާރުތަކުން މަސައްކަތް ކުރައްވާފައިވަނި އެއްވެސް ވަރެއްގެ ދުރުވިސްނުމެއް ނެތިކަން ފާހަގަކުރަމެވެ. ހަމައެއާއިއެކު، މި ސިޔާސީ ހައިޖާނުގަނޑުގައި ޢާންމު ރައްޔިތުންވެސް ޝާމިލްކޮށް، ބިރުވެރިކަންމަތީ ޢާންމު ރައްޔިތުން ތިބެންޖެހިފައިވާކަމީ ހިތާމަހުރި ކަމެކެވެ.\nމިހާރު ހިނގަމުންމިދާ އެންމެހައި ކަންތައްތަކުގެ އަސްލު ޢާންމު ރައްޔިތުންނަށް ވިސްނިވަޑައިގަންނަވާނެކަމަށް އުންމީދު ކުރައްވާކަމަށް ނާއިބު ރައީސް ޤަބޫލުފުޅު ކުރައްވައެވެ.\nއަވަސްއަރުވާލައިގެން ދިވެހި ދައުލަތުގެ ބަޖެޓު ތައްޔާރުކޮށް ފާސްކޮށްފިނަމަ، އެކަމުގެ ސަބަބުން އިޤްތިޞާދީ ބޮޑު އަނދަވަޅަކަށް ދިވެހިރާއްޖެ ވެއްޓުމަކީ ނުހަނު ގާތްކަމެކެވެ. މިފަދަ ޤަޢުމީ މަސައްކަތްތައް އަވަސްއަރުވާލަން ނުވާ މައިގަނޑު ސަބަބަކީ، ދިވެހި ދައުލަތުގެ ބަޖެޓު ހަދަނީ ކުރިއަށް އޮތް މުޅި އަހަރަށް ބިނާކޮށްކަމަށް ވެފައި، ނުރަނގަޅު ފިޔަވަޅުތަކެއް އެޅިއްޖެނަމަ، އޭގެ ނޭދެވޭ އަސަރު ދިގު މުއްދަތަކަށް ދިވެހި ރައްޔިތުންނަށް ކުރާނެތީއެވެ. ރައްޔިތުންގެ މަޖިލީހުން ދިވެހި ދައުލަތުގެ ބަޖެޓު ފާސްކުރައްވަން ވާނީ ރަނގަޅަށް ބަހުސްކުރެއްވުމަށްފަހު، މަޖިލީހުގެ ހުރިހާ މެމްބަރުންގެ ޚިޔާލާއި ފިކުރު އޭގައި ޝާމިލުވާގޮތައް ކަމުގައި ނާއިބު ރައީސް ޤަބޫލުފުޅު ކުރައްވައެވެ. އަދި ސިޔާސީ ނާޖާއިޒު ފައިދާތައް ހާސިލުކުރުމަށް ބޭނުންކުރާ ސަވާރީއަކަށް ދިވެހި ދައުލަތުގެ ބަޖެޓު ނުހެއްދެވުމަށް ނާއިބު ރައީސް އިލްތިމާސް ކުރައްވައެވެ.\nދިވެހިރާއްޖެއަކީ އިޤްތިސާދީ ހުރިހާ ރޮނގެއްގައި ފަތުރުވެރިކަމަށް ބިނާވާ ޤައުމެއް ކަމުގައި ވީހިނދު، ނާއިބު ރައީސް އެތައް އަހަރެއް ވަންދެން ކުރެއްވި ބުރަ މަސައްކަތްޕުޅު މަދު ދުވަސްތަކެއްގެ ތެރޭގައި ނެތިގެން ދާތަން ފެންނަމުންދާތީ، އެކަމާއި އެމަނިކުފާނު ނުހަނު ހިތާމަ ކުރައްވައެވެ. ދުނިޔޭގެ ޓުއަރިޒަމް ކޮންފަރެންސް ކުރިއަށްދާ މި ދަނޑިވަޅާއި މި ނާޒުކު ހާލަތު ބައްދަލުވިކަމީ، އެކަމުގެ ނޭދެވޭ އަސަރު ނުހަނު ބޮޑަށް ރާއްޖެއަށް ކުރާނެ ކަމެކެވެ. ފަތުރުވެރިކަމުގެ ސިނާއަތުގައި ޖެހިގެން އަންނަ އަހަރަށް މަންޒިލެއް ޚިޔާރު ކުރުމުގައި ސަލާމަތާއި ރައްކާތެރިކަމަށް ނުހަނު ސަމާލުކަންދޭހނިދު، މިއަދު ފެނިގެން މިދާ މަންޒަރަކީ އަމިއްލަ ސިޔާސީ ފައިދާއަށްޓަކައި ދިވެހިރާއްޖޭގެ ފަތުރުވެރިކަން ޤުރުބާން ކުރެވޭ މަންޒަރެވެ.\nމިއަދުގެ ވަގުތެއްގައި ކުއްލި ޙާލަތު އިއުލާން ކުރެވިގެން ދިޔުމާއިއެކު، އެކަމުގެ ސަބަބުން ދުނިޔޭގެ އެކި ޤައުމުތަކުން ދިވެހިރާއްޖެއަށް އެޤައުމުތަކުގެ ރައްޔިތުން ރާއްޖެއަށް އައުމަކީ ރައްކާތެރި ކަމެއް ނޫންކަމަށް ބުނެ، އިލްތިމާސްކުރަން މަޖުބޫރުވާނެއެވެ.\nޢާންމު އުސޫލުން ބޭރުން، ތަފާތު އެކި ފަރާތްތަކުގެ އަޑު ކަނޑުވަމުންގެންދާ ދިޔުމަކީ ނާއިބު ރައީސް ނުހަނު ކަންބޮޑުވެވަޑައިގަންނަވާ ކަމެކެވެ.\nޒުވާނުން ބާރުވެރި ކުރުވުމާއި، ސަރުކާރު ހިންގުމުގައި ހުރިހާ ފަންތިއެއްގެ މީހުންގެ ޚިޔާލު ހޯއްދެވުމަށް ނާއިބު ރައީސް ކުރެއްވި ބުރަ މަސައްކަތްޕުޅުގެ ސަބަބުން، ދިވެހިންގެ މުސްތަޤުބަލު ކަނޑައެޅުމަށް ދިވެހިންނަށް ބާރުލިބިގެންދިޔައެވެ. މި މަސައްކަތަށް ދެވޭ ކޮންމެ ހަމަލާއަކީ، ކުރީގެ ޚުދުމުހުތާރު ގޮތަށް ރުޖޫޢަވުމަށް ކުރެވޭ މަސައްކަތެއްކަމަށް ދިވެހި ރައްޔިތުންނާއި ބައިނަލްއަޤުވާމީ ފަރާތްތަކުންވެސް ޤަބޫލުކުރެއެވެ.\nނޫސްވެރިންނާއި ސޯޝަލް މީޑިއާ އެކްޓިވިސްޓުންނާއި ފާޑުކިޔުންތެރިން ހައްޔަރުކޮށް، ޖަލަށްލައި ހެދުމަކީ އަޅުގަނޑުމެން ޤަބޫލުކޮށްގެންތިބި ޑިމޮކްރަސީގެ ތެރެއިން ޖާގަދެވޭނެކަމެއް ނޫންކަމަށް ނާއިބު ރައީސް ޤަބޫލުފުޅު ކުރައްވައެވެ. އަދި އެފަދަ އެންމެހައި ކަންތައްތައް ނިމުމަކަށް ގެނައުމަށް ނާއިބު ރައީސް ގޮވާލައްވައެވެ.\nދިވެހިރާއްޖޭގައި ކުއްލި ޙާލަތު އިއުލާނު ކުރެވިގެން ދިޔުމަކީ ޤާނޫނު އަސާސީގެ ދަށުން ދިވެހި ރައްޔިތުންނަށް ލިބިފައިވާ ޙައްޤުތަކާއި މިނިވަންކަން ނައްތައިލުމަށް ދީފައިވާ ހަމަލާއެކެވެ. މިކަމުގައި ޤާނޫނު އަސާސީއާއި އެއްގޮތްވާ ގޮތުގެ މަތީން، ރައްޔިތުންގެ މަޖިލީހުގެ ކުއްލި ޖަލްސާއެއް ބޭއްވުމަށް ނާއިބު ރައީސްގެ އޮފީހުން އިލްތިމާސް ކުރަމެވެ.\nވެރިކަން ހިންގުމަށް ދިވެހި ސަރުކާރު ނުކުޅެދިފައިވާކަން މިހާރު ބައިނަލްއަޤުވާމީ މުޖްތަމަޢަށް ވަނީ ހާމަވެފައެވެ.\nއިއްޔެރޭގެ ވަގުތެއްގައި މިނިސްޓްރީ އޮފް ފޮރިން އެފެއަރޒުން ދިވެހިރާއްޖޭގައި ކުއްލި ހާލަތު އިއުލާން ކުރައްވާފައި ނުވާކަމަށް އިއުލާނު ކުރެއްވުމުން، ފޮރިން މިނިސްޓަރުގެ ޒިންމާތައް އަދާކުރެއްވުމުގައި އެކަމަނާ ނުކުޅެދިފައިވާ މިންވަރު ހާމަވެގެންދެއެވެ. ހަމަ އެހެންމެ، މިއަދުގެ ވަގުތެއްގައި ދިވެހި ސަރުކާރުން ކުއްލި ޙާލަތު އިއުލާން ކުރެއްވުމުން، މިނިސްޓަރ އޮފް ފޮރިން އެފެއަރޒަށް ދިވެހިރާއްޖޭގައި ކަންހިނގާ ނުހިނގާގޮތް އެނގިވަޑައިނުގަންނަވާކަން ހާމަވެގެންދެއެވެ.\nދިވެހިރާއްޖޭގައި މިހާރު ހިނގަމުންމިދާ އެންމެހައި ކަންތައްތަކާއިމެދު ސަމާލުވެ ތިއްބުމަށް، ނާއިބު ރައީސް ދިވެހި ރައްޔިތުންނަށް އިލްތިމާސް ކުރައްވައެވެ.\nދިވެހިރާއްޖޭގެ ސަލާމަތީ ބާރުތަކާއި، ކެބިނެޓުގެ ބޭފުޅުންވެސް ބާރުތައް ބޭނުންކުރެއްވުމުގައި އިންސާފުވެރިވުމަށް ނާއިބު ރައީސް ގޮވާލައްވައެވެ. މަޤާމުގެ ގޮތުން ކޮނޑުގައި އެޅޭ މަސްއޫލިއްޔަތުތަކަކީ، ނާޒުކު ދަނޑިވަޅުތަކުގައި އުނދަގުލެއްކަމުގައި ވީނަމަވެސް، ހަމަޖެހުން އައުމާއެކު، އެކަމުގެ ހެޔޮ އަސަރު ފެނިގެންދާނެއެވެ. އެކަމުގެ ސަބަބަން، މިހާރަށްވުރެ ރަނގަޅު ދިވެހި ރާއްޖެއެއް ބިނާކުރުމަށް މަގުފަހިވާނެކަމީ ކަށަވަރު ކަމެކެވެ.\nމިއަދު ދިމާވެފައިމިވާ ފަދަ ޙާލަތްތަކުގައި ޢަމަލުކުރަންވާނީ، ޤާނޫނު އަސާސީގައި ބަޔާންކޮށްފައިވާ ގޮތަށެވެ.\nޑިމޮކްރަޓިކް ސަރުކާރެއްގެ މައިގަނޑު ބޭނުމަކީ ޢާންމު ރައްޔިތުންގެ އުންމީދުތައް ހަޤީގަތަކަށް ހަދައިދީ، ރައްޔިތުންނަށް ސަލާމަތާއި ރައްކާތެރިކަން ކަށަވަރުކޮށްދިނުންކަން، ދިވެހި ސަރުކާރުގެ އިސްވެރިންނަށް ނާއިބު ރައީސް ހަނދުމަފުޅުކޮށްދެއްވައެވެ.


Ukulhahu dharivarun ge eejaadhu magu baththithakah! | Mihaaru\nައުކުޅަހުގައި ސްޓްރީޓް ލައިޓް ކޮންޓްރޯލްކޮށް، ކަރަންޓް ހަރަދު ކުޑަކުރާނެ ނިޒާމެއް ތަރައްގީކުރަމުން އަންނަ ދަރިވަރުންގެ ތެރެއިން ބައެއް ކުދިން -- ފޮޓޯ: ހުސައިން ވަހީދު/މިހާރު\n28 އޯގަސްޓް 2019 - 13:215comments\nއއ. އުކުޅަހު ސްކޫލްގެ މަތީ ގްރޭޑްތަކުގައި ކިޔަވާ ކުދިންކޮޅަކާ ޕްރޮފެސަރު ހަސަން އުގައިލް މިދިޔަ ޖުލައި މަހު ބައްދަލުކުރެއްވި އެވެ. ސައިންސާއި ޓެކްނޮލޮޖީގެ ދާއިރާއިން ކުރިއަށްދާން ބޭނުން އެ ކުދިންނަށް އުގައިލް ހިޔާލެއް ދެއްވި އެވެ.\n"މިސާލަކަށް ތިޔަ ކުދިންނަށް ކޮށްދެވިދާނެ ކަމެއް މިރަށުގެ މަގު ބައްތިތަކަށް ހިނގާ ކަރަންޓްގެ ޚަރަދު ކުޑަކުރެވޭނެ ގޮތެއް ހޯދުމަކީ ނުވަތަ އެފަދަ ނިޒާމެއް ގާއިމްކޮށްދިނުމަކީ،" އުގައިލް ވިދާޅުވި އެވެ.\nއުކުޅަހުގައި މިހާރު ކުރިއަށް ދާ ޓެކް ފެއާ އާއި ސައިންސްވެރިންގެ ކޮންފަރެންސްގެ ތައްޔާރީތަކުގައި އެރަށުގެ ރައްޔިތުން އޭރު އުޅުނީ ވަރަށް ބުރަކޮށެވެ. އުގައިލް ދެއްވި ހިޔާލަށް އެކުދިންނަށް އަމަލީ ސިފަ ގެނެވޭނީ އަހަރެއްހާ ދުވަސް ފަހުން ކަމަށް، ބައްދަލުވުމުގައި ތިބި ބައެއް މީހުން ހީކުރި އެވެ.\nއެކަމަކު ޓެކް ފެއާ އިއްޔެ ހުޅުވި އިރު އެ ދަރިވަރުން ވަނީ އެ މަސައްކަތް ގާތްގަނޑަކަށް ނިންމާލައިފަ އެވެ.\n"މިހާރު މީގައި ވާގޮތަކީ މިރަށުގެ ހުރިހާ ސްޓްރީޓް ލައިޓެއް [މިނިޒާމް ތައާރަފް ވުމުން] ދިއްލޭނީ 20 ޕަސެންޓްގައި. އެ ލައިޓްތަކަށް ފުރިހަމަ އަލިކަން އަންނާނީ އޭގެ ކައިރިން މީހަކު ހަރަކާތްތެރި ވުމުން،" ޕްރޮޖެކްޓްގައި އިސްކޮށް އުޅޭ މުހައްމަދު ހިޝާމް ބުންޏެވެ.\n"އޭރުން ގާތް ގަނޑަކަށް 40 ޕަސެންޓް ކުޑަކުރެވޭނެ ކަރަންޓަށް ކުރާ ހޭދަ."\nއުކުޅަހުގެ މަގު ބައްތިތަކުގެ ކަރަންޓަށް މިހާރު މަހަކު ގާތްގަނޑަކަށް 14،000ރ ގެ ބިލެއް ރަށު ކައުންސިލުން ދައްކަ އެވެ. ހިޝާމާއި ޕްރޮޖެކްޓްގެ އެހެން ބައިވެރިންގެ އަމާޒަކީ ފުރަތަމަ މަރުހަލާގައި އެ ބިލުން 60 ޕަސެންޓް ކުޑަކޮށްލުމެވެ.\nއުކުޅަހު ދަރިވަރުން ތަރައްގީކުރަމުން އަންނަ ނިޒާމް މަސައްކަތްކުރާ ގޮތް ދައްކާލަން ހަދާފައިވާ ޑެމޯއެއް --ފޮޓޯ: ހުސައިން ވަހީދު/ މިހާރު\nޕްރޮޖެކްޓްގައި ހިޝާމްގެ އިތުރުން ދެން އުޅެނީ ރަޔާން ޝިފާޒް ޝައުކަތު، މުހައްމަދު ހުމާމް، އިބްރާހީމް މުނާޒް މުނީރު، ހުސައިން ޒަޔާން އަދި މޫސާ އިރުޝާނެވެ.\nހިޝާމް ބުނި ގޮތުގައި ހަރަކާތަކާ ގުޅިގެން ބައްތިތައް އަލިގަދަވާ ގޮތަށް ހެދި ނަމަވެސް އެ ބައްތިތައް އަލިގަދަ ވާނީ ހިނގާ މީހުންނަށް ޝޮކެއް ލިބޭ ގޮތަކަށް ނޫނެވެ. އޭގެ ބަދަލުގައި އެ ނިޒާމް ކޮންޓްރޯލް ކުރާ އެޕްލިކޭޝަނުން ހިސާބުތަކެއް ހަދައި، ހަރަކާތްކުރި މީހާގެ މިސްރާބު ހުރި ގޮތް ބަލައިގެން ބައްތިތައް ދާނީ އަލިގަދަ ވަމުންނެވެ.\nމަގު ބައްތި ކޮންޓްރޯލް ކުރަން މިކުދިން ތަރައްގީ ކުރަމުން އަންނަ ނިޒާމުން، އެ ބައްތިތައް ބަލަހައްޓާ މީހުންނަށް ވެސް ވަރަށް ބޮޑު ފަސޭހައެއް ލިބޭނެ އެވެ. އެގޮތުން މޯބައިލް އެޕްލިކޭޝަނެއް މެދުވެރިކޮށް އެމީހުންނަށް ބައްތިތަކުގެ ހާލަތު ދެނެގަނެ، ބޭނުން ވެއްޖެ ނަމަ އަލިގަދަ ކޮށްލުމުގެ ކޮންޓްރޯލް ވެސް އޮންނާނެ އެވެ.\n"އެމީހުންނަށް [ޕަވަ ހައުސްގައި އުޅޭ ކަމާ ބެހޭ ފަރާތްތަކަށް] އެއަށް އެކްސެސް ވެގެން އެނގޭނެ ސްޓޭޓަސް އާއި ޑައިގްނޯސިސްއާ ލައިޓްތައް ސެންސާއަށް ކޮންފިގާ ކޮށްލުމާ، ހުރިހާ ކަމެއް ހަމަ އެތާ ތިބެގެން، ލައިޓްތައް ކައިރިއަށް ނުގޮސް ކޮށްލެވޭނެ. އެހެންވީމާ ޓެކްނީޝަނުންގެ ގޮތުގައި ގިނަ ބަޔަކު އުޅޭކަށް ނުޖެހޭނެ،" ހިޝާމް ބުންޏެވެ.\nހިޝާމް، އޭނާ އާއި އެކުވެރި އެހެން ދަރިވަރުންގެ މަސައްކަތް ކިޔައިދެނީ --މިހާރު ފޮޓޯ/ހުސެން ވަހީދު\nއެ ދަރިވަރުންގެ އަމާޒަކީ މި އަހަރު ނިމެންވާ އިރަށް އުކުޅަހުގެ މަގުތަކުގައި އެ ނިޒާމް ޓެސްޓް ކުރެވޭ ވަރު ކުރުމެވެ. މިހާރު ވެސް އެކުދިން ވަނީ އޭގެ ނަމޫނާއެއް ދައްކައިލެވޭ ވަރަށް ނިޒާމު ތަރައްގީކޮށްފަ އެވެ. ޓެކްފެއާގައި އޭގެ ނަމޫނާއެއް ހުއްޓެވެ.\n"މިހާރު މީނީ މޯޝަން ޑިޓެކްޓާ ހެދިފައި. ދެން މޯބައިލް އެޕްލިކޭޝަނާއި އެހެން ބައިތަކުގެ ޑިވެލޮޕްމެންޓްގައި މިއުޅެނީ،" ހިޝާމް ބުންޏެވެ.\nދެވަނަ މަރުހަލާގައި ކުރާނެ ކަމަކީ ސޯލާ ޕެނަލް އާއި އެނޫން ވެސް ގޮތްގޮތުން ބައްތިތައް އިއާދަކުރަނިވި ހަކަތައަށް ބަދަލުކުރުމެވެ.\nމަގު ބައްތިތަކުގެ ކަރަންޓް ހަރަދު ކުޑަކުރާނެ ނިޒާމެއް އުފެއްދުމަށް ހިޔާލު ދެއްވި ބައްދަލުވުމުގައި އުގައިލް ވިދާޅުވީ އެފަދަ ނިޒާމެއް ކާމިޔާބުކަމާ އެކު އުކުޅަހަށް ތައާރަފް ކުރެވިއްޖެ ނަމަ ރާއްޖޭގެ އެހެން ރަށްރަށުން ވެސް އެ ނިޒާމް ބޭނުންކޮށްފާނެ ކަމަށެވެ.\n"އޭރުން މީހުން އުޅޭ 200 ވަރަކަށް ރަށުގެ މަސައްކަތް އެ ލިބުނީ ތިޔަ ކުދިންނަށް. އެއޮތީ ކުރާނެ ރަނގަޅު މަސައްކަތެއް،" އޭނާ ވިދާޅުވި އެވެ.\nއުކުޅަހުގެ ހުނަރުވެރި މި ކުދިންނާއި އއ. އަތޮޅުގެ އެހެން ރަށްރަށުގެ ކުދިން ގުޅިގެން ޓެކްނޮލޮޖީގެ މަސައްކަތް ކުރާނެ ޕްލެޓްފޯމެއް އުފެއްދުމުގެ މަސައްކަތް އުގައިލް ފައުންޑޭޝަނުން މިހާރު ވަނީ ފަށައިފަ އެވެ. އެގޮތުން "އއ. ސައިންސް އެންޑް ޓެކްނޮލޮޖީ ކޮމިއުނިޓީ"ގެ ނަމުގައި ކޮމިއުނިޓީއެއް އުފައްދަން އަތޮޅުގެ އެހެން ރަށްރަށުގެ ކައުންސިލަރުންނާ ވަނީ މަޝްވަރާކޮށްފަ އެވެ.\nއެ މަސައްކަތުގައި އިސްކޮށް އުޅޭ ސޮފްޓްވެއާ ޑިވެލޮޕަރު އަހްމަދު މަހްފޫޒަކީ ހިޝާމްމެންގެ ގްރޫޕްގެ ވެސް "ގުރޫ" އެވެ.\nމަހްފޫޒް ބުނީ މި އަތޮޅާއި ރާއްޖޭގެ އެހެން އަތޮޅުތަކުގައި ތިބި މިފަދަ ހުނަރުވެރި ކުދިންނާ މެދު ބޮޑު އުއްމީދެއް އޭނާގެ އެބަ އޮތް ކަމަށެވެ.\n"މިކުދިންނަށް ކޮށްދޭންވީ ކަމަކީ ފުރުސަތު ފަހިކޮށްދިނުން. ހުނަރުވެރި ކުދިން ބައިވަރު އެބަ ތިބި،" ކުރިން ދިން އިންޓަވިއުއެއްގައި އޭނާ ބުންޏެވެ.\n.އުކުޅަހު ސްކޫލް ކުދިންގެ މި މަސައްކަތަށް ފަންޑްކޮށްދޭން ސަމާ އައިލެންޑް ރިސޯޓުން މިހާރު ވަނީ އެއްބަސްވެފަ އެވެ. އެހެންކަމުން އެ ޕްރޮޖެކްޓް ބާރަށް ކުރިއަށް ގެންގޮސް އުކުޅަހުގެ މަގު ބައްތިތައް މި އަހަރު އޮޓޮމޭޓް ކޮށްލުމަކީ އެ ކުދިންގެ އެންމެ ބޮޑު އުއްމީދެވެ.\nއިތުރު ލިޔުންތައް ސައިންސް އއ. އުކުޅަސް ޕްރޮފެސަރު އުގެއިލް\nއުކުޅަހުގައި ސައިންސްވެރިންގެ ކޮންފަރެންސް ފަށައިފި


COVID jehigen ithuru meehaku niyaavehje, adhadhu 85ah! – Iru\nއެތައް ބައެއްގެ ޒާތީ މައުލޫމާތު ވިއްކާ ބައެއްގެ މައްސަލަ ފުލުހުން ބަލަނީ\nކޯވިޑް ވެކްސިންގެ ދެ ޑޯޒް 800އަށްވުރެ ގިނަ މީހުން ފުރިހަމަކޮށްފި\nކޮވިޑް-19 ޖެހިގެން އިތުރު މީހަކު ނިޔާވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)ން ހާމަކުރި ގޮތުގައި ހޯމަ ދުވަހު ނިޔާވެފައިވަނީ އައިޖީއެމްއެޗްގެ އިމަރޖެންސީ ރޫމުގައި އެޑިޓްކޮށްފައިވާ އުމުރުން 75 އަހަރުގެ ދިވެހި އަންހެނަކު ފަތިހު 04:00 ޖެހިއިރު ނިޔާވެފައިވާ ކަމަށެވެ. މިއީ ކޮވިޑް ޖެހިގެން ނިޔާވި 85 ވަނަ މީހާއެވެ.\nރާއްޖޭގައި ކޮވިޑް ޖެހިގެން ނިޔާވާ މީހުންގެ އަދަދު އިތުރުވަމުން އަންނައިރު ވައިރަސްއަށް ޕޮޒިޓިވްވާ މީހުންގެ އަދަދު ވެސް އަންނަނީ އިތުރުވަމުންނެވެ. އެގޮތުން ނަގާ ކޮންމެ ފަސް ސާމްޕަލަކުން3މީހުން ފޮޒިޓިވްވާ ކަމަށާއި ކޮންމެ ދުވަހު ޕޮޒިޓިވްވަމުންދާ ކުޑަކުދިންގެ އަދަދު އިތުރުވެފައިވާ ކަމަށް އެޗްޕީއޭ އިން ބުނެއެވެ. އުމުރުން 10 އަހަރުގެ ދަށުގެ 80 ކުޑަކުދިން ދުވާލެއްގެ މައްޗަށް ޕޮޒިޓިވްވާ ކަމަށާއި އޭގެ ތެރެއިން އަހަރު ނުވާ ހަތަރު ނޫނީ ފަސް ކުދިން ހިމެނޭ ކަމަށް ވެސް ވަނީ ބުނެފައެވެ.\nރާއްޖެއިން ދުވާލެއްގެ މައްޗަށް ވައިރަސްއަށް ޕޮޒިޓިވްވާ މީހުންގެ އަދަދު އިތުރުވެފައިވާއިރު ކޮވިޑް-19ގެ ކޭސްތައް ދަށްނުވާ ކަމަށްވާނަމަ ފުލް ލޮކްޑައުންއަކަށް ދާން ޖެހިދާނެ ކަމަށް ޓެކްނިކަލް އެޑްވައިޒަރީ ގްރޫޕް (ޓެގް)ގެ މެމްބަރު ޑރ. އަޙްމަދު ޝަހީދު ވަނީ ވިދާޅުވެފައެވެ.\nރާއްޖެއަށް ކުރިމަތިވި ކޮވިޑް-19ގެ ހަތަރުވަނަ ރާޅާއެކު ކޮންމެ ދުވަހަކު ވެސް ދަނީ ގިނަ ބަޔަކު ޕޮޒިޓިވްވަމުންނެވެ.


IOIG football event gai mifaharu Raajjein zuvaan squad eh - vNews.mv\nއައިއޯއައިޖީގެ ފުޓުބޯޅަ އިވެންޓުގައި މިފަހަރު ރާއްޖެއިން ޒުވާން ސްކޮޑެއް\nއިސްމާޢީލް ޝާހު 14 July 2019, 11:56\nއިންޑިއަން އޯޝަން އައިލެންޑް ގޭމްސް (އައިއޯއައިޖީ) އަށް ނެގި ގައުމީ ސީނިއާ ފުޓުބޯޅަ ޓީމުގައި މިފަހަރު ޒުވާން ގިނަ ކުޅުންތެރިންތަކެއް ހިމަނައިފިއެވެ.\nމިފަހަރު ސްކޮޑުގައި އެންމެ ފާހަގަކޮށްލެވޭ ބޮޑު ބަދަލަކީ ކެޕްޓަން އަކްރަމް އަބްދުލް ޢަނީ ޓީމުގައި ނުހިމެނުމެވެ. މި ސްކޮޑުގައި ހިމެނޭ އެންމެ އުމުރުން ދޮށީ ދެ ކުޅުންތެރިންނަކީ ކްލަބް އީގަލްސްގެ އަލީ ފާސިރު (ސެންޓޭ) އާއި ދަ ގްރާންޑޭގެ ގޯލްކީޕަރު މުހައްމަދު ފައިސަލް އެވެ.\nޒުވާން ސްކޮޑަކަށް މިފަހަރު އިސްކަންދީފައިވާއިރު މިފަހަރު ސްކޮޑުން އަލަށް ޖާގަ ހޯދި ކުޅުންތެރިންނަކީ ކުލަބް އީގަލްސްގެ ހުނަރުވެރި ކުޅުންތެރިޔާ ހައިޝަމް ހަސަން އާއި ށ. ފޯކައިދޫ ޓީމުގެ މުހައްމަދު ޖައިލަމް (އޮގީ) އެވެ.\nސްކޮޑުގައި މިފަހަރު އެންމެ ގިނައިން ހިމެނެނީ މާޒިޔާ ސްޕޯޓްސް އެންޑް ރެކްރިއޭޝަނުގެ ކުޅުންތެރިންނެވެ. އެގޮތުން އެ ޓީމުގެ ހަތް ކުޅުންތެރިން މިފަހަރު ސްކޮޑަށް ވަނީ ނަގާފައެވެ. އެއީ ހުސައިން ނިހާނާއި އިބްރާހީމް ވަހީދު ހަސަން (އިއްބެ) އާއި ހަމްޒާ މުހައްމަދު (ހަމްޕު) އާއި ހަސަން ނާއިޒް (ދާދު) އިބްރާހީމް މަހުދީ ހުސައިން (ފޭދޫ އިއްބެ)ގެ އިތުރުން ކީޕަރު ހުސައިން ޝަރީފާއި މުޖުތާޒް މުހައްމަދެވެ.\nޓީމުގައި ހިމެނުނު ނަމަވެސް އަނިޔާއާއި ގުޅިގެން ސަމޫހް އަލީ އަށް ވަނީ ޓީމުން ޖާގަ ގެއްލިފަ އެވެ. އޭނާގެ އިތުރުން މިފަހަރުގެ ސްކޮޑުން ޖާގަ ގެއްލުނު ބައެއް ކުޅުންތެރިންގެ ތެރޭގައި ފާހަގަކޮށްލެވޭ ބައެއް ކުޅުންތެރިންނަކީ އަހުމަދު އިމާޒް (އާއްކޮ) އާއި މުހައްމަދު އާރިފް (ބަކާ) އެވެ.\nމި ސްކޮޑުގައި ހިމެނޭ އިތުރު ކުޅުންތެރިންގެ ތެރޭގައި ކުލަބް އީގަލްސްގެ ރިޒްވާން ފާހަގަކޮށްލެވެއެވެ. މިއަހަރުގެ ސީޒަނުގައިވެސް ރިޒްވާން ދަނީ މޮޅު ކުޅުމެއް ދައްކަމުންނެވެ.\nއައިއޯއައިޖީ ރަސްމީކޮށް ފެށުމަށް ހަމަޖެހިފައިވަނީ އަންނަ ހުކުރު ދުވަހުގައެވެ. ނަމަވެސް ގޭމްސް ފެށުމުގެ ކުރިން ފުޓުބޯޅަ އިވެންޓު ފެށުމަށް ހަމަޖެހިފައިވުމާއެކު ފުޓްބޯޅަ ޓީމު މޮރިޝަސް އަށް ދާން މާދަމާ ފުރާނެ ކަމަށް އެފްއޭއެމުން މައުލޫމާތުދެއެވެ.


Ley machchah dhaa meehun beys kaan rangalhee kon vagutheh? | Mihaaru\nލެއަށް ކާ ބޭހުން ރޭގަނޑު ކުރާ އަސަރުތައް. ރަނގަޅު.\nލޭމައްޗަށްދާ މީހުން ބޭސް ކާން ރަނގަޅު ވަކި ވަގުތެއް އޮވޭތަ؟\n24 އޮކްޓޯބަރ 2019 - 06:09\nޔޫރަޕިއަން ހާޓް ޖާނަލްގައި ޝާއިއުކޮށްފައިވާ ސްޕެއިންގެ ވިގޯ ޔުނިވަސިޓީގެ ރިޕޯޓްގައި ބުނިގޮތުގައި ރޭގަނޑު ބޭސްކައިގެން ނިދުމަކީ ސްޓްރޯކާއި ހާޓްއެޓޭކް ޖެހުން ފަދަ ސިއްހީ ބޮޑެތި މައްސަލަތަކުން ރައްކާތެރިކޮށްދޭން ބާރު އަޅާ ކަމެކެވެ.\nމި ދިރާސާ ހަދާފައި ވަނީ ލޭގެ ޕްރެޝަރަށް ބޭސްކާ 19،000 އަށް ވުރެ ގިނަ މީހުން ދެ ގްރޫޕަކަށް ބަހާލައިގެންނެވެ. އެއް ބަޔަކީ ދުވާލު ކޮންމެވެސް ވަގުތެއް (މިސާލަށް ހެނދުނު) ބޭސް ކެއި މީހުންނެވެ. އަނެއް ބައި މީހުންނަށް ބޭސް ދިނީ ރޭގަނޑު ނިދުމުގެ ކުރިން ނިދުމާ ގާތްކޮށްފަ އެވެ. މި ގޮތަށް ދެ ގްރޫޕްގެ މީހުންނަށް ބޭސް ދީގެން ފަސް އަހަރެއްހާ ދުވަހަށް އެ މީހުންގެ ސިއްހީ ރެކޯޑްތައް އެނަލައިޒްކުރި އިރު، ނިދާ އިރު ބްލެޑް ޕްރެޝަރު ބޭސް ކޭ މީހުންނަށް ސްޓްރޯކާއި ހާޓްއެޓޭކުން ޖެހުން ދެ ގުނަ ދަށްވިކަން ފާހަގަކުރެވުނެވެ.\nދިރާސާގައި ބުނިގޮތުގައި އިންސާނާގެ ހަށިގަނޑުގެ ބައޮލޮޖިކަލް ކްލޮކް ތަރުތީބުވެފައިވާ އުސޫލަށް ބަލާ އިރު ބޭސްކާ ގަޑި އާއި ބޭހުން ލިއްބައިދޭ ފައިދާތަކާ ގުޅުން އޮތްކަން ހާމަވާ ކަމަށެވެ. އެހެންވެ ހެނދުނު ބޭސް ކެއުމުގެ ބަދަލުގައި ރޭގަނޑު ނިދުމުގެ ކުރިން ބޭސް ކާން ލަފާ ދީފައިވެ އެވެ.\n"ރޭގަނޑު ނިދަން އޮންނަ އިރު ލޭގެ ޕްރެޝަރު ގުދުރަތީ ގޮތުން ވެސް ދަށްކޮށްލަދޭ،" ދިރާސާގައި ބުންޏެވެ. "އަދި އެގޮތަށް ނުވާ ނަމަ ސްޓްރޯކާއި ހާޓްއެޓޭކް ޖެހުމުގެ ފުރުސަތު ބޮޑު."\nމީހެއްގެ ޕްރެޝަރު ޗެކްކުރަނީ.\nދިރާސާ ޓީމްގައި އިސްކޮށް މަސައްކަތްކުރެއްވި ވިގޯ ޔުނިވަސިޓީގެ ޕްރޮފެސަރު ރޭމަން ހާމިޑާ ވިދާޅުވި ގޮތުގައި ލޭގެ ޕްރެޝަރަށް ކާ ބޭހުގެ ފައިދާ ރޭގަނޑު ބޭސްކާ ނަމަ ބޮޑުކަމަށް ދައްކާ އިރު މިކަމާ ގުޅޭ އިތުރު ތަހުލީލުތަކެއް ވެސް ހަދަން އަދި ޖެހެ އެވެ. އެގޮތުން އެކި ނަސްލުގެ މީހުންނަށް ބޭހުގެ އަސަރުތައް ތަފާތުވޭތޯ އާއި ވަކި ބްރޭންޑެއްގެ ބޭހަކުން ވަކި ބަދަލެއް ފެނޭތޯ ވެސް ބަލަން ޖެހޭ ކަމަށް ވިދާޅުވި އެވެ.\n"މިހާރު ކަނޑައަޅާފައި ހުރި ގައިޑްލައިންތަކަށް ބަލާއިރު ހައިޕަޓެންޝަން އަށް ދޭ ބޭސް ވަކި މިވެނި ގަޑިއެއްގައި ކާކަށް ޑޮކްޓަރުން ޖެނެރަލްކޮށް ރިކޮމަންޑެއް ނުކުރޭ. އެކަމަކު އެންމެ ގިނަ މީހުން ބޭސްކާ ވަގުތަކަށް ވަނީ ހެނދުނު،" ރޭމަން ވިދާޅުވި އެވެ. "ނަމަވެސް އަހަރެމެންގެ ދިރާސާ އަށް ބަލާ އިރު، ބޭސްކާ ވަގުތާއި ބޭހުންކުރާ އަސަރާ ގުޅުން އޮތްކަން ހާމަކޮށްދޭ."\nއިތުރު ލިޔުންތައް ސިއްހަތު ހާޓް އެޓޭކް ބޭސް ދިރާސާ ބްލަޑް ޕްރެޝާ ސްޓްރޯކް


Evove gym in Zuvaanun nah Ranuge furusatheh!\nދިވެހިންގެ މެދު މަގްބޫލް ޖިމްތަކުގެ ތެރޭގައި ހިމެނޭ އިވޯވް ޖިމްގެ ފަރާތުން ޒުވާނުންނަށް މިހާރު ވަނީ ރަނުގެ ފުރުސަތެއް ހުޅުވާލާފަ އެވެ. އެގޮތުން އިނގިރޭސިވިލާތުގެ މަޝްހޫރު ފިޓްނަސް އިންސްޓިޓިއުޝަނެއް ކަމަށްވާ "ޓްރެއިން ފިޓްނެސް އިންޓަނޭޝަނަލް" އާ ގުޅިގެން ރާއްޖޭގައި ހާއްސަ ކޯސްތަކެއް ހިންގުމަށް ނިންމާ ވަނީ ފުރުސަތު ހުޅުވާލާފަ އެވެ.\nޖިމް އިންސްޓްރަކްޓާ ލެވެލް ދޭ ގެ ކޯހަކާއި، ޕާސަނަލް ޓްރައިނާ-ޕްރެކްޓިޝަނާ ޑިޕްލޮމާ ލެވެލް ތިނެއްގެ ކޯހެއްގެ އިތުރުން ޖިމް އިންސްޓްރަކްޓާ އަދި ޕާސަނަލް ޓްރައިނާ-ޕްރެކްޓިޝަނާ ޑިޕްލޮމާ ލެވެލް ތިނެއްގެ ކޯހެއް ހިންގަން ވަނީ ހަމަޖައްސާފަ އެވެ. މިއީ މި ދާއިރާތަކުން ރާއްޖޭގައި ހިންގާނެ އެންމެ ފެންވަރު ރަނގަޅު ކޯސްތަކެވެ.\nހުރިހާ ކޯހެއްގެ ވެސް އޮންލައިން ބައި ފަށާނީ އަންނަ މޭ މަހުގެ ފުރަތަމަ ދުވަހު އެވެ. އަދި ކޯހުގެ ޕްރެކްޓިކަލް ބައި ކުރިއަށް ގެންދާ ނީ ޖުލައި އެކަކުން އެ މަހުގެ 12 އިގެ ނިޔަލަށެވެ.\nކޯސްތަކަށް މިހާރު އިވޯވްއިން ވަނީ ފުރުސަތު ހުޅުވާލާފަ އެވެ. ޖިމްގެ ރަސްމީ ނަންބަރަށް ގުޅައިގެން ނުވަތަ އިވޯވްގެ އޮފިޝަލް ފޭސްބްކް އަދި އިންސްޓަގްރާމް ޕޭޖުން މެސެޖުކޮށްގެން ވެސް ކޯހުގެ މައުލޫމާތު ލިބޭނެ އެވެ. މީގެ އިތުރުން އިވޯވްގެ ރަސްމީ ވެބްސައިޓް މެދުވެރިކޮށް މި ކޯހާ ބެހޭ ބްރައުޝާ ޑައުންލޯޑް ކުރެވެން ހުންނާނެ އެވެ. އަދި ކޯހުގެ ފީ ބައިބަޔަށް ބަހާލައިގެން ދެއްކުމުގެ ފުރުސަތު ވެސް ހުުޅުވާލާފައި ވެއެވެ\nއިވޯވް ޖިމްއާ ގުޅާނީ ކިހިނެތް؟\nއިވޯވް ޖިމްގެ ރަސްމީ ނަންބަރުތައް: 9816363 ނުވަތަަ 9918866\nޓްރެއިން ފިޓްނެސް އިންޓަނޭޝަނަލް ވެބްސައިޓް:\nއިވޯވް ޖިމުން ޒުވާނުންނަށް ހުޅުވާލާ މި ފުރުސަތުގެ ބޭނުން ހިފާ ޒުވާނުންނަށް އޮތީ އުފާވެރި ހަބަރެކެވެ. އެއީ އިވޯވް ޖިމްގެ ވަޒީފާ ނުވަތަ އިވޯވްގެ އެކި އައުޓްލެޓްތަކުގައި މަސައްކަތް ކުުރުމުގެ ފުރުސަތު ހޯދައި ދިނުމެވެ. އިވޯވްއިން ބުނީ ކޯހުގައި ބައިވެރިވެ ފާސްވާ ކޮންމެ މީހަކަށް ވެސް ފްރީލާންސްކޮށް މަސައްކަތް ކުރުމުގެ ފުރުސަތު އެ ޖިމުން ފަހިކޮށްދޭނެ ކަމަށެވެ. އަދި ބައެއް މީހުންނަށް ވަޒީފާގެ ފުރުސަތު ތަނަވަސް ކޮށްދޭނެ އެވެ.\n"މިސާލަކަށް ކްލަޔަންޓުން ގެނެސްގެން ޖިމްގައި އުޅެވޭނެ. އެއީ ޖިމުން އެއްބަސްވާ ވަރަށް ކުޑަކުޑަ ފީއަކާއެކު. އެހެންވީމަ ސެޓިފައިޑް ޓްރައިނަރަކަށް ވުމުގެ އިތުރުން އާމްދަނީ ހޯދޭނެ މަގު ވެސް އަޅުގަނޑުމެން މި ތަނަވަސްކޮށް ދެނީ." އިވޯވްގެ ހެޑް އޮފް އޮޕަރޭޝަން ފާތިމަތު ޝުބާ ޝާހިދު ވިދާޅުވި އެވެ.\nދުނިޔޭގެ މަޝްހޫރު ފިޓްނަސް އިންސްޓިޓިއުޓެއް މެދުވެރިކޮށް ރާއްޖޭގައި މި ފެންވަރުގެ ކޯހެއް ހިންގުމުގެ އެންމެ ބޮޑު ބޭނުމަކީ ފިޓްނެސްގެ ދާއިރާއިން ތަޖުރިބާ ހުރި މީހުން ބިނާ ކުރުމެވެ. ހާއްސަކޮށް ސެޓިފައިޑް އަދި ގާބިލް މީހުން ބިނާ ކުރުމަކީ އިވޯވްގެ އެންމެ ބޮޑު ބޭނުމެވެ.\n"އިންސްޓަކްޓަރުން މި ކުޅެނީ މީހުންގެ ބޮޑީއާ ދެއްތޯ. އެހެންވީމަ އެއީ އެކަމުގެ ހަގީގީ މައުލޫމާތު ލިބިގެން ނޫނީ ކުރަންވާނެ ކަމެއް ނޫން. މުޅި ގައުމުގެ ދުޅަ ހެޔޮ ކަމަށްޓަކައި ފިޓްނެސް އިންސްޓްރަކްޓަރުންގެ ދައުރު މުހިންމު. އެހެންވީމަ އެފަދަ ބަޔަކު އުފައްދަން އެބަޖެހޭ. އިވޯވް މި އިސް ނަގަނީ އެކަމަށް." ޝުބާ ވިދާޅުވިއެވެ.\nއީވޯވް އިން "ޓްރެއިން ފިޓްނެސް އިންޓަނޭޝަނަލް" އާ ގުޅިގެން ކުރިއަށް ގެންދާ ކޯސްތަކުގައި ބައިވެރިވާ ފަރާތްތަކަށް ދުނިޔޭގެ ފެންވަރުގެ ސެޓިފިކެޓެއް ދޭނެ އެވެ. މިއީ ދާއިރާއިން ކުރިއަށްދާން ބޭނުންވާ ފަރާތްތަކަށް ލިބޭނެ ރަނުގެ ފުރުސަތެކެވެ.\nސެޓިފިކެޓް އެކްރެޑިޓް ކޮށްފައިވާ ފަރާތްތައް\nއެމެރިކަން ކޮލެޖް އޮފް ސްޕޯޓްސް މެޑިސިން (އޭސީއެސްއެމް)\nއެމެރިކަން ކައުންސިލް އޮން އެކްސަސައިޒް (އޭސީއީ)\nމީގެ އިތުރުން "ޓްރެއިން ފިޓްނެސް އިންޓަނޭޝަނަލް" ގެ ބްރާންޗްތައް އިނގިރޭސިވިލާތުގެ އިތުރުން ޗައިނާ އާއި މެލޭޝިޔާ އާއި ޓައިވާން، ވިއެޓްމާން އަދި އޮސްޓްރޭލިއާގައި މިހާރު ވެސް ހިންގަމުން ދެ އެވެ.\nއިވޯވް ޖިމަކީ ކޮބާ؟\nއިވޯވް ޖިމް އުފެދިފައިވަނީ އޮކްޓޫބަރު 1، 2018 ގައެވެ. މިއީ މިހާރު މާލޭގައި ހުރި އެންމެ ހިތްގައިމު އެއް ޖިމެވެ.\nޖިމްގައި ބޭނުން ކުރަމުންދަނީ އެންމެ ފަހުގެ އާލާތްތަކެވެ. ބްރޭންޑެޑް ތަކެއްޗެވެ. އެއީ ޖާގަ ތަނަވަސް، ހިތްގައިމު މާހައުލެކެވެ.\nމއ. ފިނިފެންޖަންބުގެ ފުރަތަމަ ފަންގިފިލާގައި ހިންގަމުންދާ އިވޯވްގެ ޖިމް ވަނީ ދެ ޖިންސަށް ވެސް ހުޅުވާލާފަ އެވެ. އެއީ ހުރިހާ އުމުރު ފުރައަކަށް ވެސް ފުރުސަތު އޮތް ޖިމެކެވެ. މީގެ އިތުުރުން ރަނގަޅު އެފޯޑަބަލް އަގުތަކެއްގައި ޖިމްގެ ހިދުމަތް ބޭނުން ކުރެވޭނެ އެވެ. ޖިމްގައި ޕާސަނަލް ޓްރެއިނަަރުންގެ ގޮތުގައި ހަރަކާތްތެރިވަމުން ދަނީ ތަޖުރިބާއާ އިލްމު ލިބިފައިވާ ގާބިލް ޓްރެއިނަރުންނެވެ. އެ ޓްރެއިނަރުންގެ ހިދުމަތް ލިބޭނެ ވަރަށް ރަނގަޅު ޕެކޭޖްތަކެއް ވަނީ ތައާރަފް ކޮށްފަ އެވެ.\nމި ފޮޓޯ ގަނޑު، އެތައް ވާހަކަ!


ސްލޮވީނިއާ މީހަކު އިންޝޫރަންސް ފައިސާ ހޯދަން އަތް ބުރިކޮށްލައިފި\n12 މާރޗް 2019\nލުބްލާނާ (މާޗް 12) - އޮޅުވާލައިގެން އިންޝޫރަންސް ފައިސާ ހޯދުމުގެ ބޭނުމުގައި، ސްލޮވީނިއާގެ އަންހެނަކު އޭނާގެ އާއިލާގެ އެހީތެރިކަމާއެކު އަމިއްލަ އަތް ބުރިކޮށްލިކަމުގެ ތުހުމަތު އެގައުމުގެ ފުލުހުން ކޮށްފި އެވެ.\nކަރަންޓް ކީހެއް ބޭނުންކޮށްގެން އަމިއްލަ އަތް ބުރިކޮށްލިމުގެ ތުހުމަތުގައި 21 އަހަރުގެ އެ އަންހެންމިހާގެ އިތުރުން އޭނާގެ އައިލާގެ މެމްބަރެއް ހައްޔަރުކޮށްފައިވާކަމަށް ފުލުހުން ވަނީ ބުނެފަ އެވެ. އެ އަމަލު ހިންގުމުގެ ކުރިން 450،000 އެމެރިކާގެ ޑޮލަރުގެ އިންޝޫރަންސް ޕޮލިސީއެއް އެ އަންހެން މިހާ ނަގާފައިވާކަމަށްވެ އެވެ. އެ ޕޮލިސީގެ ދަށުން، އޭނާއަށް ކޮންމެ މަހަކު 3،000 ޔޫރޯ ވެސް ލިބޭނެ އެވެ.\nއެ ހާދިސާއާ ގުޅިގެން އެ އަންހެންމިހާއާއެކު އާއިލާގެ ހަތަރު މީހަކު ހައްޔަރުކުރި ނަމަވެސް، އޭގެ ތެރެއިން ދެ މީހުން ވަނީ ފަހުން ދޫކޮށްލައިފަ އެވެ.\nފުލުހުން ބުނީ، އިންޝޫރަންސް ފައިސާ ހޯދުމުގެ ބޭނުމުގައި، އާއިލާގެ އެހީތެރިކަމާއެކު އެ އަންހެން މީހާ ވަނީ، ކުޑަހުޅުން ފެށިގެން އަތް ބުރިކޮށްލައިފަ އެވެ. އަދި ލަކުޑިތަކެއް ބުރިކުރަން އުޅެނިކޮށް ހިނގި ހާދިސާއެއް ކަމަށް ބުނެ އާއިލާއިން އޭނާ ވަނީ ހޮސްޕިޓަލަށް ގެންގޮސްފައި އެވެ. ފުލުހުން އިތުރަށް ތުހުމަތުކުރާ ގޮތުގައި، ދާއިމީ ނުކުޅެދުންތެރިކަމެއް ކަށަވަރުކަމުގެ ނިޔަތުގައި، އޭނާ ހޮސްޕިޓަލަށް ގެންދިޔައިރު، ބުރިވި އަތް ގަސްދުގައި ގެންގޮސްފައިނުވާ ކަމަށެވެ.\nނަމަވެސް، ހޮސްޕިޓަލު އޮފިޝަލުން ވަނީ އެ އަތްތިލަ ހޮސްޕިޓަލަށް ގެންގޮސް، އަލުން ފަހައި ގުޅުވާފައި ކަމަށް ރިިޕޯޓުތައް ބުނެ އެވެ.\nއަރުޝީފަށް ނެގީ 12/03/2019 11:47\nއެންމެފަހުން އަޕްޑޭޓްކުރީ 12/03/2019 11:47\nއަހުމަދު 32 މިނެޓު ކުރިން